பதனிடப்பட்ட இறைச்சி உற்பத்திகளை ஏற்றுமதி செய்வது பற்றிய பிரச்சினைக்கு தீர்வு


பதனிடப்பட்ட இறைச்சி உற்பத்திகளை இந்தியாவுக்கு ஏற்றுமதி செய்வது தொடர்பில் ஏற்பட்டுள்ள பிரச்சினை குறித்து இந்திய வர்த்தகத்துறை அமைச்சருடன் பேசி துரிதமாக தீர்வுகாண இருப்பதாக கைத்தொழில் மற்றும் வணிக அமைச்சர் றிசாத் பதியுதீன் தெரிவித்தார்.
பதனிடப்பட்ட இறைச்சியை உற்பத்திசெய்து ஏற்றுமதி செய்யும் முன்னணி நிறுவன பிரதிநிதிகள் அண்மையில் அமைச்சரை சந்தித்துப் பேசினர். இதன் போதே அமைச்சர் மேற்கண்டவாறு கூறினார்.
பதஞ்செய்யப்பட்ட இறைச்சியை உற்பத்தி செய்யும் மூன்று முன்னணி நிறுவனங்களின் பிரதிநிதிகள் இந்தியாவிலுள்ள தங்களின் உற்பத்திகளின் இறக்குமதியாளர்களுக்கு இந்திய அரசாங்கம் இறக்குமதி அனுமதிப் பத்திரங்களை வழங்காமை தொடர்பாக தங்களது கவலையை கைத்தொழில் மற்றும் வணிக அமைச்சர் றிசாத் பதியுதீனை சந்தித்து தெரிவித்தனர்.
இலங்கைக்கும் இந்தியாவுக்குமிடையில் செய்துகொள்ளப்பட்ட சுதந்திர வர்த்தக உடன்படிக்கையின் கீழ், பல ஆண்டுகளாக பதஞ்செய்யப்பட்ட இறைச்சி உற்பத்திகள் ஏற்றுமதி செய்யப்பட்டு வருவதாகவும் 2010ம் ஆண்டில் இந்தியாவுக்கு ஏற்றுமதி செய்யப்பட்ட இப் பொருட்களின் பெறுமதி அமெரிக்க டொலர் 2 மில்லியன் எனவும் அமைச்சருக்கு எடுத்துக் கூறினர்.
இந்த ஏற்றுமதிகளை கருத்திற் கொண்டு, இந்த உற்பத்தி நிறுவனங்கள் பதஞ்செய்யப்பட்ட இறைச்சியை உற்பத்தி செய்யும் பொறித் தொகுதிகளை கொள்வனவு செய்து நிறுவுவதில் பெருமளவு முதலீடு செய்துள்ளதெனவும், இந்த உற்பத்திப் பொருட்களுக்கான சந்தை வளர்ச்சியை கருத்திற்கொண்டு தொழிற்சாலைகளை விரிவாக்கும் நடவடிக்கைகளை மேற்கொண்டு வருவதாகவும் கூறியதுடன், இந்த உற்பத்திப் பொருட்களை இறக்குமதி செய்யும் அனுமதிப்பத்திரங்களை இந்திய அதிகாரிகள் மீளப் புதுப்பிப்பதற்கு மறுத்துள்ளமை தங்களுக்கு பெரும் இழப்பை ஏற்படுத்தியுள்ளதென்றும் சுட்டிக்காட்டினர்.
இந்திய அதிகாரிகளுடன் உடனடியாகத் தொடர்புகொண்டு இந்தியாவுக்கான ஏற்றுமதியை ஆரம்பிப்பதற்கு நடவடிக்கை எடுக்கப்படல் வேண்டுமென அவர்கள் வலியுறுத்தியதுடன், இலங்கையிலிருந்து இப்பொருட்களை இறக்குமதி செய்வதனால் இந்தியாவின் உள்ளூர் உற்பத்திக்கு பாதிப்பு ஏற்படாதெனவும் எடுத்துக் கூறினர். 
இந்தியா இத்தகைய நிலைப்பாட்டைக் கொண்டிருக்குமாயின் இந்தியாவுடன் செய்யப்படவிருக்கும் பரந்த பொருளாதார கூட்டுப் பங்காண்மை உடன்படிக்கை தொடர்பாக இலங்கை அவதானத்துடன் செயல்பட வேண்டுமெனவும் அவர்கள் எடுத்துக்கூறினர்.
வர்த்தகத் திணைக்களத்தின் பணிப்பாளர் நாயகம் இந்திய அதிகாரிகளுடன் இது தொடர்பாக ஏலவே தொடர்பு கொண்டுள்ளாரென்றும், விரைவில் சாதகமான பதிலை எதிர்பார்ப்பதாகவும் பதிலளித்த அமைச்சர், விரைவில் ஓர் தீர்வை அடையாதவிடத்து இந்தியாவின் வர்த்தகத்துறை அமைச்சருடன் இது சம்பந்தமாக தொடர்புகொள்ளப் போவதாகவும் கூறினார்.
இலங்கைக்கும் இந்தியாவுக்குமிடையில் தற்போது நிலவிவரும் சிறந்த உறவுகளை கருத்திற்கொள்ளும்போது இப்பிரச்சினைக்கு மிகவிரைவில் தீர்வுகண்டு, விரைவில் இந்தியாவுக்கு பதனிடப்பட்ட இறைச்சி உற்பத்திகளை ஏற்றுமதி செய்ய முடியுமென அமைச்சர் உறுதியளித்தார்.
