நெருக்கடியான வாழ்வு

லகிலுள்ள அனைத்துப் படைப்பினங்களிலும் சிறந்த படைப்பினம் நாம் தான். எத்தனையோ வளங்களும், அருள்களும் எமக்காகவே உலகம் முழுவதும் பரவிக் கிடக்கின்றன. இவற்றைக் கொண்டு நாம் முன்னேற்றப் பாதையில் சென்று மண்ணை விட்டு விண்ணிலும் தடம்பதிக்கும் எத்தனையோ சாதனைகளை நிகழ்த்தி உலகையே வியக்கச் செய்கிறோம். இருந்த போதிலும் பல சந்தர்ப்பங்களில் வாழ்வை வெறுத்து விரக்தியடைந்து அமைதி தேடி அலைகிறோம்.
எம்மைச் சுற்றிலும் எத்தனையோ வகையான நெருக்கடிகள் பொருளாதார நெருக்கடி சன நெருக்கடி குடும்ப உறவுகளின் நெருக்கடி, உணவு நெருக்கடி, உள நெருக்கடி, உடல் நெருக்கடி, வேலையில்லா நெருக்கடி என்று அப்பட்டியல் நீண்டு கொண்டே செல்கின்றது. இவ்வகையான நெருக்கடிகளில் மிகவும் பிரதானமானவை. உள நெருக்கடி மற்றும் உடல் நெருக்கடியேயாகும். ஏனெனில் அனைத்து நெருக்கடிகளும், பிரச்சினைகளும் தாக்கம் செலுத்தி, விரக்தி நிலையை ஏற்படுத்துவது உள்ளத்திலாகும். இதனால் பாதிக்கப்படுவது உடலாகும்.
இறைமறையாம் திருமறையில் வல்ல இறைவன் இவ்வாறு இயம்புகின்றான். ‘மேலும், எவர் என்னுடைய நல்லுபதேசத்தைப் புறக்கணிக்கிறாரோ நிச்சயமாக அவருக்கு நெருக்கடியான வாழ்க்கையே உள்ளது.’ (20 : 124) இமாம் இப்னு கதீர் இவ்வசனத்திற்கு விளக்கம் கூறுகையில் : ‘யார் அல்லாஹ்வுடைய ஏவல்களைப் புறக்கணித்து அவற்றை மறந்தும் விடுகின்றாரோ அவருக்கு இவ்வுலகில் நெருக்கடியான வாழ்க்கையே உள்ளது. அவருடைய உள்ளம் விரிவாக்கப்படமாட்டாது. அல்லாஹ் அவருக்கு வெளிப்படையாகப் பல அருட்கொடைகளை வழங்கி அவர் விரும்பியதையே உண்டு, அணிந்து அவர் விரும்பியவாறு வாழ்ந்த போதிலும் அவருடைய உள்ளத்தில் கலக்கம் குழப்பம் சந்தேகம் போன்றவையே காணப்படும்.’
இன்று எம்மிலுள்ள ஒவ்வொருவரது உள்ளமும் ஏதோ ஒரு பிரச்சினையில் மூழ்கிக் கிடக்கிறது. ‘வாழ்வே வெறுத்துவிட்டது’ என்ற வார்த்தை எம் அன்றாட வாழ்வில் அத்தியாவசியமான ஒன்றாகிவிட்டது. ஆனால் ஒரு முஃமினின் வாழ்க்கை இவ்வாறிருக்காது. ஏனெனில் எந்தப் பிரச்சினை வந்தபோதிலும் அவன் தளரமாட்டான். ‘ஒரு முஃமினின் நிலை ஆச்சரியத்துக்குரியது. அவனைத் துன்பம் பீடித்தால், அவன் நிலைகுலையமாட்டான். இன்பம் நேர்ந்தால் அளவுகடந்து மகிழ்ச்சியடையமாட்டான்’ இப்படியான நிலையிலா நாமிருக்கிறோம்???
சமூகத்திலுள்ள ஒவ்வொரு குடும்பத்தையும் எடுத்து நோக் கினால், அங்கும் ஏதாவதொரு பிரச்சினை இருந்து கொண்டே இருக்கின்றது. கணவன் – மனைவிக்கிடையில் புரிந்துணர் வில்லாமையால், குடும்ப வாழ்வு சீரழிந்து, விவாகரத்துப் பெற்று, வாழ்வில் அவர்களிரு வரும் பாரிய நெருக்கடிக் குள்ளாகின்றனர். இவ்வாறான நிலையில், நவீன ஜாஹிலிய் யத்தில் வளர்ந்த பிள்ளைகளாலும் இவர்கள் அதிக நெருக்கடிக் குள்ளாகின்றனர். இதற்கான காரணங்களில் ஒன்றாக அல் லாஹ்வின் வாழ்க்கைகள் எம்மிடையே மறக்கடிக்கப் பட்டுள்ளதை நான் எண்ணுகி றேன்.
இவ்வாறு வேதவரிகளிலும் தூதர் மொழிகளிலும் சிலவற்றை வாழ்வில் எடுத்து நடந்து, பலவற்றை மறந்துவிட்டு வாழ்ந்து கொண்டிருக்கும் எம்மால் எப்படி வெற்றிகரமான வாழ்வை நோக்கி நடைபோட முடியும்? உள நெருக்கடிக்குள்ளாகி ‘உளவியலாளர்களையும், உளவள ஆலோசகர்களையும் ‘தேடிச் செல்வதும் நாம், உண்மையான உள அமைதி எம் உள்ளங்கையில் இருப்பதை மறந்துவிட்டோம். அல்லாஹ் கூறுகிறான்’ தெரிந்து கொள்ளுங்கள்; அல்லாஹ்வின் நினைவைக் கொண்டே உள்ளங்கள் அமைதியடைகின்றன’
ஆகவே, அல்லாஹவின் நல்லுபதேசமான அல்குர்ஆனின் வார்த்தைகளையும் அண்ணல் (ஸல்) அவர்களின் வாழ்வையும் ஆயுதமாய் ஏந்துவோம்! ஏகத்துவக் கொள்கைக்காய் எம்முயிரையும் அர்ப்பணிப்போம்! இறைவனின் சந்நிதானத்தில் நல்லடியார்களாக மிளிர்வோம்!
சஜியா மனார்தீன்
ஆயிஷா ஸித்தீக்கா கலாபீடம்
