ராஜஸ்தானில் எரிபொருள் அகழ்வுகளில் ஈடுபடும் கெய்ன் இந்தியா


இந்தியாவின் ராஜஸ்தான் மாநிலத்தில் எரிபொருள் அகழ்வு பணிகளில் ஈடுபடுவதற்கான அனுமதி தமது நிறுவனத்துக்கு கிடைத்ததன் மூலம் எரிபொருள் உற்பத்தியை அதிகரிக்க முடியும் என கெய்ன் இந்தியா நம்பிக்கை வெளியிட்டுள்ளது.
ராஜஸ்தானில் கெய்ன் நிறுவனம் எரிபொருள் கிணறுகளை அகழ்வதற்கான அனுமதியை கோரியிருந்தபோதிலும் அதற்கான அனுமதி கிடைப்பதில் காலதாமதம் ஏற்பட்டிருந்தது. ஒன்றரை வருடங்களாக நிலுவையிலிருந்த கோரிக்கைக்கு ஹைதரோகார்பன் நிர்வாக பணிப்பாளரை தலைவராக கொண்ட குழுவினரால் சில தினங்களுக்கு முன்னர் அனுமதி வழங்கப்பட்டது.
இதன்மூலம் ராஜஸ்தானில் எரிபொருள் அகழ்வு பணிகளில் ஈடுபட தமது நிறுவனத்துக்கு கிடைத்துள்ள சந்தர்ப்பத்தை பயன்படுத்தி நாளாந்த உற்பத்தியை 200,000 முதல் 215,000 பீப்பாய்கள் வரை அதிகரிக்க முடியும் என கெய்ன் இந்தியா தெரிவிக்கின்றது.
ராஜஸ்தானில் ஏற்கனவே எரிபொருள் அகழ்வு பணிகளில் ஈடுபட்டுள்ள கெய்ன் இந்தியா நிறுவனம் அங்கு நாளாந்தம் 170,000 பீப்பாய் எரிபொருளை உற்பத்தி செய்கின்றது.
எனினும் தற்போது கிடைத்துள்ள அனுமதியை அடுத்து 2014 ஆம் ஆண்டு மார்ச் மாதம் வரையான காலப்பகுதிக்குள் 30 எரிபொருள் கிணறுகளை அகழ நடவடிக்கை எடுக்கப்படும் என தெரிவித்துள்ள கெய்ன் நிறுவனம் அதன் ஆரம்பகட்டமாக இவ்வருடம் மூன்று கிணறுகளை அகழ நடவடிக்கை எடுக்கப்படும் என்றும் அதில் முதலாவது கிணற்றின் அகழ்வு பணிகள் இம்மாதத்திலும் ஏனைய இரண்டு கிணறுகளின் அகழ்வு பணிகள் இவ்வருடத்திலும் மேற்கொள்ளப்படும் எனவும் தெரிவித்துள்ளது.
ராஜஸ்தானிலுள்ள மங்களா பகுதியில் நாளாந்தம் 170,000 பீப்பாய் எரிபொருள் உற்பத்தியை மேற்கொண்டு வருகின்ற கெய்ன் நிறுவனம் அப்பகுதியில் அகழ்வு பணிகளுக்காக இதுவரையில் 4 பில்லியன் அமெரிக்க டொலர்களை முதலீடு செய்துள்ளது.
அத்துடன் இந்தியாவின் மொத்த எரிபொருள் தேவையின் 25 வீதத்தை கெய்ன் நிறுவனம் உற்பத்தி செய்கின்றமை குறிப்பிடத்தக்கது. 

