திருமங்கலத்தில் பைக் மீது மோதிய பஸ் ஆற்றில்கவிழ்ந்தது : ஒருவர் பலி; 47 பேர் காயம்


திருமங்கலத்தில் முன்னால் சென்ற வாகனத்தை முந்த முயன்ற அரசு, பஸ் எதிரில் வந்த மோட்டார் வாகனத்தின் மீது மோதி ஆற்றில் கவிழ்ந்ததில் மோட்டார் வாகனத்தில் வந்தவர் பலியானார். பஸ்ஸில் இருந்த 47 பேர் காயமுற்றனர். 
மதுரை மாட்டுத்தாவணி பஸ் ஸ்டாண்டில் இருந்து சங்கரன் கோவிலுக்கு அரசு பஸ் நேற்று முன்தினம் காலை புறப்பட்டது. திருமங்கலத்தில் பகல் 12 மணிக்கு புறப்பட்ட அந்த பஸ் ராஜபாளையம் விலக்கு அருகே ஆறுகண் பாலத்தில் செல்லும்போது முன்னாள் சென்ற வாகனத்தை முந்த முயன்றது. பஸ்ஸை ஓட்டுனர் அப்துல் அமீது ஓட்டினார்.
அப்போது திருமங்கலம் தாலுகா கல்லணையைச் சேர்ந்த சின்னக்கருப்பையா (35), மனைவி, குழந்தையுடன், திருமங்கலத்திற்கு, பைக்கிளில் வந்தார். (ஹெல்மெட் அணிய வில்லை) பஸ் எதிர்பாராதவிதமாக மோட்டார் வாகனத்தில் மீது மோதியது. இரு சக்கர வாகனத்தில் இருந்து சின்னக்கருப்பையாவின் மனைவி மற்றும் குழந்தை கீழே விழுந்தனர். 
மோட்டார் வாகனத்தின் மீது ஏறிய பஸ் பாலத்தின் திட்டில் மோதியதில் முன்பக்க டயர்கள் வெடித்தன. இதனால் பஸ் பாலத்தில் இருந்து ஆற்றில் கவிழ்ந்தது. இந்த விபத்தில் காயமுற்ற சின்னகருப்பையா திருமங்கலம் அரசு ஆஸ்பத்திரியில் இறந்தார். 47 பேர் காயமடைந்தனர்.
ஆற்றில் தண்ணீர் இருந்தபோதும், பால ஓரத்தில் பஸ் விழுந்ததால், தண்ணீரில் மூழ்காமல் பெரிய விபத்து தவிர்க்கப்பட்டது.
