முல்லைப்பெரியாறு அணை தொடர்பாக முதலமைச்சர்கள் கூட்டம்

பிரதமர் மன்மோகன் சிங் தகவல்
புதுடில்லி,
கேரளாவில் உள்ள முல்லைப் பெரியாறு அணை பிரச்சினை தொடர்பாக இரு மாநில முதல் மந்திரிகள் கூட்டத்துக்கு ஏற்பாடு செய்யப்படும் என பிரதமர் மன்மோகன் சிங் தெரிவித்தார்.
கேரளாவில் முல்லைப் பெரியாறு அணையில் இருந்து தமிழகத்துக்கு தண்ணீர் திறந்து விடப்படுகிறது. அந்த அணையின் நீர்மட்டத்தை 142 அடியாக உயர்த்துமாறு உச்ச நீதிமன்றம் பிறப்பித்த உத்தரவை கேரள அரசு ஏற்கவில்லை. அதற்கு மாறாக, 116 ஆண்டுகள் பழமையான அந்த அணையை இடித்துவிட்டு புதிய அணையை கட்ட கேரள அரசு திட்டமிட்டுள்ளது.
இதற்கு, தமிழகத்தில் கடும் எதிர்ப்பு கிளம்பியுள்ளது. பாராளுமன்றத்திலும் இரண்டு மாநில எம்.பி.க்கள் மோதலில் ஈடுபட்டு வருகின்றனர். 
கேரளா புதிய அணை கட்டுவதை தடுக்க வேண்டும் என்றும் உச்ச நீதிமன்றம் உத்தரவுப்படி அணையில் 142 அடி வரை தண்ணீரை தேக்கி வைக்க கேரளாவுக்கு உத்தரவிட வேண்டும் என தமிழகத்தைச் சேர்ந்த எம்.பி.க்கள் கோரிக்கை விடுத்துள்ளனர்.
இது தொடர்பாக, மத்திய அரசு தலையிடக் கோரி பிரதமர் மன்மோகன் சிங்கை விருதுநகர் தொகுதி காங்கிரஸ் எம்.பி. மாணிக் தாகூர் தலைமையில் தமிழகத்தைச் சேர்ந்த காங்கிரஸ் எம்.பி.க்கள் நேற்று முன்தினம் சந்தித்தனர். அப்போது அவர்களிடம், நீண்ட காலமாக நீடித்து வரும் முல்லைப் பெரியாறு பிரச்சினை தொடர்பாக இரு மாநில முதல் - மந்திரிகள் கூட்டம் ஏற்பாடு செய்யப்படும்’ என மன்மோகன் சிங் தெரிவித்தார்.
இதுபோல, கேரளாவைச் சேர்ந்த மத்திய மந்திரிகள் தலைமையில் கேரள எம்.பி.க்களும் பிரதமர் மன்மோகன் சிங்கை நேற்று முன்தினம் சந்தித்து பேசினார்கள்.
அணையில் கூடுதல் தண்ணீரை தேக்கி வைக்க கோரும் தமிழகத்தின் கோரிக்கையை ஏற்கக் கூடாது என பிரதமரிடம் அவர்கள் வலியுறுத்தினர்.
இதற்கிடையே, முல்லைப் பெரியாறு அணையை இடித்து விட்டு புதிய அணையை கட்டும் கோரிக்கையை வலியுறுத்தி பாராளுமன்ற வளாகத்தில் கேரள எம்.பி.க்கள் நேற்று முன்தினம் உண்ணாவிரத போராட்டம் நடத்தினார்கள். அந்த போராட்டத்தில், கேரளாவைச் சேர்ந்த அனைத்து அரசியல் கட்சிகளைச் சேர்ந்த எம்.பிக்களும் கட்சி பேதம் இல்லாமல் கலந்து கொண்டனர்.
அந்த போராட்டம் நடந்த இடத்துக்கு அருகிலேயே தமிழகத்தைச் சேர்ந்த எம்.பி.க்களும் போராட்டத்தில் ஈடுபட்டனர். 
முல்லைப் பெரியாறு அணையின் நீர்மட்டத்தை 142 அடி வரை உயர்த்துமாறு கோஷமிட்டனர். ஆனால், இந்த போராட்டத்தில் தமிழகத்தைச் சேர்ந்த 4 எம்.பி. க்கள் மட்டுமே பங்கேற்றனர் என்பது குறிப்பிடத்தக்கது.
