நாம் செயற்கரிய காரியங்களை செய்வதற்கு முயல வேண்டும்!


மனிதன் செயற்கரிய காரியங்களைச் செய்து பழகவேண்டும். அப்போதுதான் அவன் பெருமைக்குரியவனாக வளர முடியும். வாழ முடியும்!
செயற்கரிய காரியங்களை முயற்சியுடன் செய்யும் போதுதான் மேலும் மேலும் அவனுக்குத் தன்னம்பிக்கை பிறக்கிறது. தன்னுடைய முயற்சிகளில் வெற்றி அடையும் போதெல்லாம் வாழ்க்கையில் அவனுக்கு உள்ள தன்னம்பிக்கை உறுதிப்படுகிறது. தன்னம்பிக்கை எந்த அளவுக்கு உறுதிப்படுகிறதோ அந்த அளவுக்கு அவன், தான் எண்ணியதையெல்லாம் எண்ணியபடியே முடிக்கக் கூடிய பேராற்றலைப் பெற்றுவிடுகிறான்.
இந்தப் பேராற்றலை ஒருவன் பெற வேண்டுமானால், அதற்கு முதலிலே அவன் செயற்கரிய காரியங்களைச் செய்வதற்கு முயற்சி செய்ய வேண்டும்.
செயற்கரிய காரியங்கள் என்பவை என்ன?
எவராலும் செய்வதற்கு அரிய காரியங்கள் என்பது அதன் பொருள் அல்ல. ஒவ்வொரு மனிதனும் தன்னுடைய தனிப்பட்ட ஆற்றல்களை கருத்திலே கொண்டு பார்க்கும்போது ஒரு குறிப்பிட்ட காரியத்தைத் தன்னால் செய்ய முடியும் அல்லது முடியாது என்ற முடிவுக்கு வருகிறான் அல்லவா? அப்படி ஒரு முடிவுக்கு வரும்போது தன்னால் முடியாத காரியங்கள் என்று அவன் எவற்றை நினைக்கிறானோ அவற்றை விட்டு விட்டு, தன்னால் முடியக் கூடிய காரியங்கள் என்று எவற்றை நினைக்கிறானோ அவற்றை மட்டுமே செய்ய முயற்சி செய்வதுதான் இன்று சமுதாயத்திலே காணப்படுகிறது.
தங்களால் முடியக்கூடிய காரியங்களில் மட்டுமே ஈடுபடக்கூடியவர்கள் ஆற்றலிலோ அல்லது புகழிலோ என்றைக்கும் சிறியவர்களாகத் தான் இருப்பார்களே தவிர பெரியவர்களாக வளர அவர்களால் முடியாது.

