மார்கழியில் களைகட்டும்மலையகப் பகுதிகள்


வி. மூர்த்தி(இங்கிரிய தினகரன் நிருபர்)

மார்கழி மாதம் மனத்திற்கு மன நிறைவு தரும் மாதமாகும். மழையும், முன்பனியும், உடலுக்குக் குளிர்ச்சியைத் தருவது போல் உள்ளத்திற்கு அமைதியையும், சாந்தியையும், தரவல்ல இனிய விரதங்களும், தரிசனங்களும், இம் மாதத்தில் திறைந்துள்ளன. சைவத்தின் முழு முதற் பொருளாம் சிவபெருமானைப் போற்றித் துதித்து வழிபடும் நாளும் இந்த மார்கழியிலே தான் உள்ளது. 
அத்துடன் விஷ்ணுவுக்கு உகந்த வைகுண்ட ஏகாதசியும் இம் மாதத்தில் வருவதால் முழு இந்துக்களும் மன நிறைவு காணும் மாதமாக இது மிளிர்கிறது.
சிவன், விஷ்ணு, விநாயகர் போன்ற தெய்வங்களை போற்றும் மார்கழியின் சிறப்பு மனம் விட்டு சொல்லும் அளவுக்கு மகிமை கொண்டது. மல்லிகையும், சென்பகமும், மனங் கமழும் இம்மாதத்தில் வரும் மார்கழி திருவாதிரையும், ஆருத்ரா தரிசனமும், விஷ்ணு வழிபாடும், மகளிருக்கும் பெரும் பாக்கியத்தை கொடுக்க வல்லன. 
மார்கழித் திருவாதிரை என்றால் அதில் சிவனைக் காண முடியும் என்ற நம்பிக்கை சைவர்களிடம் நிறைந்து இருப்பதைக் காணலாம். தில்லை நடராஜப் பெருமானுக்கு அபிஷேகத் திருவிழா நடைபெறும் புண்ணிய தினம் ஆகும். மேலும் திருவெம்பாவை வழிபாட்டுக்குரிய பத்துத் தினங்களின் இறுதி நாளாக அமையும் சிறப்பும் மார்கழித் திருவாதிரைக்கு உரியதாகும்.
சிதம்பரத்தில் எழுந்தருளியுள்ள சிற்சபேசன் எனப்படும் நடராஜப் பெருமானை இத்தினத்தில் தரிசிப்பதும் விரதம் அனுஷ்டிப்பதும் சிவனடியார்களுக்கு ஆண்டுக்கு ஒருமுறை கிடைக்கும் தனிப் பெறும் பேறு ஆகும். ‘ஆருத்திரா தரிசனம் என்று சிறப்பித்துக் கூறப்படுவது ஆதிரை விழாவாகும். 
அன்றைய தினம் தில்லையில் ஆருத்திரா தரிசனம் செய்யச் செல்ல இயலாதவர்கள் குறிப்பாக நம் நாட்டவர் நடராஜ வடிவம் அமைந்துள்ள காரைநகர் ஈழத்துச் சிதம்பரம், திருக்கேதீச்சரம், கொக்கட்டிச்சோலைத் தான்தோன்aச்சரம், முன்னேஸ்வரம், திருக்கோணேஸ்வரம், பொன்னம்பலவானேஸ்வரம் முதலிய சிவத்தலங்களிலும் ஏனைய ஆலயங்களிலும் திருவாதிரை விழா வழிபாடு செய்வதும் விரதம் நோற்பதும் நாம் காணக்கூடிய விடயமொன்றாகும். 
திருவெம்பாவைக் காலத்தில் அதிகாலை நான்கு மணிக்கு நித்திரை விட்டெழுந்து குளித்து முழுகி தோய்த்துலர்ந்த ஆடைதரித்து ஆண்டவன் சந்திதியை நோக்கிச் செல்லும் பணியை பூர்வ ஜென்மத்தில் செய்த தவப்பணி என்றே கருதவேண்டும்.
மார்கழி மாத நீராடலை பாவை நோன்பு என்றும் கூறுவர். கன்னிப் பெண்கள் எதிர்கால வாழ்வு சீராக இருக்க வேண்டுமென எண்ணி மார்கழி முழுவதும் வைகறையில் துயிலெழுந்து, ‘காத்யாயிணி’ எனும் சக்தியை வழிபடுவார்கள். 
உணர்ச்சி வராமல் தடுப்பதற்காகவும், புதுத் தெம்புடன் வாழ்க்கையைச் சீராக்கவும் கூட்டு வழிபாடு, கீர்த்தனங்கள் ஆகியவற்றைச் செய்வது வழக்கம். இதனால் தாம் விரும்பும் மணாளன் கிடைக்கப்பெற்று இனிய வாழ்வு மலர வழி வகுக்கும் என்ற நம்பிக் கையும் இவர்கள் மனதில் உண்டு.
மார்கழி மாதத்திலே விடியற்காலை தோறும் கன்னிப் பெண்கள் ஒன்று கூடி நீராடல் நோன்பு நிகழ்த்துவது வழக்கம். அதிகாலையில் ஒருவரை ஒருவர் துயிலெழுப்பிச் சென்று நீராடுதல் இந்நோன்பின் கவர்ச்சிகரமான நிகழ்வாகும். நீராடிய பின் நீர்க்கரையில் ஈரமணலால் பாவை செய்து அப்பாவையை தெய்வ சக்தியாகிய பார்வதி தேவியாகப் பாவித்து பூசித்து வழிபட்டு அதனிடம் தம் குறைகளைக் களைய வேண்டுவர். 
அவர்கள் செய்யும் வேண்டுதல்களில் குறிப்பிடத்தக்க ஒன்று நாட்டிலே மழை செழித்து வறுமை நீங்க வேண்டுமென்பதாகும். மற்றையது தம் மனதுக்கினிய கணவனை அடைதல் வேண்டும் என்பதாகும்.
மாணிக்கவாசக சுவாமிகள் திருவண்ணாமலையில் இருந்த பொழுது இந்த நீராடல் நோன்பு நிகழ்ச்சியை அவதானித்தே திருப்பாவையை அருளினார். அந்த நோன்புக் காட்சி முழுவதையும் திருக்காட்சியாகவும் அங்கு நிகழ்ந்த உரையாடல் முழுவதையும் சிவன் புகழ் போற்றும் வார்த்தைகளாகவும், வைத்தே இத்திருவெம்பாவையைப் பாடியருளினார்.
திருவெம்பாவையுடன் மகளிர் திருப்பள்ளியெழுச்சி ஓதி தெருத்தெருவாகச் சென்று துயில் எழுப்புவதும் நடைமுறையிலுள்ளது. திருவெம்பாவைக் காலத்திலே எல்லா ஆலயங்களிலும் திருப்பள்ளியெழுச்சியும், திருவெம்பாவையும் ஓதப்பட்டு விசேட பூசை வழிபாடுகள் இடம்பெறும். இவ்விரண்டும் பன்னிரு திருமுறைகளை ஓதுவதற்குச் சமமாகும் என்பது ஆன்றோர் கருத்தாகும்.
இதேவேளையில் மார்கழி மாதத்தில் மலையகத்தில் இடம்பெறும் நிகழ்வையும் குறிப்பிட்டே ஆகவேண்டும். மலையகப் பாரம்பரியங்கள் பல இன்று கைவிடப்பட்டு மங்கி மறைந்து வருகின்றபோதிலும், கோலம் போடுதலும், ஸ்ரீ ராம பிரான் மீது பஜனை பாடுவதும் கைவிடப்படாது இன்றும் பின்பற்றப்பட்டு வருகின்றமை ஒரு சிறப்பம்சமாகும். 
மலையகப் பெண்கள் அதிகாலையில் துயிலெழும்பி குளித்து வீட்டு முற்றத்தைக் கூட்டிப் பெருக்கி சாணம் தெளித்து சாணத்தினால் பிள்ளையார் பிடித்து வைத்து மலர் சூட்டி கோலம் போடுவர். மார்கழி மாதத்தில் ஒவ்வொருவரின் வீட்டு முற்றத்திலும் வண்ண வண்ணக் கோலங்கள் போடப்பட்டிருப்பதைக் காணக்கூடியதாக விருக்கும். 
முற்றத்திலே அவர்களின் கைவண்ணத்திலிருந்து உருவாகும் வண்ண வண்ண கோலங்கள் பார்ப்பதற்கு மிகவும் ரம்மியமாக இருக்கும். கொழுந்து பறிக்கும், பால் வெட்டும் கரங்களிலிருந்து உருவாகும் இத்தகைய அழகான கோலங்கள் பலரையும் ஆச்சரியத்தில் ஆழ்த்தும் ஒரு நிகழ்வாகவே அமையும்.
தோட்ட இளைஞர்களும் மார்கழி மாதம் ஆரம்ப முதல் இரவுப் பொழுதை ஆலயங்களிலே கழித்து அதிகாலையில் எழுந்து குளித்து விபூதி தரித்து ஸ்ரீ ராம பிரானின் திருவுருவத்தைத் தாங்கிய கம்பத்தை சுமந்த வண்ணம் சங்கு, சேகண்டி, மணி ஓசை ஒலிக்க ஸ்ரீ ராம பிரானின் நாமத்தின் பேரில் பஜனை பாடி வீதி வழியாக ஊர்வலம் சென்று ஆலயத்தைச் சென்றடைவர். 
இவ்வாறு பஜனை பாடி ஊர்வலம் செல்லும்போது பெண்கள் பஜனையை எதிர்பார்த்திருந்து தம் வீட்டு முற்றத்தை அண்மிக்கும்போது கற்பூர தீபம் காட்டி வழிபடுவர். ஆலயத்தைச் சென்றடைந்த பின்னர் அங்கு பூஜை வழிபாடு மேற்கொண்டு வீடு சென்றடைவர்.
மார்கழி மாதம் முழுவதும் இந்த பஜனை நடைபெற்று தை 1ந் திகதி தைத்திருநாள் அன்று விசேட பூஜை வழிபாடுகள் நடைபெற்று தேர் ஊர்வலம் இடம்பெறுவதுடன், விசேட கலை, கலாசார நிகழ்வுகளுடன் நிறைவுபெறும்.
