கணவனின் கராம்பு மூடைகளைதிருடிய மனைவி அகப்பட்டார்!


கணவனுக்குச் சொந்தமான சுமார் இரண்டு இலட்ச ரூபாவிற்கும் மேல் பெறுமதியுள்ள கராம்பு மூடைகளைக் களவாடி பதுக்கி வைத்திருந்த மனைவி தடுப்புக் காவலில் வைக்கப்பட்டுள்ளார்.
இச்சம்பவம் பற்றி மேலும் தெரிய வருவதாவது: கம்பளை, மாவத்துற பிரதேசத்தைச் சேர்ந்த கணவன் மனைவி இடையே நீண்டகாலமாக குடும்பப் பிரச்சினை ஏற்பட்டு வந்துள்ளது. 
இதன் காரணமாக கணவனை விட்டுப் பிரிய மனைவி திட்டமிட்டு வீட்டிலிருந்த ஆறு கராம்பு மூடைகளை கணவனுக்குத் தெரியாமல் திருடி அதை ஒளித்து வைத்துள்ளார். இது விடயமாக சந்தேகம் கொண்ட கணவன் கம்பளை பொலிஸில் செய்த முறைப்பாட்டை அடுத்து பொலிஸார் மனைவியைக் கைது செய்து கம்பளை பதில் மஜிஸ்திரேட் நிலந்த பிலப்பிட்டிய முன் ஆஜர் செய்தனர்.
இரண்டு இலட்சத்து 16 ஆயிரம் ரூபா பெறுமதியுள்ள ஆறு கராம்பு மூடைகளைப் பொலிஸார் நீதிமன்றில் சமர்ப்பித்தனர். முறைப்பாட்டை விசாரித்த நீதவான் சந்தேக நபரான மனைவியை விளக்கமறியலில் வைக்க உத்தரவிட்டார். மேலதிக விசாரணைகளுக்காக வழக்கு ஒத்திவைக்கப்பட்டது. (ஐ)
