எரிபொருள் விலை குறைப்புநடவடிக்கையில் இந்திய அரசு


பெட்ரோல், டீசல் விலையை கடந்த சில மாதங்களில் பல தடவை இந்திய அரசு உயர்த்தியது. சென்னையில் தற்போது ஒரு லீட்டர் பெட்ரோல் 63 ரூபாய் 38 காசுக்கு விற்பனை செய்யப்படுகிறது. பெட்ரோல் 66 ரூபாய்க்கு விநியோகிக்கப்படு கிறது. டீசல் விலை லீட்டர் 40 ரூபாவாக உள்ளது. அதிவேக டீசல் 42 ரூபாய்க்கு விற்கப்படுகிறது. பெட்ரோல் டீசல் விலை உயர்வால் மற்ற அத்தியாவசியப் பொருட்களின் விலையும் உயர்ந்து, மக்களை அதிருப்தி அடையச் செய்துள்ளது. இது விரைவில் நடைபெறவுள்ள 5 மாநில சட்ட சபை தேர்தலில் எதிரொலிக்க லாம் என்று இந்திய அரசு பயப்படுகிறது.
எனவே விலை குறைப்பு நடவடிக்கைகளில் இந்திய அரசு ஈடுபட்டுள்ளது. மார்ச் மாதத்துக்குள் பண வீக்கத்தை 7 சத வீத அளவுக்கு குறைக்க இந்திய அரசு தீவிரமாக உள்ளது. எதிர்வரும் 28 ஆம் திகதி மத்திய பொது பட்ஜெட் தாக்கல் செய்யப்படவுள்ளது. இந்த வரவு செலவு திட்டத்தில் நாட்டின் பொருளாதார வளர்ச்சி பாதிக்கப்படாத வகையில் வரி சீர்திருத்தங்கள் செய்யப்படவுள்ளன. சரக்கு, சேவை வரி தொடர்பாக சட்ட திருத்தம் கொண்டு வர திட்டமிட்டுள்ளனர்.
இது அத்தியாவசியப் பொருட்கள் விலை உயர்வை கட்டுப்படுத்தி சீராக்கும் என்று கருதப்படுகிறது.
பெட்ரோல், டீசல் விலையைப் பொறுத்தவரை, சர்வதேச சந்தையில் கச்சா எண்ணெய் விலை ஏற்ற இறக்கத்துக்கு ஏற்பதான் நிர்ணயிக்க முடியும். இது அரசின் கட்டுப்பாட்டில் இல்லை என்பதால், வரி குறைப்பு நடவடிக்கையை மேற்கொள்ள நிதி அமைச்சர் பிரணாப் முகர்ஜி திட்டமிட்டுள்ளார். அதன்படி பெட்ரோல், டீசலுக்கான தீர்வை வரி மற்றும் சுங்க வரியை பட்ஜெட்டில் பிரணாப் முகர்ஜி குறைத்து அறிவிப்பார் என்று தெரிய வந்துள்ளது.
கச்சா எண்ணெய் இறக்குமதிக்கு இந்திய அரசு தற்போது 7.5 சத வீதம் சுங்க வரி விதிக்கிறது. இந்த வரியை 2.5 சதவீதம் குறைத்து 5 சத வீதமாக்க அரசு தீர்மானித்துள்ளதாக தகவல் வெளியாகி உள்ளது. இந்த வரி குறைப்பு எண்ணெய் நிறுவனங்களுக்கு மிகப் பெரும் ஆறுதலாக இருக்கும். ஏனெனில் தற்போது எண்ணெய் நிறுவனங்கள் ஒரு லீட்டர் பெட்ரோலுக்கு ரூ. 2.50 ம் ஒரு லீட்டர் டீசலுக்கு ரூ. 10 ம் இழப்பை சந்திக்கின்றன. அந்த வகையில் ஒவ்வொரு ஆண்டும் பல ஆயிரம் கோடி ரூபாயை இழக்கின்றன.
கச்சா எண்ணெய் மீதான சுங்கவரி குறையும் பட்சத்தில், எண்ணெய் நிறுவனங்களின் வருமான இழப்பு குறையும். இதன் காரணமாக பெட்ரோல், டீசல் விலையை எண்ணெய் நிறுவனங்களால் குறைக்க முடியும். எனவே வரவு செலவு திட்டத்திற்கு பின் பெட்ரோலியப் பொருட்கள் விலைகள் குறைய வாய்ப்பு உள்ளது. மார்ச் முதல் வாரத்தில் பெட்ரோல், டீசல் விலை குறைப்பை எதிர்பார்க்கலாம்.
