அதிமுகவில் இருந்து5 பேர் நீக்கம்



வேலூர் மாவட்டத்தில் சுகாதாரத்துறை அமைச்சர் டாக்டர் வி. எஸ். விஜய் பெயரை தவறாகப் பயன்படுத்திய புகாரைத் தொடர்ந்து ஐந்து பேரை அதிமுகவின் அடிப்படை உறுப்பினர் பொறுப்பு உட்பட அனைத்து பொறுப்புகளில் இருந்தும் நீக்குவதாக முதல்வரும் கட்சியின் பொதுச் செயலாளருமான ஜெயலலிதா அறிவித்துள்ளார்.
அமைச்சருக்கு நெருக்கமாக இருப்பது போல காட்டிக் கொண்டு, மாவட்ட அதிகாரிகளிடம் தங்கள் பணிகளைச் செய்யுமாறு வற்புறுத்தியதாக தகவல்கள் வெளியாகின.
மைச்சர் விஜய் தலைமையில் கடந்த வாரம் நடந்த அதிகாரிகள் ஆய்வுக் கூட்டத்திலும், கட்சி அமைப்பைச் சேர்ந்த சிலர் அவ்வப்போது தலையிட்டதாகப் புகார்கள் எழுந்தன.
இது தொடர்பாக அதிகாரிகள் தரப்பில் இருந்தும் முதல்வர் அலுவலகத்துக்குத் தகவல் தெரிவிக்கப்பட்டதாகத் தெரிகிறது.
இதையடுத்து அமைச்சர் விஜயை திங்கட்கிழமை முதல்வர் அழைத்துப் பேசியதாகவும் தெரிகிறது. அதைத் தொடர்ந்து கட்சியில் இருந்து ஐந்து பேரை நீக்குவதாக முதல்வர் செவ்வாய்க்கிழமை அறிவித்தார். கட்சியின் கண்ணியத்திற்கு மாசு ஏற்படும் வகையில் நடந்து கொண்டதாலும், கட்சி கட்டுப்பாட்டை மீறி கட்சிக்கு களங்கமும் அவப்பெயரும் உண்டாகும் விதத்தில் செயல்பட்டதாலும் இந்த நடவடிக்கை எடுக்கப்படுவதாக முதல்வர் தெரிவித்துள்ளார்.
இதில் சிலர் ஏற்கனவே காவல்துறை நடவடிக்கைகளுக்கு உள்ளானவர்கள் என்பதால், இவர்களின் தலையீடு குறித்து அதிகாரிகள் அதிருப்தி அடைந்து உயர் அதிகாரிகளுக்குத் தகவல் தெரிவித்ததாகக் கூறப்படுகிறது.
இவர்களைக் கட்சியில் இருந்து நீக்குவதாக வெளியாகியுள்ள முதல்வரின் அறிவிப்பு, ஒட்டு மொத்தமாக கட்சியில் அனைவருக்குமே எச்சரிக்கையாக இருக்கும் என கட்சியின் மூத்த நிர்வாகிகள் தெரிவிக்கின்றனர்.
ஆட்சியின் பெயரில் தவறு செய்ய யாராவது முயற்சி செய்தால் கடும் நடவடிக்கை எடுக்கப்படும் என்ற எச்சரிக்கையின் ஆரம்பம் தான் இந்த நடவடிக்கை என அவர்கள் கூறினர்.
