கூடங்குளம் அணுமின் நிலையம் ;பாதுகாப்பு ஏற்பாடுகள் முதலில் அவசியம்


பாதுகாப்பு நடவடிக்கை மேற்கொண்ட பிறகே கூடங்குளம் அணுமின் நிலையம் பற்றி முடிவெடுக்க வேண்டும் என்று விஜயகாந்த் கூறியுள்ளார்.
இதுகுறித்து தே. மு. தி. க. நிறுவன தலைவர் விஜயகாந்த் வெளியிட்டுள்ள அறிக்கையில் கூறியிருப்பதாவது :
கூடங்குளம் அணுமின் நிலையத்தை எதிர்த்து அந்தப் பகுதியில் உள்ள மக்கள் அனைவரும் தொடர் உண்ணாவிரதம் மற்றும் ஆர்ப்பாட்டங்கள் நடத்தி வருகின்றனர். 
கூடங்குளம் அணுமின் நிலைய ஒப்பந்தத்தில் ரஷ்ய முன்னாள் அதிபர் கோர்ப்பசேவும், இந்திய முன்னாள் பிரதமர் ராஜீவ்காந்தியும் 1988 ஆம் ஆண்டில் கையெழுத்திட்டனர். பத்திரிகைகளில் இந்த செய்தியை பார்த்த நாள் முதலே, இந்த அணுமின் நிலையத்தை எதிர்த்து மக்கள் தங்கள் எதிர்ப்புகளை தெரிவித்து வந்துள்ளனர். 
இதற்கிடையே ரஷ்ய கூட்டமைப்பு பிரிவினால் 12 ஆண்டுகளாக நிலுவையில் இருந்த இந்த திட்டம் மீண்டும் வேலைகள் ஆரம்பிக்கப்பட்டு வரும் டிசம்பர் மாதம் முதல் உறுபத்தியை தொடங்க இருக்கிறது.
நாட்டிற்கு மின்சாரம் தேவை என்பது மறுப்பதற்கில்லை. என்றாலும், மின் உற்பத்தியை பெருக்குவதற்கு அனல் மற்றும் புனல் மின் உற்பத்தி நிலையங்களையும், சூரிய சக்தி மற்றும் குப்பைகளில் இருந்தும் மக்களின் வாழ்வாதாரத்தை பாதிக்காத வண்ணம் மின்சக்தியை உற்பத்தி செய்ய இயலும்.
ஜப்பான், ஜெர்மனி, சுவிட்சர்லாந்து மற்றும் மெக்சிகோ போன்ற மேலை நாடுகளில் 2020 க்குள் அனைத்து அணு உலைகளையும் மூடிவிடுவது என்று தீர்மானித்து உள்ளனர்.
இந்தியாவிலும் அணுமின் நிலையம் தொடங்குவதற்கு மேற்கு வங்க மற்றும் கேரள மாநில அரசுகள் தவிர்த்து விட்டன என்பதும் கூர்ந்து கவனிக்கத்தக்கது. நமது நாட்டில் கூட போபால் விஷ வாயு கசிவின் தாக்கம் நமது மக்களை எந்தளவுக்கு பாதித்தது என்பதும், அதற்கு காரணமான அந்நிய தேசத்தார் எப்படி தப்பித்தார் என்பதும் நினைவு கூரத்தக்கது. எனவே வந்த பின்பு நோய்க்கு மருந்து தேடுவதை விட, நோய் வராமல் தடுப்பதே சிறந்தது. மக்களின் உயிருக்கும், உடைமைக்கும் பாதுகாப்பு அளிப்பதே இந்திய அரசின் கடமை.
இந்தப் பகுதியில் வாழும் மக்கள் விவசாயத்தையும், மீன்பிடித் தொழிலையும் நம்பி வாழக் கூடியவர்கள். எனவே போராட்டம் நடத்தி வரும் அந்த மக்களை உடனடியாக அழைத்துப் பேசி, அவர்கள் பாதிக்கப்படாத வகையில் உரிய பாதுகாப்பு மற்றும் நிவாரண நடவடிக்கைகள் மேற்கொண்ட பிறகே அணுமின் நிலையம் இயங்குவதைப் பற்றி மத்திய அரசு முடிவெடுக்க வேண்டுமென்று வலியுறுத்துகின்றேன். இவ்வாறு அறிக்கையில் விஜயகாந்த் கூறியுள்ளார்.
