வெற்றியோ, தோல்வியோ அரசாங்கத்தின்மக்கள் பணி தொடர்ந்து கொண்டிருக்கும்


கொழும்பு மாநகரசபைத் தேர்தலில் மாத்திரம் ஆகக்கூடிய அளவிலான அங்கத்தவர்களை வெற்றிபெறச் செய்து விட்டோம் என்ற மமதையில் ஐக்கிய தேசியக் கட்சி யின் பொதுச் செயலாளர் திஸ்ஸ அத்தநாயக்க ஒரேயொரு முட் டையை இட்ட கோழி கொக்கரிப்பதைப் போன்று கொக்கரிக்க ஆரம்பித்துவிட்டார்.
கடந்த சனிக்கிழமை இடம்பெற்ற 23 உள்ளூராட்சி மன்றத் தேர்தல் களில் கொழும்பு மாநகரில் மாத்திரம் ஆகக்கூடுதலான ஆசனங் களை கைப்பற்றிய ஆணவத்தில் திஸ்ஸ அத்தநாயக்க, இந்தத் தேர்தல் ஜனாதிபதி மஹிந்த ராஜபக்ஷ அவர்கள் தலைமையிலான ஐக்கிய மக்கள் சுதந்திர முன்னணியின் வீழ்ச்சியின் ஆரம்ப மென்று கூறியிருப்பது, இந்நாட்டு மக்கள் அனைவரையும் மன வேதனையிலும், ஆத்திரத்திலும் ஆழ்த்தியிருக்கிறது. 
இந்தத் தேர் தல் கிராமப்புறங்களிலும் நகரங்களிலும் வாழும் மக்கள் ஜனாதிபதி அவர்களின் கரங்களை பலப்படுத்துவதற்கு கொடுத்த ஒரு மாபெரும் வெற்றி என்பதை உள்ளூரில் மட்டுமல்ல, சர்வதேச அரசியல் விமர்சகர்களும் முழு மனதுடன் அங்கீகரித்திருக்கிறார்கள். இவ்வேளையில், திஸ்ஸ அத்தநாயக்க போன்ற சாதாரண அர சியல்வாதிகள் இப்படியான கருத்தொன்றை சிந்திக்காமல் வெளி யிட்டிருப்பது கண்டிக்க வேண்டிய ஒரு விடயமாகும். 
சொல்வதை செய்வேன், செய்வதை சொல்வேன் என்பதில் அசையாத நம்பிக்கை கொண்டிருக்கும் ஜனாதிபதி அவர்கள், கொழும்பு மாநகரில் தமது கூட்டணி தோல்வியடைந்திருந்தாலும் ஐக்கிய தேசியக் கட்சியைப் போன்று கொழும்பு வாழ் ஏழை முஸ்லிம், தமிழ், சிங்கள மக்களை நட்டாற்றில் தத்தளிக்க விடமாட்டார்.
தேர்தலுக்கு முன்னர் ஜனாதிபதி அவர்கள் அளித்த வாக்குறுதியை அவர் நிறைவேற்றியே தீருவார். வடபகுதி தேர்தலில் அரசாங்கக் கட்சிக்கு எதிர்பார்த்த அளவுக்கு மக்கள் ஆதரவு கிடைக்காமல் போனாலும், தென்னிலங்கையில் உள்ள பிரதேசங்களின் அபிவி ருத்திக்கு ஒதுக்கிய பணத்தைவிட ஒரு மடங்கு கூடுதலான பண த்தை அரசாங்கம் இப்போது வடபகுதியில் முதலீடு செய்து அங்கு அபிவிருத்தி பணிகளை துரிதமாக மேற்கொண்டு வருகிறது.
அது போல், கொழும்பு மாநகரில் தமது கட்சிக்கு எதிர்பார்த்த வெற்றி கிடைக்காமல் போனாலும், அரசாங்கம் கொழும்பு மாநகரத்தின் அபிவிருத்தி நடவடிக்கைகளை தொடர்ந்தும் மேற்கொண்டு, ஏற் கனவே வீடமைப்புக்காக ஒதுக்கியிருக்கும் 500 மில்லியன் ரூபாவை பயன்படுத்தி கொழும்பு நகரத்திற்குள் 35 ஆயிரம் மாடி வீடுகளை நிர்மாணிக்கும் பணிகளை ஆரம்பித்திருப்பது அரசாங்கத்தின் இந்த நல் எண்ணத்தை பறைசாற்றுவதாக இருக்கிறது.
ஐக்கிய தேசியக் கட்சியின் அடுத்த தலைவராக வரவேண்டுமென்று போராட்டங்களை நடத்தி வந்த சஜித் பிரேமதாஸ, நான் ஹம் பாந்தோட்டையை ஒரு பலம் வாய்ந்த ஐக்கிய தேசியக் கட்சியின் கோட்டையாக மாற்றுவேன் என்றெல்லாம் தன்னைப் பற்றி புகழ்ந்து பேசிக்கொண்டிருந்தார். 
அவரது கட்சி ஹம்பாந்தோட்டை யில் இந்தத் தேர்தலில் மண் கவ்வி ஒரே ஒரு ஆசனத்தை மட்டுமே கைப்பற்றியுள்ளது. இவ்விதம் தங்கள் கட்சியின் இழப்புகளை பற்றி சிறிதளவும் சிந்திக்காமல் திஸ்ஸ அத்தநாயக்க அரசாங்கத்தைப் பற்றி ஆதாரமற்ற கருத்துகளை முன்வைத்து விமர்சிப்பதைப் பார்க்க விந்தையாக இருக்கிறது.
கடந்த 60 ஆண்டுகளாக கொழும்பு மாநகர வாக்காளர்களுக்கு ஒரு தடவையல்ல, பல தடவை போலி வாக்குறுதிகளை அளித்து, ஏமா ற்றி பதவிக்கு வந்த ஐக்கிய தேசியக் கட்சி, அவர்களை தொடர்ந் தும் குடிசை வாசிகளாக துன்புறுத்திக் கொண்டே இருக்கும், ஐக்கிய தேசியக் கட்சியின் நிர்வாகத்தின் கீழ் இந்த மக்களுக்கு என்றுமே நிவாரணம் கிடைக்குமென்று எதிர்பார்க்க முடியாது.
ஜனாதிபதி அவர்களின் நேரடி மேற்பார்வையின் கீழ் இந்த மக்க ளுக்கு நல்ல வசதியான மாடி வீடுகளை அமைத்துக் கொடுப்ப துடன், கொழும்பு மாநகரத்து வாசிகளின் தேகாரோக்கியத்திற்கு அச்சுறுத்தல்களை ஏற்படுத்தும் டெங்கு நுளம்புகள் பெருகும் இடங்களை சுத்தம் செய்யும் பணிகளை அரசாங்கம் நிறைவேற்ற வேண்டிய நிலையில் இருக்கின்றது.
அரசாங்கத்தின் வீழ்ச்சி கொழும்பு மாநகரில் ஆரம்பித்திருப்பது என்று கூறும் திஸ்ஸ அத்தநாயக்க, ஐக்கிய தேசியக் கட்சியின் நிர்வாகத்தில் 58 வருடங்களாக இருந்து வந்த கண்டி மாநகர சபையை ஐக்கிய மக்கள் சுதந்திர முன்னணியிடம் இழந்திருப்பது குறித்து பேசாமடந்தையைப் போன்று மெளனம் சாதிப்பதைப் பார்த்து, மக்கள் அவரது கட்சியைப் பார்த்து ஏளனம் செய்யு மளவிற்கு நிலைமை இன்று மோசமடைந்திருக்கிறது.
சனிக்கிழமை நடைபெற்ற உள்ளூராட்சி மன்றத் தேர்தல் வெற்றி எங்கள் நாட்டின் கிராமங்களையும், நகரங்களையும் ஏக காலத்தில் அபிவிருத்தி செய்து, மக்களின் வாழ்க்கைத் தரத்தை உயர்த்து வதற்கு ஜனாதிபதிக்கு கிடைத்திருக்கும் ஒரு மக்கள் ஆணை யாகும். 
மக்களின் இந்த விருப்பத்திற்கு அமைய ஜனாதிபதி மஹிந்த ராஜபக்ஷ அவர்கள் இந்த 23 உள்ளூராட்சி மன்றங்க ளின் கட்டுப்பாட்டில் உள்ள பிரதேசங்களை மட்டுமன்றி நாட்டின் சகல கிராமங்களையும், நகரங்களையும் அபிவிருத்தி செய்வார் என்பதில் நாம் அசையாத நம்பிக்கை வைத்திருக்கலாம்.
திஸ்ஸ அத்தநாயக்கவுக்கு அதிகளவில் அரசியல் அனுபவம் இல்லாத காரணத்தினால் இவ்விதம் அரசாங்கத்தைப் பற்றி விமர்சிப்பதை அரசாங்கம் சிறிதளவேனும் பொருட்படுத்தப் போவதில்லை. எத் தகைய எதிர்ப்புகள் வந்தாலும், அரசாங்கத்தின் மக்கள் பணி தொடர்ந்து கொண்டே இருக்கும்.
