தலைமைத்துவத்தால் ஏற்படும்நவீன மாற்றங்கள்


பாபு புருஷோத்மன்

தலைமைப் பொறுப்பை ஏற்பதற்கு முன்பு ஒருவரது வெற்றி என்பது தனிப்பட்ட அளவில் தன்னை மேம்படுத்திக்கொள்வதே ஆகும். ஆனால் அவரே தலைமைப் பொறுப்பை ஏற்ற பிறகு தன் தலைமையின் கீழ் செயல்படுபவர்களை மேம்படுத்துவதே அவரது வெற்றியாக அமையும்.
1991ம் ஆண்டுக்குப்பின் தொடங்கிய உலகமயம், தாராளமாயம், தொழில்நுட்ப ரீதியான புரட்சி ஆகியவை மட்டுமே மாற்றத்தை ஏற்படுத்தியதாக கொள்ள முடியாது. கடந்த பதினெட்டு ஆண்டுகளில் தொழில்-வர்த்தகத் துறைகளில் ஏற்பட்ட மாற்றம் பல நிறுவனங்களின் வரலாற்றை மாற்றி அமைத்துள்ளது. இவற்றுக்கு முக்கிய காரணமாக நிறுவனத்தின் தலைமையைக் கூறலாம்.
நிறுவனத்தின் தலைமைப் பொறுப்பில் இருப்பவர்களின் தொலைநோக்கு மற்றும் வழிநடத்துதலே ஒரு நிறுவனத்தின் வெற்றிக்கு முக்கிய பங்காற்றுகிறது என்பதை யாரும் மறுக்க முடியாது. குறுகிய காலத்தில் ஏற்பட்ட மாற்றங்களை உள்வாங்கிக் கொண்டு ஏற்புடைய வகையில் நிறுவனங்களை நடத்திச் செல்லும் வகையில் தலைமைப் பண்புகளைக் கொண்ட தலைவர்கள் உருவாகி உள்ளார்கள்.
பல ஆண்டுகளாக நிறுவனங்கள் எதிர்கொண்ட சவால்களானது அரசின் கொள்கைகள், உரிமம் பெறுதல், ஒதுக்கீடு அடிப்படையில் மூலப்பொருட்கள் பெறுதல், வரி செலுத்துதல், சுங்கவரி செலுத்துதல் என்று நிறுவனத்திற்கு வெளியில் உள்ள புறக்காரணிகளை கையாளுவது சார்ந்ததாகவே இருந்தது.
ஆனால் தாராளமயமான பொருளாதாரக் கொள்கை வந்தபிறகு சவால்கள் என்பது நிறுவனங்களுக்குள்ளும், வெளியிலும இருந்து பல்வேறு விதங்களில் வந்த வண்ணம் உள்ளது. இவற்றை திறம்பட எதிர்கொண்டு சமாளிக்கும் ஆற்றலை பெற்ற தலைவர்களே வெற்றி பெற முடியும்.
முழுமையான தகவல் அடிப்படையில், ஆய்வு சார்ந்த தகவல்கள் அடிப்படையில் என்று இல்லாமல் தங்களது மனதிற்கு தோன்றும் வகையிலேயே முடிவெடுத்த காலம் மாறிவிட்டது. இன்று வெற்றிகரமாக தொழில் நிறுவனங்களை நடத்துபவர்கள் சரியான ஆதாரங்கள், அறிக்கைகள், மதிப்பீடுகள், புள்ளி விவரங்கள் ஆகியவற்றை அடிப்படையாக வைத்துக் கொண்டு அனுபவத்தின் துணையுடன் முடிவெடுக்கின்றார்கள். நிதித்துறை சார்ந்த நிறுவனங்களில் இத்தகைய நடைமுறை அதிகமாக உள்ளது.

மனித உறவுகளை திறம்பட கையாளுதல், பிற நிறுவங்களை இணைத்துக் கொண்டு செயல்படுதல் போன்றவை முக்கிய பங்கு வகிக்கும் சூழல் ஏற்பட்டுள்ளது. பணியாற்றுபவர்கள் மற்றும் வாடிக்கையாளர்களின் எதிர்பார்ப்பு அதிகரித்துள்ளது.
போட்டியாளர்கள் என்பது ஒரே நாட்டைச் சார்ந்தவர்களாகவும் இருக்கலாம். பல்வேறு நாடுகளைச் சார்ந்தவர்களாகவும் இருக்கலாம். எல்லைகள் பரந்து விரிந்துள்ளதால் வேலைக் கலாசாரத்திலும பல மாற்றங்கள் ஏற்பட்டுள்ளன. 
இத்தகைய சூழலில் மனித உறவுகளை திறம்பட கையாளும் சவால்களை இன்றைய தலைவர்கள் எதிர்கொள்ளும் சூழல் ஏற்பட்டுள்ளது. உலகளவில் தர வரிசையில் முதல் ஐநூறு நிறுவனங்களை பார்ச்சூன் இதழ் பட்டியல் இடும்போது ஒருமுறை பட்டியலில் இடம் பிடிக்கும் நிறுவனங்களில் பல நிறுவனங்கள் அடுத்த முறை தர வரிசையில் இடம்பெற்றிருக்காது புதிய நிறுவனங்கள் முதல் ஐநூறு நிறுவனங்களில் இடம்பெறும்.
இவ்வாறு ஏற்படும் நிறுவனங்களின் வளர்ச்சி, ஸ்திரத் தன்மை மாற்றத்திற்கு பல்வேறு காரணிகளின் தாக்கமே காரணமாகும். தொழில்நுட்ப வளர்ச்சியின் வேகம், விழிப்புணர்வுடன் செயல்படும் வாடிக்கையாளர்கள். பல்வேறு தொண்டு நிறுவனங்களின் ஒருங்கிணைப்பு என்று பல்வேறு பரிமாணங்களில் தொழில் உலகம் செயல்படுகின்றது.
சமூகப் பொறுப்புடன் உதவ முன்வரும் நிறுவனத்திற்கு அத்தகைய செயல்பாடே விளம்பரமாக அமைந்துவிடுவதும் உண்டு. இவற்றையெல்லாம் புரிந்து செயல்பட சிறந்த தலைமை தேவைப்படுகின்றது.
சிறந்த தலைவர் என்பவர் மேலாளராகவும், தொலைநோக்குடன் செயல்படும் நிர்வாகியாகவும் இருக்க வேண்டிய கட்டாயம் உள்ளது. பன்முக வளர்ச்சிப் பாதையில் நிறுவனத்தை வழி நடத்த உரிய திறமையுடைய தலைவரின் பங்களிப்பு முக்கியமாக கருதப்படுகின்றது.
ஹார்டுவர்டு பல்கலைக்கழக ஆய்வின்படி தலைமைப் பண்பை ஐந்து வகைகளில் வெளிப்படுத்தும் தலைவர்கள் இனங்காணப்பட்டுள்ளனர்.
* எப்போதும் கட்டுப்பாட்டுக்குள் வைத்திருக்க வேண்டும் என்ற எண்ணத்துடன் எதை செய்ய வேண்டும், எப்போது செய்ய வேண்டும், எப்படி செய்ய வேண்டும் என்று கட்டளை இடுபவர்கள் முதல் வகையை சேர்ந்தவர்கள். அவசர காலங்களில் இத்தகைய பாணியை வெளிப்படுத்தும் தலைவர்கள் தேவைப்படுவர். ஆனால் இவர்களின் செயல்பாட்டால் காலப்போக்கில் பணியாளர்களிடம் ஆர்வம் குறைந்து ஆக்கபூர்வ சிந்தனைகளுக்கு வாய்ப்பில்லாமல் போய்விடும்.
* தெளிவாக கூற நினைப்பதை புரியும் வகையில் கூறும் ஆற்றல் மிக்கவர்கள் எத்தகைய சவால்களை எதிர்கொள்ள வேண்டும் என்பதை பணியாளர்களுக்கு புரிய வைத்து அவர்களாகவே முன்வந்து செயல்படும் வகையில் வழி நடத்தும் பாணியை கொண்டவர்கள் இரண்டாவது வகையைச் சேர்ந்தவர்கள்.
* பணியாளர்களுடன் உணர்வுபூர்வமான உறவை மேம்படுத்திக் கொண்டு அவர்களின் தேவையையும் நிறைவேற்றி அதேசமயம் நிறுவனத்தின் இலக்கையும் அடையும் வகையில் ஈடுபடுத்தும் பாணி மூன்றாவது வகை.
* முடிவெடுப்பதில் பணியாளர்களையும் ஈடுபடுத்தி ஜனநாயக ரீதியாக முடிவெடுத்து செயல்படுவர். பணியாளர்களையும் கலந்து ஆலோசித்து குழுவாக முடிவெடுத்து செயல்படும் குழு மனப்பான்மை ஏற்படுத்துவர்கள் நான்காவது வகையினர்.
* முன்மாதிரியாக நடந்து கொள்வதன் மூலம் பணியாளர்களையும் அதே மாதிரியாக நடந்துகொள்ள வலியுறுத்துதல், உயர்ந்த தரத்தை நிர்ணயித்துக்கொண்டு செயல்படுவதன் மூலம் பணியாளர்களிடமும் தரமான செயல்பாடுகளை எதிர்பார்ப்பவர்கள் ஐந்தாவது வகையைச் சேர்ந்தவர்கள்.

தோட்டத் தொழிலாளி ஒருவர் மிகவும் அக்கறையுடன் தோட்டத்தை பராமரித்து வந்தார். திடீரென்று அவரால் தொடர்ந்து தோட்ட வேலை செய்ய முடியாத சூழல் ஏற்பட்டது. வேலையை விட்டுச் செல்வதாக முதலாளியிடம் பீறினார். தோட்டத்தின் உரிமையாளர் கூடுதலாக ஊதியம் கொடுப்பதாகக் கூறினார். 
அப்போதும் தோட்டத் தொழிலாளி சம்மதிக்கவில்லை. சில நாட்களுக்கு பின் தோட்ட உரிமையாளர் ஒரு கடிதம் எழுதினார். மறுநாள் தொழிலாளி தோட்ட வேலைக்கு வந்துவிட்டார்.
நீங்கள் வருவதை நிறுத்தியதால் மரங்கள் வருத்தத்தில் உள்ளன. கண்ணீரைப்போல இலைகள் உதிர்கின்றன. ரோஜாப் பூக்கள் தங்கள் முகத்தை வேறு திசையில் திருப்பிக் கொண்டு மணம் வீசுவதை மறந்துவிட்டன. பறவைகள் பாடுவதை நிறுத்திக் கொண்டன.
துபோன்ற மந்திர வார்த்தைகள் கடிதத்தில் இடம்பெற்றிருந்தது. இது தொழிலாளியின் எண்ணத்தை மாற்றியது. எத்தகைய சூழலையும் சமாளித்துக்கொண்டாவது பணியைத் தொடரும் ஆவலை ஏற்படுத்தியது. உடனே வேலைக்கு திரும்பினார். தோட்டக்காரர் எவ்வளவு பராமரிப்பு வேலைகளையும் செய்யலாம். 
ஆனால் பூக்களை உருவாக்க முடியாது. அவை தானாக மலர வேண்டும். அதேபோலத்தான் தலைவர்களும், வெற்றி எனும் பூக்கள் மலர அதற்கான சூழலை ஏற்படுத்துபவர்களாக இருக்க வேண்டும்.

ஆசிய அளவிலுள்ள நிறுவனங்களில் தலைமைப் பொறுப்பில் உள்ள ஒரு சிலரே மாற்றங்களை முழுமையாகப் புரிந்துகொண்டு அதற்கேற்ப தங்களை தயார்படுத்தி சவால்களை எதிர்கொண்டு வெற்றி பெறுகின்றார்கள். பலரால் உடனடியாக மாற்றத்திற்கு ஈடுகொடுக்க முடிவதில்லை.
தேவைக்கேற்க என்று இல்லாமல் குறைந்த அளவு ஆதாரங்களை வைத்துக் கொண்டு திறம்பட மேலாண்மை செய்ய வேண்டிய சூழல், பல கோணங்களில் பிரச்சினைகளை எதிர்கொள்ள பழகாமல், பாதுகாப்பு, பொருளாதார சூழலில் முடிவெடுத்துப் பழகியதால் உடனடியாக சந்தைப் பொருளாதாரத்தை எதிர்கொள்வதில் உள்ள தயக்கம் என்று பல்வேறு காரணிகளை குறுகிய காலத்தில் எதிர்கொள்ள வேண்டியுள்ளதால் திறம்பட கையாளும் திறனுடைய தலைவர்களின் தேவை இன்றைய காலகட்டத்தில் அதிகரித்துள்ளது.

திறமைமிக்க தலைவர்களை உருவாக்குவதற்கு வரையறுக்கப்பட்ட சூத்திரம் என்று ஒன்றுமில்லை. தலைமைப் பொறுப்பு என்பது சவால்கள் நிறைந்தது. இருந்தபோதிலும் சிறந்த தலைவர்கள் உருவாகிக் கொண்டுதான் இருக்கின்றார்கள். அவர்கள் பல பரிமாணங்களில் தங்களை வெளிப்படுத்திக் கொள்கின்றார்கள்.
சிலர் அமைதியாக செயல்படுகின்றார்கள். சிலர் தங்களது செயல்பாடுகளை அதிகம் வெளிப்படுத்திக் கொண்டு செயல்படுபவர்களாக உள்ளனர். சிலர் ஆராய்ந்து. அறிந்து செயல்படுபவர்களாக உள்ளனர். சிலர் உணர்ச்சி வசப்பட்டு செயல்படுபவர்களாக உள்ளனர். 
சிலர் கண்டிப்பாக நடந்து கொள்பவர்களாக இருப்பர். சிலர் அன்பு பாராட்டி நடந்து கொள்பவர்களாக இருப்பார்கள். மேலோட்டமாக பார்க்கும்போது எத்தகைய தலைமைப் பண்பை பொதுவாகக் கொண்டு ஒவ்வொருவரும் செயல்படுகின்றார்கள் என்று இனங்காணுவது கடினம். 
ஆனால் உண்மையிலேயே சிறந்த தலைவர்களாக திகழ்பவர்கள் தெளிவுடன் செயல்படுபவர்களாகவே இருப்பார்கள். அவர்கள் தமது பணியாளர்களை வழிநடத்தும்போது அக்கறையுடனும், தொலைநோக்குடனும், வளர்ச்சியை நோக்கியே வழிநடத்துபவர்களாகவும் இருப்பார்கள்.

சிறந்த தலைவர்கள் பிறக்கின்றார்களா? உருவாகின்றார்களா? என்று கேட்டால் இரண்டும் சேர்ந்து தான் என்று கூறலாம். நுண்ணறிவு, உடல் திறன் போன்றவை அவரவரின் உடல்வாகைச் சார்ந்தது. அவை ஓரளவு மரபு சார்ந்தவை என்று கூறலாம்.
தன்னம்பிக்கை போன்ற தலைமைப் பண்புகளை தாய், தந்தையரின் காலடிகளில், பள்ளியில் விளையாட்டுக் களத்தில் என்று பல இடங்களில் கிடைக்கும் அனுபவத்தை வைத்துப் பெற முடியும். மேலும் பல அனுபவங்களை வேலைக்களத்தில்தான் பெற முடியும். தவறுகளிலிருந்து தெரிந்து கொள்வதற்கான வாய்ப்பும் உண்டு. சரியாகச் செய்வதன் மூலம் தெரிந்து கொண்டு, நம்பிக்கையை வளர்த்துக் கொள்ளும் வாய்ப்பும் உண்டு.
இப்போது நாட்டின் வளர்ச்சிக்குத் தேவை சிறந்த தலைமைப் பண்புகளைக் கொண்ட தலைவர்களே. தலைவர்களை வெளிநாட்டிலிருந்து இறக்குமதி செய்ய முடியாது. பள்ளி, கல்லூரிகள், தொழிற்கூடங்கள், நிறுவனங்கள் ஆகியவற்றில் செயல்படுபவர்களிடம் தலைமைப் பண்பை வளர்க்கும்போதுதான் பல தலைவர்கள் உருவாகும் வாய்ப்பு அதிகரிக்கும்.
