உயர்கல்வியுடன் அரசியலை கலக்காமல் தேவையான பாடநெறிகளை உருவாக்க வேண்டும்: அகில


உயர்கல்வியுடன் அரசியலை கலக்காமல் நாட்டுக்குத் தேவையான விதத்தில் பல்கலைக்கழக பாடநெறிகளை உருவாக்கி, பல்கலைக் கழகங்களுக்கு தேவையான பேராசியர்களை, விரிவுரையாளர்களை பெற்றுக் கொடுக்க நடவடிக்கைகளை உயர் கல்வி அமைச்சு மேற்கொள்ள வேண்டுமென ஐ.தே.கட்சி எம்.பி.அகிலவிராஜ் காரியவசம் பாராளுமன்றத்தில் நேற்று தெரிவித்தார்.
இலவச கல்வித்துறையை தனியார் மயமாக்கும் நடவடிக்கைகளை அரசாங்கம் முன்னெடுத்து வருவதாகவும் அவர் தெரிவித்தார். 
பாராளுமன்றத்தில் புதன்கிழமை இடம் பெற்ற உயர்கல்வி அமைச்சின் இரு நிலை விவாதத்தில் கலந்து கொண்டு உரையாற்றுகையிலேயே அகிலவிராஜ் காரியவசம் எம்.பி. இதனைத் தெரிவித்தார். 
எமது நாட்டில் இலவசக் கல்வி எங்குள்ளது. படிப்படியாக உயர் கல்விக்கான நிதியைக் குறைத்து இலவசக் கல்வியை இல்லாதொழிக்கும் நடவடிக்கைகளை அரசாங்கம் மேற்கொண்டு வருகிறது. 
தனியார் கல்வித்துறைக்கான வழிகளை திறந்துவிடும் திட்டங்களே முன்னெடுக்கப்படுகின்றன. 
அவுஸ்திரேலியாவில், பிரிட்டனில் உயர் கல்வியை விற்பனை செய்கின்றனர். ஆனால், அந்நாடுகளில் அரச பல்கலைக் கழகங்கள் பலப்படுத்தப்பட்டுள்ளது. 
இங்கு இலக்க ஜாலங்களைக் காண்பித்து அதிகளவு நிதி ஒதுக்கப்பட்டுள்ளதாக காட்ட முயற்சிகள் முன்னெடுக்கப்படுகிறது. 
சீ.டபிள்யூ.டபிள்யூ.கன்னங்கர தொடர்பில் பேசப்படுகிறது. ஆனால், அவரது கொள்கைகள் நடைமுறைப் படுத்தப்படுகின்றதா?
பல்கலைக்கழகங்களில் அடிப்படை வசதிகள் இல்லை. விடுதி வசதிகள் இல்லை. இவை தொடர்பில் உப வேந்தர்கள் கண்டுகொள்வதில்லை. 
கிழக்கு பல்கலைக்கழகம் உட்பட பெரும்பாலான பல்கலைக்கழகங்களில் பேராசியர்கள் விரிவுரையாளர்கள் குறைபாடு நிலவுகிறது. ஆனால், தீர்வுகள் இல்லை. 
பாதைகளுக்கு காபட் போடுவதாளும் கொங்கிரீட் போடுவதாலும் போதாது. உயர் கல்வியை உயர்த்த நடவடிக்கைகள் எடுக்கப்பட வேண்டும். 
ஆராய்ச்சிகளை நடத்துவதற்கு தேவையான வசதிகள் உள்ளதா? வெறுமனே கொடுப்பனவு தொடர்வில் பேசுவதால் அர்த்தமில்லை. 
சுதந்திரமான சிந்தனையுள்ள இடம் பல்கலைக்கழகம். ஆனால், இன்று அச்சிந்தனை முழுமையாக நீக்கப்பட்டுள்ளது. 
தொழிற்சாலையிலிருந்து வெளிவரும் நபர்களை போன்று மாணவர்கள் வெளியே வருகின்றனர். 
பல்கலைக்கழகங்களில் உள்ள சம்பாஷனை உரிமையும் பாதிப்பப்பட்டுள்ளது. 
லெப்டொப் அல்ல. மாணவர்களுக் கணணிகளை வழங்கவும் அத்துறையில் பயிற்சிகளை வழங்கவும் நடவடிக்கைகள் எடுக்கப்பட வேண்டும். 
உயர்கல்வியுடன் அரசியலை கலக்க வேண்டாம். 
பட்டப் படிப்பின் தரத்தை குறைக்க வேண்டாம். இலங்கைக்கு தேவையான விதத்தில் பாடநெறிகள் தயாரிக்கப்படவில்லை.

