எமது மூதாதையர் பின்பற்றிய சமய மற்றும் ஆன்மிககருத்துக்கள் வெளிநாட்டு ஆக்கிரமிப்புகளால் சிதைந்து போயின


எமது மூதாதையர்கள் பின்பற்றி வந்த சமய மற்றும் ஆன்மீகக் கருத்துக்கள் வெளிநாட்டு ஆக்கிரமிப்பு காரணமாக சிதைவடைந்து போனதாகப் பிரதமர் டி. எம். ஜயரத்ன தெரிவித்தார்.
கண்டி மகாமாயா மகளிர் கல்லூரியில் இடம்பெற்ற சர்வதேச சிறுவர் தின வைபவத்தில் பிரதம அதிதியாகக் கலந்து உரையாற்றும் போதே அவர் இதனைத் தெரிவித்தார். அவர் மேலும் கூறியதாவது :-
சமயம், ஆன்மிகம் இவை இரண்டும் இல்லாத உலகில் அமைதியைக் காண முடியாது. உள்ளம் அமைதி பெற தியானம் தேவை.
தியானம் செய்ய நாம் காட்டிற்குச் சென்று தவம் இருக்க வேண்டியதில்லை. மேல் மூச்சு, கீழ் முச்சு போன்றவற்றை கட்டுப்படுத்தி மனதை அமைதிப் படுத்தி தொடர்ந்து பயிற்சி பெறுவதன் மூலம் வெற்றி தோல்வி என்பவற்றை சமமாக மதித்தல், சகிப்புத்தன்மை, பிறரை கெளரவித்தல் போன்ற பண்புகள் ஏற்படும்.
பாடசாலைகளுக்கிடையே இடம்பெறும் சில விளையாட்டுப் போட்டிகளின் போது கோஷ்டி மோதல் பற்றி நாம் கேள்விப்படுகிறோம்.
தோல்வியை ஏற்றக் கொள்ள பழகாத படியால்தான் இப்படியான பிரச்சினைகள் ஏற்படுகின்றன.
விளையாட்டும் என்பது வெறுமனே விளையாட்டுத்தான். விளையாட்டில் ஏற்படும் தோல்வி வாழ்க்கையின் தோல்வியல்ல.
தோல்வியை சமாளிக்கும் திறன் சிறுவயது முதல் ஏற்பட வேண்டும்.
பெரியவருக்கு மரியாதை செய்வதன் மூலம் அவரது மனம் உங்கள் பால் ஈர்க்கப்படுகிறது. ஒருவருக்கு மரியாதை செய்வதன் மூலம்அவரின் நன்மதிப்பை பெற முடியும். நன்மதிப்பு என்பது விலைமதிக்க முடியாதது. அதேபோல் மரியாதை செய்வது என்பது அவர் பேச்சுக்கு காது கொடுப்பது கூட மரியாதை தான். சந்தர்ப்ப சூழ்நிலைக்கு ஏற்ப நடந்துகொள்ள வேண்டும்.
சமயக் கருத்துக்கள் ஒருவனை நல்வழிப்படுத்துவது போல் தியானமும் ஒருவரின் மனதை அமைதியடையச் செய்கிறது. தியானம் என்பது தமது அன்றாட வாழ்வின் சிறிய பகுதியாகக் கருத வேண்டும். 
இன்று தாயின் மகிமை குறைந்து விட்டது. இதனால் படித்த உயர் பதவி வகிக்கும் பலர் தமது தாய்மார்களை நடு வீதியில் தவிக்க விடுகின்றனர். தாயின் மகிமைகளை சிறுவயதில் சொல்லிக் கொடுக்காததான் விளைவாகவே அதுவாகும்.
சமயக் கருத்துக்களை முறையாக சிறு வயதில் வழங்கினால் இயல்பாகவே தாயின் மகிமை வந்து விடும். சமயப் பற்று மற்றவரை மதிக்கும் பண்பு, தியானம் இவற்றின் மூலம் ஒருவன் சிந்தனை மாற்றத்தை ஏற்படுத்திக் கொள்ள முடியும்.
சிந்தனை மாற்றம் மூலம் தமது தவறுகளை, கோபம், குரோதம், பெறாமை போன்றவற்றை மாற்றிக்கொள்ள முடியும் அத்துடன் அப்படியான உணர்ச்சிகளை சவாலாக ஏற்று வாழ்வில் அனைவராலும் வெற்றி அடைய முடியும். இங்கு தோல்வி என்பதே இல்லாது மாறிவிடும் என்றார்.

