ஹஜ் கடமைக்கு செல்வோரிடமிருந்து அதிக பணம்  முகவர்களால் அறவிடப்படுவதாகப் புகார்


இலங்கையிலிருந்து ஹஜ் கடமைக்காக செல்வோரிடமிருந்து அரசாங்கத்தால் நியமிக்கப்பட்ட தொகையிலும் பார்க்க அதிகமான பணம் முகவர்களால் அறவிடப்படுவதாகப் புகார் தெரிவிக்கப்படுகிறது. 
ஹஜ் கடமைக்கு செல்லும் நபரொருவர் அதற்கான செலவாக முகவரொருவருக்கு 4 இலட்சத்து 25 ஆயிரம் ரூபாவினை மட்டும் செலுத்தினால் போதும் என்று அரசாங்கம் ஏற்கனவே அறிவித்துள்ளது. இதற்கு அதிகமான தொகையினைக் கோரும் முகவர்கள் குறித்து தம்மிடம் முறையீடு செய்யுமாறும் அரசாங்கம் கூறியிருந்தது. 
இந்த நிலையில் ஹஜ் கடமைக்காக செல்லும் ஒவ்வொரு நபரிடமிருந்தும் சுமார் 5 இலட்சத்து 25 ஆயிரம் ரூபாவினை சில முகவர்கள் பெற்றுக் கொள்வதாகப் புகார் தெரிவிக்கப்படுகிறது. 
இலங்கையிலிருந்து இம்முறை 2800 பேர் மட்டுமே ஹஜ் செல்வதற்குரிய அனுமதி கிடைத்துள்ளது. மேற்படி தொகையினரை அனுப்புவதற்கான கோட்டவினைக் குறிப்பிட்ட சில முகவர்களுக்கு மட்டுமே அரசாங்கம் வழங்கியுள்ளமை இங்கு குறிப்பிடத்தக்கது.

