ஜனாதிபதி மஹிந்த ராஜபக்ஷ மீதுநம்பிக்கை வைத்து செயற்பட்டால் மக்களின் வாழ்க்கை ஒளிமயமாகும்


சக்தி
இந்நாட்டில் பயங்கரவாதத்தை ஒழித்து சமாதானத்தையும் மக்களிடையே ஒருமைப்பாட்டையும் புரிந்துணர்வையும் ஏற்படுத்தியிருக்கும் சாதனை வீரரான ஜனாதிபதி மஹிந்த ராஜபக்ஷ அவர்களுக்கு மக்கள் நாளை நடைபெறவுள்ள உள்ளூராட்சி மன்றத் தேர்தலில் தங்களின் பூரண ஒத்துழைப்பை வழங்கி அவரது கரங்களை பலப்படுத்துவது அவசியமாகும்.
இதன் மூலமே பயங்கரவாதத்தை ஒழித்த பின்னர் நாட்டின் அபிவிருத்தி நடவடிக்கைகளுக்கு முன்னுரிமை அளித்து அயராது உழைத்து வரும் ஜனாதிபதி அவர்களுக்கு மக்கள் தங்கள் நன்றிக்கடனை செலுத்த முடியும். 30 ஆண்டு கால பயங்கரவாத யுத்தத்தினால் சின்னாபின்னமாகி சீர்குலைந்து போயிருந்த நாட்டின் தேசிய பொருளாதாரத்தை கட்டியெழுப்பும் பணியையும் ஜனாதிபதி அவர்கள் இன்று தனது சிறந்த ஆளுமையின் மூலம் உன்னதமாக நிறைவேற்றிக் கொண்டிருக்கிறார்.
2004ம் ஆண்டு சுனாமி அனர்த்தத்தை அடுத்து, நாட்டின் பொருளாதாரமும் மக்கள் வாழ்க்கையும் பின்னிடைவை அடைந்திருந்ததையடுத்து நாட்டின் நிறைவேற்று அதிகாரத்தையுடைய ஜனாதிபதியாக ஆட்சிப் பொறுப்பையேற்ற மஹிந்த ராஜபக்ஷ என்ற பெருமகன் அன்று மக்கள் அடைந்த துன்பங்களில் இருந்து மக்களை மீட்டெடுத்து சுனாமியினால் பாதிக்கப்பட்ட அனைவருக்கும் புதிய வீடுகளை கட்டிக்கொடுத்தும், வாழ்வாதாரங்களைப் பெற்றுக்கொடுத்தும் செய்த மக்கள் சேவையை எவருமே என்றென்றென்றும் மறந்துவிட முடியாது. 
ஜனாதிபதி அவர்களின் நல்லாட்சி தங்கு தடையின்றி மத்திய அரசாங்கத்தில் மட்டுமன்றி உள்ளூராட்சி மன்றங்கள் அனைத்திலும் ஏற்படுத்தப்படுவது அவசியமாகும்.
அதன் மூலமே இந்நாட்டு மக்களை வறுமைப் பிடியிலிருந்தும் பசி, பட்டினியில் இருந்தும் காப்பாற்றி மக்களுக்கு என்றென்றும் நிறைவான வாழ்க்கையைப் பெற்றுக்கொடுக்க முடியும். சமீபத்தில் ஏற்பட்ட பெரு வெள்ளத்தினாலும் மண்சரிவுகள் போன்ற இயற்கை அனர்த்தங்களினாலும் நாட்டில் உணவுப் பஞ்சம் ஏற்படும் என்று எதிர்க் கட்சிகள், குறிப்பாக ஐக்கியதேசியக் கட்சியும், ஜே.வி.பீயினரும் போலிப் பிரசாரங்களை நாடெங்கிலும் கட்டவிழ்த்து விட்டு மக்களை தவறான வழியில் இட்டுச்செல்வதற்கு மேற்கொண்ட முயற்சிகளும் முறியடிக்கப்பட்டன.
மக்களுக்கு ஜனாதிபதி அவர்கள் தனது நல்லாட்சியின் மூலம் உணவுப் பண்டங்களையும் முட்டை, கோழி இறைச்சி போன்ற அத்தியாவசியப் பொருட்களையும், காய்கறிகளையும் எவ்வித தட்டுப்பாடுமின்றி நியாய விலைக்கு பெற்றுக் கொடுப்பதற்கு நடவடிக்கை எடுத்தமை எமது நாட்டு மக்கள் மனதில் எங்கள் ஜனாதிபதியின் மீதுள்ள நம்பிக்கையை மேலும் வலுவூட்டியுள்ளது.
ஜனாதிபதி அவர்கள் நாட்டின் தன்னிகறற்ற தலைவராக இருந்து மக்கள் சேவையை சீரான முறையில் மேற்கொண்ட ஒரு பெருந்தலைவராவார். ஜனாதிபதி அவர்களிடம் சாதி, மத, இன, குல மற்றும் பிரதேச பேதங்கள் இருக்கவில்லை. அவர் நாட்டின் வடக்கு, கிழக்கு, தெற்கு, மேற்கு மற்றும் மலையகத்தைச் சேர்ந்த எல்லோரையும் தனது உடன்பிறவா சகோதரர்களாக மதித்து சரிசமமான முறையில் தனது சேவையை அனைவருக்கும் பகிர்ந்தளித்த ஒர் உன்னதமான ஏழைப் பங்காளனாவார்.
தென்னிந்தியாவிலும், கலைஞர் கருணாநிதி, ஜெயலலிதா போன்ற பெரும் தமிழ் தலைவர்கள் இருந்தாலும் எந்தவொரு தமிழ் தலைவரினாலும் சாதிக்க முடியாத ஒரு பெரும் சாதனையை ஜனாதிபதி மஹிந்த ராஜபக்ஷ அவர்கள் ஏற்படுத்தி உலகெங்கிலும் வாழும் தமிழ் மக்களின் உள்ளங்களில் குடிபுகுந்துள்ளார்.
உலகெங்கிலும் பரந்து வாழும் 70மில்லியன் தமிழ் மக்களின் சார்பில் ஐக்கிய நாடுகள் பொதுச் சபைக் கூட்டத்தில் தமிழில் உரையாற்றிய ஒரே ஒரு தேசத் தலைவரான மாண்புமிகு ஜனாதிபதி மஹிந்த ராஜபக்ஷ அவர்களுக்கு தமிழ் மக்கள் இன்று சிரம்தாழ்த்தி தங்கள் நன்றியைத் தெரிவித்து வருகிறார்கள். அந்தளவிற்கு அவரிடம் தமிழ் உணர்வும் தமிழ் பேசும் மக்கள் மீது பாசமும் இருக்கின்றது.
ஜனாதிபதி மஹிந்த ராஜபக்ஷ அவர்கள் தமிழ் மக்கள் மட்டுமன்றி முஸ்லிம் மக்களினதும் உற்ற நண்பராகவும் அவர்களின் நம்பிக்கைக்கு பாத்திரமாகவும் இருக்கும் தலைவராகவும் இருந்து வருகிறார்.
1970ம் ஆண்டில் தனது 24வது வயதில் பாராளுமன்றத்திற்கு தெரிவு செய்யப்பட்ட நாள்முதல் ஜனாதிபதி அவர்கள் உள்ளூர் முஸ்லிம்களிடம் மட்டுமன்றி சர்வதேச ரீதியிலும் முஸ்லிம்களின் நம்பிக்கைக்குரிய நண்பராக விளங்கி வருகிறார். அதனால்தான் இளம் பாராளுமன்ற உறுப்பினராக இருந்தபோது அன்று இலங்கையின் உதய சூரியனாக விளங்கிய மஹிந்த ராஜபக்ஷ அவர்கள் இஸ்ரேலியர்களின் ஆயுதப்படைப் பலத்தீன் தங்கள் சொந்த நாட்டையும் சுதந்திரத்தையும் இழந்து, அகதிகளாகிய பலஸ்தீனிய மக்களின் சுதந்திரத்திற்காகவும் அவர்களின் உரிமைக்காகவும் குரல் கொடுத்தார்.
அவர் பலஸ்தீனிய ஒருமைப்பாட்டு இயக்கத்தின் இலங்கைக் கிளையின் தலைவராகி அன்று முதல் இன்று வரை பலஸ்தீனிய மக்களின் நல்வாழ்வுக்காக போராடி வருகிறார். ஜனாதிபதி அவர்கள் 2005ம் ஆண்டு நவம்பர் 19ம் திகதியன்று இலங்கையின் நிறைவேற்று ஜனாதிபதியாக தெரிவு செய்யப்பட்ட பின்னர் நாட்டு மக்களுக்கு ஆற்றிய பதவிப்பிரமாண உரையில் ‘நான் கடந்தகால வரலாற்றில் இருந்த பாடங்களை கற்றுக்கொண்டு எனது நாட்டை முன்னெடுத்துச் செல்வேன். 
கடந்த காலத்தில் நாம் செய்த தவறுகளை திருத்தி அமைத்து நாங்கள் அடைந்த சாதனைகளை பாதுகாக்கக்கூடிய வகையில் நாட்டை முன்னேற்றப்பாதையில் வழிநடத்திச் செல்வது என்னுடைய கடமையென்பதை நான் புரிந்து கொண்டுள்ளேன். ஆனால் நான் கடந்த கால வரலாற்றின் அடிமையாக இருக்க மாட்டேன். 
நான் ஒரு புதிய பாதையில் எங்கள் நாட்டை முன்னெடுத்துச் செல்ல விரும்புகிறேன். நான் பொதுமக்கள் முன்னிலையில் சமர்ப்பித்த மஹிந்த சிந்தனை அடிப்படையில் புதிய வரவு செலவுத் திட்டத்தை நிறைவேற்றி மக்கள் என்மீது வைத்துள்ள நம்பிக்கை சிதைந்து விடாத வகையில் செயலாற்றுவேன்” என்று கூறினார்.
உங்கள் கடமையை செய்யுங்கள். உங்கள் பணிகளை உறுதியாகவும் ஊக்கமுடனும் செய்யுங்கள். உங்கள் உழைப்பில் நாம் அனைவரும் நாட்டை அபிவிருத்தி செய்வோம். நாடு வளம்பெறும் போது உங்கள் வாழ்க்கையும் வளம்பெறும். நான் உங்கள் அனைவருக்கும் வெற்றி கிட்ட வேண்டுமென்று 2005ம் ஆண்டில் ஜனாதிபதியாக தெரிவு செய்யப்பட்டவுடன் மக்களுக்கு அளித்த வாக்குறுதியை எங்கள் ஜனாதிபதி நிறைவேற்றி விட்டார்.
தனது இலட்சியக் கனவை நிறைவேற்றும் முகமாக ஜனாதிபதி அவர்கள் எல்.ரி.ரி.ஈ. இயக்கத்துடன் பிரச்சினைகளை தீர்த்துவைப்பதற்கு எடுத்த முயற்சிகள் படுதோல்வியில் முடிவடைந்ததனை அடுத்து வேறு வழியின்றி ஜனாதிபதி அவர்கள் வேதனையுடன், ஆனால் மன உறுதியுடன் எல்.ரி.ரி.ஈ. இயக்கத்துடனான யுத்தத்தை மனிதாபிமான அடிப்படையில் மேற்கொண்டு இறுதியில் இலங்கை மக்களை ஒரு கொடியின் கீழ் கொண்டு வந்து மக்களுக்கு பயங்கரவாதம் என்ற கொடிய அரக்கனிடமிருந்து விடுதலையைப் பெற்றுக் கொடுத்தார்.
நான் எல்.ரி.ரி.ஈ. பயங்கரவாதிகளுடன் யுத்தத்தை நடத்தி நாட்டை மீட்டெடுத்தேனே ஒழிய, தமிழ் மக்களுக்கு எதிராக நான் யுத்தம் செய்யவில்லை. தமிழ் மக்கள் என்னுடைய நண்பர்கள். அவர்களும் எல்.ரி.ரி.ஈ. பயங்கரவாதிகளினால் பல்லாண்டு காலம் பல்வேறு கொடுமைகளை அனுபவித்து வந்துள்ளார்கள்.
எல்.ரி.ரி.ஈயை யுத்த முனையில் தோற்கடித்ததன் மூலம் எனது அரசாங்கம் இந்நாட்டின் அப்பாவி தமிழ் மக்களுக்கும் விடுதலையை பெற்றுக் கொடுத்திருக்கிறதென்று ஜனாதிபதி அவர்கள் ஒரு சந்தர்ப்பத்தில் தெரிவித்திருக்கின்றார்.
இத்தகைய தலைவருக்கு நாட்டு மக்கள் தங்கள் வாக்குப் பலத்தின் மூலம் இந்தத் தேர்தலின் மூலம் பேராதரவை அளிக்க வேண்டும். அப்போது அவர் தொடர்ந்தும் தன்னுடைய சிறந்த ஆளுமையின் மூலம் மக்களின் வறுமையையும் வாழ்வாதாரம் இன்மையையும் குடியிருப்பு பிரச்சினையும், சுகாதார கஷ்டங்களையும் தீர்த்து வைத்து இந்நாட்டை தமிழர்கள், சிங்களவர்கள், முஸ்லிம்கள், மலாயர், பறங்கியர்கள் அனைவரும் ஒன்றுகூடி ஒரு தாய் பிள்ளைகளைப் போன்று வாழக்கூடிய ஒரு சொர்க்கபுரியாக மாற்றுவார் என்பது திண்ணம்.
