கிழக்கு மாகாணத்தில் 1163 வாக்களிப்பு நிலையங்கள்


கிழக்கு மாகாண சபைத் தேர்தலில் வாக்காளர்கள் வாக்களிப்பதற்கு வசதியாக அம்பாறை, மட்டக்களப்பு மற்றும் திருகோணமலை ஆகிய மூன்று மாவட்டங்களிலும் மொத்தமாக 1163 வாக்களிப்பு நிலையங்கள் அமைக்கப்படும் என மாவட்டத் தேர்தல்கள் செயலகம் அறிவித்துள்ளது.
அம்பாறை மாவட்டத்தில் 464 வாக்களிப்பு நிலையங்களும், மட்டக்களப்பு மாவட்டத்தில் 414 வாக்களிப்பு நிலையங்களும், திருகோணமலை மாவட்டத்தில் 285 வாக்களிப்பு நிலையங்களும் இவ்வாறு அமைக்கப்படும்.
இது போன்று இம் மாகாணத்தில் 74 வாக்கெண்ணும் நிலையங்களும் ஏற்படுத்தப்படும். மட்டக்களப்பில் 26 வாக்கெண்ணும் நிலையங்களும், அம்பாறையில் 29 வாக்கெண்ணும் நிலையங்களும், திருகோணமலையில் 19 வாக்கெண்ணும் நிலையங்களும் ஏற்படுத்தப்படும் என மாவட்ட தேர்தல்கள் செயலகம் மேலும் தெரிவித்துள்ளது.
இம் மாகாணத்தில் 35 உறுப்பினர்கள் தேர்தலில் தெரிவு செய்யப்படுவர். மட்டக்களப்பு மாவட்டத்தில் 11 உறுப்பினர்களும், திருகோணமலை மாவட்டத்தில் 10 உறுப்பினர்களும், அம்பாறை மாவட்டத்தில் 14 உறுப்பினர்களும் என 34 உறுப்பினர்கள் தெரிவு செய்யப்படுவர். இம் மூன்று மாவட்டங்களிலும் மொத்தமாக 10,33,749 பேர் வாக்களிப்பதற்கு தகுதி பெற்றுள்ளனர்.

