மக்களின் ஒருங்கிணைந்த சேவைக்கு வசதியாக அம்பாந்தோட்டையில் புதிய நிர்வாகக் கட்டடம்

ஹம்பாந்தோட்டை மாவட்டமும் நகரமும் நாளொரு வண்ணமும் பொழுதொரு மேனியுமாக பாரிய மாற்றத்திற்கு உட்பட்டு ஹம்பாந்தோட்டை நகரத்தின் இயற்கை, பெளதீக மாற்றங்களுக்கு உட்பட்டு 2005 ஆம் ஆண்டு தொடக்கம் ஜனாதிபதி மஹிந்த ராஜபக்ஷவின் மஹிந்த சிந்தனை திட்டத்தின் கீழ் ஆரம்பிக்கப்பட்ட பாரிய அபிவிருத்தித் திட்டங்கள் முடிவடைந்து மக்களிடம் கையளிக்கும் நிலையில் பூர்த்தியடைந்து காணப்படுகின்றது.
இந்த வகையில் அம்பாந்தோட்டை மாவட்டத்திலுள்ள மக்களுக்கு சிறந்த சேவையினை வழங்கும் பொருட்டு மாவட்டத்தின் பல்வேறு பகுதிகளிலும் காணப்பட்ட அரச நிறுவனங்களை ஒரு கூரையின் கீழ் ஒரு இடத்திற்கு கொண்டு வந்து மக்களது சிரமங்களை போக்குவதற்காக அம்பாந்தோட்டை சிரிபோபுரவில் 72 ஏக்கர் நிலப்பரப்பில் 290 கோடி ரூபா செலவில் கொரிய அரசாங்கத்தின் பொருளாதார அபிவிருத்தித்திட்டத்தின் கீழ் நிர்மாணிக்கப்பட்ட ஐந்து மாடிகளைக் கொண்ட சகல வசதிகளையும் கொண்ட அம்பாந்தோட்டை நிர்வாகக் கட்டடத் தொகுதி ஜனாதிபதி மஹிந்த ராஜபக்ஷ அவர்களினால் திறந்து வைக்கப்பட்டது.
இதனூடாக இன்றிலிருந்து மாவட்டத்தின் பல பகுதிகளிலும் காணப்பட்ட காரியாலயங்கள் ஒரு கூரையின் கீழ் கொண்டு வரப்பட்டுள்ளதோடு இதனால் மக்கள் பல பாகங்களுக்கும் சென்று அன்றாட கடமைகளை நிறைவேற்றும் நிலைமை முற்றாக நீக்கப்பட்டு மக்களுக்கு ஏற்படும் பிரயாண அசெளகரியம், நேர விரயம் என்பன தவிர்க்கப்பட்டு மக்களுக்கு சிறந்த சேவையினை பெறக்கூடிய இடமாக இது காணப்படுகின்றது.
அத்தோடு இந்நிலப்பரப்பில் இதுவரை நகர சபையாக திகழ்ந்து மாநகர சபையாக அறிவிக்கப்பட்டு முதல் தடவையாக எதிர்வரும் 08 ஆம் திகதி தேர்தல் நடைபெறவுள்ள ஹம்பாந்தோட்டை மாநகர சபைக்கும் தனியாக புதிய கட்டடம் நிர்மாணிக்கப்பட்டுள்ளதோடு தேர்தலில் வெற்றிபெற்று தெரிவு செய்யப்படுபவர்கள் இதிலிருந்து தங்களது நிர்வாக நடவடிக்கைகளை முன்னெடுக்கவுள்ளனர்.
நகரத்திற்கு தேவையான நூலகமொன்றும் நிர்மாணிக்கப்பட்டுள்ளதோடு நிர்வாகக் கட்டடத் தொகுதியில் இயங்கும் காரியாலயங்களில் உள்ள உத்தியோகத்தர்களுக்காக வெவ்வேறான தங்குமிட வசதிகளும் செய்யப்பட்டு சகல வசதிகளையும் கொண்ட நிர்வாகக் கட்டடத் தொகுதியாக இது திகழ்ந்து காணப்படுகின்றது. 

