தேர்தல் தோல்வியால் தி.மு.க.வின் வலிமை அதிகரிக்கும் - 



தி.மு.க. சார்பில் வாக்காளர்களுக்கு நன்றி தெரிவிக்கும் பொதுக் கூட்டம் திருவாரூர் தெற்கு வீதியில் ஞாயிற்றுக்கிழமை இரவு நடைபெற்றது.
கூட்டத்தில் கருணாநிதி பேசியது:
தேர்தலில் முதன் முதலாக திருவாரூரிலேயே போட்டியிட விரும்பினேன். ஆனால் அப்போது இந்தத் தொகுதி தனித்தொகுதியாக ஆக்கப்பட்டு விட்டதால் தற்போதுதான் போட்டியிடும் வாய்ப்பு கிடைத்து இதில் தி.மு.க.வில் யாரும் பெறதா 50,000 க்கும் அதிகமான வாக்குகள் வித்தியாசத்தில் வெற்றி பெற்றுள்ளேன். இதற்குக் காரணமான வாக்காளர்களுக்கு நன்றி தெரிவித்துக் கொள்கிறேன்.
திருவாரூர் தொகுதி மக்கள் நினைத்தவாறு நான் முதல்வராக ஆகவில்லை என்றாலும், சட்டப்பேரவை உறுப்பினராக ஆகிவிட்டேன். சட்டப்பேரவை உறுப்பினருக்குரிய பணியை நானே நேரிலும், கழக முன்னணியினரைக் கொண்டும் செய்து தருவேன். புதிய ஆட்சி வந்துள்ளது எனப் பலர் கூறுகிறார்கள். அந்த ஆட்சி வெளியிட்ட ஆளுநர் உரையைப் படித்துப் பார்த்தேன். அதை அச்சுப்பிழையின்றி தயாரிக்கக்கூட இந்த ஆட்சியால் முடியவில்லை. 
அதில் பேரறிஞர் என்பது பேராறிஞர் என்று அச்சிட்டுள்ளனர். மேலும் தங்களை அறியாமலேயே ஓர் உண்மையையும் குறிப்பிட்டுள்ளனர். அது என்னவெனில், இந்தப் புதிய அரசும் ஏழை எளிய மக்களின் நலன்களை முன்னிறுத்தி செயல்படும் என்பதுதான். அப்படி என்றால் முந்தைய அரசு (தி.மு.க. அரசு) அப்படி இருந்துள்ளது என்பதுதானே பொருள். இதைப்பிழை என்று கருதாமல் பாராட்டாகவே எடுத்துக் கொள்றேன்.
அதே உரையில் கடந்த ஆட்சியில் பயமுறுத்தி சேர்க்கப்பட்ட சொத்துக்கள் மீட்கப்பட்டு, மீண்டும் உரியவர்களிடம் சேர்க்கப்படும். அதற்கென புதிய சட்டம் இயற்றப்படும் எனக் குறிப்பிடப்பட்டுள்ளது. 
இதில் சிறுதாவூர் நிலமும் மீட்கப்பட்டு உரியவர்களிடம் சேர்கக்கப்படுமென நம்புகிறேன். தமிழ்மொழியின் பெருமையை உலகம் முழுவதும் பரவச் செய்வோம் எனவும் குறிப்பிட்டுள்ளனர். ஆனால், செம்மொழி மைய அலுவலகம், நூலகம் ஆகியவை தற்போது எங்கிருக்கின்றன என்பது தெரியவில்லை. இதுதான் தமிழை உலகறியச் செய்யும் செயலா என்பதை மக்கள் எண்ணிப்பார்க்க வேண்டும்.
நம்மை அடிமைப்படுத்தி வைத்திருந்த ஆங்கிலேயர்கள் கட்டிய புனித ஜார்ஜ் கோட்டையிலேயே எவ்வளவு காலத்துக்கு சட்டப்பேரவையை நடத்துவது என்பதற்காக புதிய கட்டடம் கட்டப்பட்டது. இதைப் பிரதமர் மன்மோகன் சிங், காங்கிரஸ் தலைவர் சோனியா காந்தி ஆகியோர் திறந்துவைத்தனர். அனைவராலும் பாராட்டப்பட்ட, கட்டடத்தின் புகழை நசுக்க வேண்டும், சீரழிக்க வேண்டும் என்பதற்காக பழைய கட்டடத்திலேயே சட்டப்பேரவை செயல்பட இந்த அரசு நடவடிக்கை எடுத்துள்ளது. மாற்றம் வேண்டும் என்பது கலங்காலமாக கூறி வருவதுதான். அந்த மாற்றம் மீண்டும் ஏற்படும்.
புதிய ஆட்சி ஏற்பட்டும் தமிழகத்தில் கொலை, கொள்ளை, ரவுடியிசம் நடைபெற்று வருகிறதே? எந்த ஆட்சியிலும் இது தவிர்க்க முடியாதது. இவற்றைத் தடுத்து பாதுகாக்கத்தான் காவல் துறை இருக்கிறது. தி.மு.க. ஆட்சியை விமர்சித்து எழுதிய நாளேடுகள், வார ஏடுகள் இதற்கு என்ன பதில் சொல்கின்றன? சட்டப்பேரவைத் தேர்தலில் தி.மு.க.வுக்கு ஏற்பட்டுள்ள தோல்வி திராவிட இயக்கத் கொள்கைகளை லட்சியங்களை கூர்தீட்டிக் கொள்ளப் பயன்படும்.
தேர்தலில் ஏற்பட்டுள்ள தோல்வியால் தி.மு.க.வின் வலிமை மேலும் பெருகும். கொள்கைகளுக்காகவும், லட்சியங்களுக்காவும் பாடுபடும் இயக்கம் தி.மு.க. என்றார் கருணாநிதி. திருவாரூர் மாவட்டச் செயலர் பூண்டி கே. கலைவாணன் தலைமை வகித்தார். 
மாவட்ட அவைத் தலைவர் கு. தென்னன், நாகை மக்களவை உறுப்பினர் ஏ.கே.எஸ். விஜயன் ஆகியோர் முன்னிலை வகித்தனர்.
மத்திய நிதித்துறை இணை அமைச்சர் எஸ்.எஸ். பழநிமாணிக்கம், நாடாளுமன்ற தி.மு.க. குழுத் தலைவர் டி.ஆர். பாலு, முன்னாள் அமைச்சர்கள் க. பொன்முடி, எ.வ. வேலு, உ. மதிவாணன், கே.என். நேரு, பரிதி இளம் வழுதி, அழகு, திருநாவுக்கரசு, மாநிலங்களவை உறுப்பினர் திருச்சி என். சிவா, தலைமை தேர்தல் பணிக்குழுச் செயலர் எல். கணேசன் ஆகியோர் பேசினர்.
முன்னதாக கட்சியின் திருவாரூர் ஒன்றியச் செயலர் ஆர்.பி. சுப்பிரமாணியன் வரவேற்றார். திருவாரூர் நகரச் செயலர் ஆர். சங்கர் நன்றி கூறினார்.
