கோத்ரா ரயில் எரிப்பு வழக்கு: 
தண்டனை விபரங்கள் நாளை


கோத்ரா ரயில் எரிப்புச் சம்பவம் தொடர்பான தீர்ப்புகள் வெளியான போதும் குற்றவாளிகளுக்கான தண்டனை விபரங்கள் நாளை 25 ஆம் திகதியே வெளியிடப்படவுள்ளன. இந்த வழக்கிற்கு மொத்தமாக 1500 ஆவணங்கள் காட்சிக்கு வைக்கப்பட்ட போதும் 253 சாட்சிகளே விசாரணைக்கு எடுத்துக் கொள்ளப்பட்டன. இந்த வழக்கின் பிரதான குற்றவாளியாகக் கருதப்பட்ட மெளலானா உமர்ஜி விடுவிக்கப்பட்டுள்ளார்.
இந்த வழக்கில் அறிவியல் ரீதியிலான ஆதாரங்கள் நேரடி சாட்சிகளின் வாக்கு மூலங்கள் சந்தர்ப்ப சூழலின்படி கிடைத்த ஆவணங்கள் ஆகியன முக்கிய ஆவணங்களாக ஏற்கப்பட்டு அதனடிப்படையில் தீர்ப்பு அளிக்கப்பட்டது.
ரயில் பெட்டியில் பயணம் செய்யும் கரசேவகர்களைத் தாக்கும் நோக்கில் இந்த தாக்குதல் நடத்தப்பட்டுள்ளது என்று நானாவதி குழு 2008 ஆம் ஆண்டைய அறிக்கையில் தெரிவித்திருந்தது.
சட்டம் தனது கடமையை செய்யும். இருப்பினும் தீர்ப்பின் முழு விவரம் வெளியாகாத நிலையில் இது குறித்து கருத்து கூறுவது சரியாக இருக்காது என்று மத்திய சட்ட அமைச்சர் வீரப்ப மொய்லி கூறினார். பிரதான குற்றவாளி விடுவிக்கப்பட்டது குறித்து கேட்டதற்கு சட்ட அமைச்சராக இருந்துகொண்டு செஷன்ஸ் நீதிமன்றம் வழங்கிய தீர்ப்பு குறித்து கருத்து கூறுவது சரியாக இருக்காது.
இருப்பினும் உயர் நீதிமன்றத்தில் மேல் முறையீடு செய்யப்படும் என்றார்.
2002 ஆண்டு பெப்ரவரி 22 ஆம் திகதி கோத்ராவில் ரயில் வண்டி தீக்கிரையாக்கப்பட்டதில் 59 பேர் உயிரிழந்தனர். இதையடுத்து ஏற்பட்ட இந்து, முஸ்லிம் கலவரத்தில் 1500 பேர் மரணமடைந்தனர். இவர்களில் அதிகமானோர் முஸ்லிம்களாவர்.
