காசநோயை ஆரம்பத்தில் இனங்காண்பதால்உயிராபத்தை முற்றாக தடுக்க முடியும்


செல்லையா துரையப்பா

உலகளாவிய ரீதியில் மனிதரின் உயிரைப் பறிக்கும் முக்கிய நோய்களில் காசநோயும் ஒன்றாகும். மனித நாகரிகம் தொடங்கிய காலம் முதல் இந்நோயின் தாக்கம் தொடர்கிறது. சுமார் 18 ஆயிரம் வருடங்கள் பழமைவாய்ந்த இந்நோய் மிருகங்களிலிருந்து மனிதருக்குத் தொற்றியிருக்கலாம் என ஆராய்ச்சியாளர்கள் யூகிக்கின்றனர். 
எகிப்திய பிரமிட்டுக்களில் வைக்கப்பட்ட கெடாது பதனப்படுத்தப்பட்ட பிணங்களில் (Mummies) இந்நோயை ஏற்படுத்தும் பக்டீரியா கிருமிகள் இருப்பதைக் கண்டு பிடிக்கப்பட்டுள்ளது. இவை கிறிஸ்துவுக்கு முன் 3000 ஆண்டுகளுக்கு மேற்பட்டவையாகும்.
டியுபர்குளோசிஸ் (Tuberculosis) என்பது கிரேக்க மொழிச் சொல்லாகும். கிறிஸ்துவுக்கு முன் 460 ஆண்டு மருத்துவத்தின் தந்தை என அழைக்கப்படும் கிப்பேகிரேடிஸ் இந்த நோய் மிகவும் வேமாகிப் பரவி மரணங்கள் ஏற்படுத்தியதைக் கண்டார். இந்நோய் எலும்பு நக்கி நோய் என்றும் அழைப்பர். இது உடலுக்குள் இருந்து கொண்டு உள் உறுப்புக்களை மெதுவாகத் தாக்குவதால் இதைக் சுட்டெரிக்கும் நோய் (Consumption Disease) என்றே முன்பு அழைத்தனர். 
இது முதலில் நுரையீரலில் தாக்கத்தை ஏற்படுத்தி (Pulmonary Tuberanlosis) உரிய சிகிச்சை அளிக்காவிட்டால் உடலின் ஏனைய உறுப்புக்களையும் பாதிக்கும். உடலில் நோய் எதிர்ப்புச் சக்தி குன்றும் போதுதான் இந்நோய் தாக்குகிறது. இதனால்தான் சிலரின் உடலுக்குள் காச நோய் பக்டீரியா உட்சென்று இருந்தும் அவர்களை நோய் தாக்குவதில்லை. இதை வளர்ச்சியுறாத காச நோய் (Latent TB) என அழைப்பர்.
உலக சனத் தொகையின் மூன்றில் ஒரு பங்கினர் (02 மில்லியன்) இந் நோயால் தாக்கப்பட்டுள்ளனர். ஒவ்வொரு விநாடியும் ஒருவர் இந்நோயின் தொற்றுக்கு ஆளாகிறார். ஒவ்வொரு 20 விநாடியும் ஒருவர் இந்நோய் காரணமாக மரணமடைகிறார். வருடம் தோறும் 8 முதல் 10 மில்லியன் புதிய நோயாளர்கள் இனம் காணப்பட்டு இரண்டு மில்லியன் பேர் மரணமடைகின்றனர்.
காச நோயைக் கட்டுப்படுத்தும் சிறந்த செயல் திட்டங்களைக் கொண்ட நாடாக உலக சுகாதார ஸ்தாபனத்தினால் இலங்கை இனம் காணப்பட்டுள்ளது. இங்கு 100,000 பேரில் 89 பேர் இந்நோயால் பீடிக்கப்பட்டுள்ளனர். ஆண்டு தோறும் 11,000 பேர் சிகிச்சை பெற்று 400 பேர் மரணமடைகின்றனர். கடந்த ஆண்டு 2011 10095 காச நோயாளர்கள் இனம் காணப்பட்டனர். 80 சதவீதமான காச நோய் நுரையீரலில் ஏற்படுகிறது.
உரிய நேரத்தில் சிகிச்சை அளிக்காவிடில் இது படிப்படியாக ஏனைய உறுப்புக்களையும் தாக்கும். கண், காது, மூளை, தண்டு வடம் முதுகெலும்பு, எலும்பு, கல்லீரல், இரைப்பை, உணவுக் குழாய், சிறுநீரகம், இருதயம், அட்ரீனல் சுரப்பி, நரம்புத் தொகுதி, நிணநீர்த் தொகுதி, பாலுறுப்புக்கள், தோல், முட்டுக்கள் போன்றவற்றை இந்நோய் பாதிக்கும் இருதயத்தைத் தாக்கினால் இரத்தப் பெருக்கு ஏற்பட்டு மரணம் சம்பவிக்கும். பாலுறுப்புக்களில் ஏற்படும் நோய் மலட்டுத் தன்மையை ஏற்படுத்தும். இரண்டு வயதிற்குட்பட்ட சிறார்களின் மூளை மற்றும் நரம்பு மண்டலம் பாதிக்கப்பட்டு (TB Meningitis) மரணம் சம்பவிக்கும்.
87 சதவீதமான காச நோயாளர்கள் கொழும்பு மாவட்டத்திலேயே காணப்படுகின்றனர். கடந்த ஆண்டு (2011) இங்கு 2096 பேர் இனம் காணப்பட்டனர். நான்கு சதவீதமான காச நோய் குழந்தைகளைப் பாதித்துள்ளது. இவர்களிடம் தற்போது இந்நோய் மிகவும் வேகமாகப் பரவிக் கொண்டிருக்கிறது. பெற்றோரிடம் போதிய விழிப்புணர்வின்மையே இந்நிலைக்குக் காரணமாகும். 15 வயது முதல் 55 வயது வரையானவர்களே இந்நோயால் அதிகம் பாதிக்கப்பட்டுள்ளனர். 
இது ஒரு பரம்பரை நோயல்ல. இது ஏனைய மிருகங்கள், பூச்சிகள், நுளம்புகள் மூலம் பரவாது. இது தடுக்கக் கூடியதும், குணப்படுத்தக் கூடியதுமான ஒரு நோயாகும். இந்நோயை ஆரம்பத்தில் கண்டு பிடித்து உரிய சிகிச்சை அளித்தால் முழுமையாகக் குணப்படுத்த முடியும். ஆனா, அதிகமானோர் நோய் முற்றிய கட்டத்திலேயே மருத்துவமனைகளுக்குச் சிகிச்சை பெறச் செல்கின்றனர். 
சிலர் வெட்கம் காரணமாக மார்பு நோய் சிகிச்சை நிலையங்களுக்குப் போவ தில்லை. இன்னும் சிலர் கொடுக் கப்பட்ட மருந்தை மருத்துவர்களால் அறிவுறுத்தப்பட்டபடி எடுப்பதில்லை. சிறிது குணம் தென்பட்டவுடன் மருந்தை விட்டு விடுகின்றனர். இதனால் மீண்டும் நோய் தலைதூக்கும். இப்படி நோய் மீண்டும் ஏற்பட்ட பின் சாதாரணமாகக் கொடுக்கப்படும் மருந்து திறன் அற்றதாகிவிடும் ‘இதனால் நோய் குணப்படுத்த முடியாமல் மரணம் ஏற்படும்.
முன்பு பலர் காச நோய் என்றதுமே பீதியடைந்தனர். ஆனால் இன்று அந்நிலை மாறிவிட்டது. ஆண்டு தோறும் பங்குனி மாதம் 24 ஆம் திகதி உலக காசநோய் எதிர்ப்புத் தினம் அனுஷ்டிக்கப்பட்டு மக்களிடையே இந்நோய் பற்றிய அறிவையும், விழிப்புணர்வையும் ஏற்படுத்தியமையே இதற்கு முக்கிய காரணமாகும். இந் நோய் ஏற்பட்டால் ஆறு மாதங்களில் பூரணமாக குணப்படுத்திக் கொள்ளலம் என மக்கள் அறிந்திருக்கின்றனர். ஏனைய நோய்களைப் போலன்றி காச நோய் பூரணமாகக் குணப்படுத்தக் கூடியதொரு நோயாகும்.
எயிட்ஸ் நோயாளர்களில் ஐந்தில் ஒருவர் காச நோய் காரணமாகவே மரணமடைகின்றனர். இந்நோயைக் கட்டுப்படுத்தாவிடில் அடுத்த இருபது வருடங்களில் உலகளாவிய ரீதியில் சுமார் ஒரு பில்லியன் பேர் புதிதாக இந் நோயின் தொற்றுக்கு ஆளாவர் என எதிர்வு கூறப்பட்டுள்ளது. மேலும், 2000 மில்லியன் பேர் இந் நோயின் தாக்கத்திற்கு ஆளாகி 35 மில்லியன் பேர் மரணமடைவர். எனினும், உலகளாவிய ரீதியில் 2050 ஆம் ஆண்டில் இந்நோயைப் பூரணமாகக் கட்டுப்படுத்த முடியும் என உலக சுகாதார ஸ்தாபனம் நம்புகிறது.
1882 ஆம் ஆண்டு பங்குனி மாதம் 24 ஆம் திகதி இந்நோயை ஏற்படுத்தும் பக்டீரியாவை ஜேர்மன் நாட்டு மருத்துவர் ரொபட் கொக் கண்டு பிடித்தமை பற்றி அறிவித்தார். இதனால் தான் அத்தினத்தில் உலக காச நோய் எதிர்ப்பு தினம் அனுஷ்டிக்கப்படுகிறது. இக் கண்டு பிடிப்பு அக்காலத்தில் காச நோயைக் கட்டுப்படுத்தும் நடவடிக்கைகளுக்குப் பெரிதும் உதவியது. இவ் அரிய கண்டுபிடிப்புக்காக இவருக்கு 1905 ஆம் ஆண்டில் நோபல் பரிசு கிடைத்தது.
காச நோய் என்ற பயங்கரமான தொற்று நோய் மைகோபக்டீரியம் டியுபர்குளோகிஸ் (Mycobacterium Tuberculosis)என்ற பக்டீரியா நுண் கிருமியால் ஏற்படுகிறது. இந்நோய் தொற்றிய ஆரம்பத்தில் அறிகுறிகள் தென்படாது. 
தொற்றுக்கு உள்ளாகி யவர்களில் பத்து சதவீதமானோருக்கே முற்றிய நோய் ஏற்படும். இவர்களுக்கு ஆரம்ப கட்டத்தில் சிகிச்சை அளிக்காவிடில் ஐம்பது சதவீதமானோர் மரணமடைய நேரிடுகிறது. இந்நோய் க்கான தடுப்பூசியான பிசிஜி (BCG) மருந்து 1906 ஆம் ஆண்டு கண்டு பிடிக்கப்பட்டது.
நுரையீரலுக்குள் மண், தூசி, சிறுநீரகச் செயலிழப்பு, நீரிழிவு நோய், புகைத்தல், மது, போதைவஸ்து பாவனை, சுண்ணாம்புச் சத்து குறைபாடு விட்டமின் D குறைபாடு, வாத நோய், எயிட்ஸ், இருதய நோய், கல்லீரல் புற்று, இரத்தப்புற்று, சில மருந்துகள் குறைந்த உடல் எடை வீரியமிக்க மருந்துகள் உறுப்பு மாற்று சத்திர சிகிச்சை, நுரையீரல் வியாதிகள் போன்றவை காச நோயை ஏற்படுத்தும் அபாயத்தைக் கொண்டுள்ளன.
உணவுகள் மூலமும் காச நோய் ஏற்படுகிறது. மாமிசம் உட்கொள்வோரை விட மரக்கறி உணவு உட்கொள்வோருக்கு காச நோய் ஏற்படும் அபாயம் அதிகம் உண்டு. மரக்கறி உணவுகளில் இரும்புச் சத்து, விட்டமின் B 12 விட்டமின் D போன்றவை குறைவு. விட்டமின் D குறைபாடு காசநோயை ஏற்படுத்தும்.
நெஞ்சு நோவு, இருமும் போது சளி நுரையீரல் அடியிலிருந்து வெளிவரல், சளியில் இரத்தம் இருத்தல், மூன்று வாரங்களுக்கு மேற்பட்ட இருமல், சில நேரங்களில் காய்ச்சல், நடுக்கம், அஜீரணம், இரவில் அதிகமாக வியர்த்தல், பசியின்மை, எடை குறைதல், மூச்சு விடக் கஷ்டம், வெளிறிய முகம், சோர்வு, களைப்பு, தோள்பட்டையில் நோ என்பன நுரையீரல் காச நோயின் அறிகுறிகளாகும். 90 சதவீதமான காச நோயாளர்களிடம் எவ்வித அறிகுறிகளும் தென்படாது.
டியுபகின் பசிலஸ் (ஹிubலீrலீlலீ கிaணீillus) என்ற காச நோயை ஏற்படுத்தும் பக்டீரியா ஒரு காச நோயாளி இருமும் போதும், தும்மும் போதும், கதைக்கும் போதும், துப்பும் போதும், முத்தமிடும் போதும், பாடும் போதும், புல்லாங் குழல் வாசிக்கும் போதும் வெளிவிடப்படுகிறது. இது சுகதேகியின் வாய், மூக்கு வழியாக உட்சென்று நுரையீரலில் தங்கி இருக்கும். பின் மெதுவாக மில்லியன் கணக்கில் பெருகி சிறு கொப்பளங்களை நுரையீரலுக்குள் ஏற்படுத்தும். 
இதையே டியுபாகுளோசிஸ் (Tuberele Bacillus) என்பர். இக் கட்டத்தில் உரிய சிகிச்சை அளிக்காவிடில் நோய் முற்றி மீண்டும் இவர் மூலம் நோய் பரவும். இந்நோயை ஏற்படுத்தும் பக்டீரியா சுமார் இரண்டு மணித்தியாலங்கள் மரணிக்காமல் காற்றில் மிதக்கும் சக்தி கொண்டவையாகும். நோயாளி தும்மும் போது இக்கிருமி நீண்ட தூரம் காற்றில் மிதந்து செல்லும். 
எனவே நோயாளி தும்மும் போதும் இருமும் போதும் முழங்கையை மடித்து அதற்குள் தலையை வைத்து கீழே குனிய வேண்டும் அல்லது கைக்குட்டை பாவிக்கலாம். நோயாளியின் பக்கத்தில் இருப்போரும் கைகுட்டையால் வாய், மூக்கை மூட வேண்டும். அவ்விடத்திலிருந்து அகல வேண்டும். இந்த நடவடிக்கை மூலம் நோய் தொற்றுவதை ஓரளவு தவிர்க்க முடியும்.
ஏற்கனவே குறிப்பிட்டவாறு இந் நோய் தடுக்கக் கூடியதும் பூரணமாக குணப்படுத்தக் கூடியதாகும்.
காச நோயின் ஆரம்ப அறிகுறிகளை அவதானித்து மார்பு நோய் சிகிச்சை நிலையம் சென்று எச்சிலைப் பரிசோதனை செய்து தாமதியாது உரிய சிகிச்சை பெற வேண்டும். மேலும், அவரின் வீட்டிலுள்ளோரும், இந்நோய் ஏற்படும் அபாயத்தைக் கொண்டோரும் இவ்வாறு பரிசோதனை மேற்கொள்ள வேண்டும். இந்நோயால் பாதிக்கப்பட்டுள்ளதாக சந்தேகப்படுவோரும் அவர்களுடன் தொடர்புடையோரும் இப் பரிசோதனைக்கு உட்படுத்த வேண்டும். தடுப்பு மருந்து ஏற்றி சிறார்களை இந்நோய் தொற்றாதவாறு பாதுகாக்க வேண்டும். 
நோய் எதிர்ப்புச் சக்தியை அதிகரிக்கும் உணவுகளை உட்கொள்ள வேண்டும். உடலில் நோய் எதிர்ப்புச் சக்தி அதிகமாக இருந்தால் இந்நோய் தாக்காதவாறு பாதுகாக்கும். நாம் உட்கொள்ளும் சில உணவுகளில் அடங்கியுள்ள ஒட்சிடனெதிரிகள் நோய் எதிர்ப்புச் சக்தியை அதிகரித்து காச நோய் ஏற்படாது தடுப்பதோடு ஏற்பட்ட பின்பும் விரைவில் குணப்படுத்தும் சக்தி வாய்ந்தவை. 
வெள்ளைப் பூண்டு, வெங்காயம் போன்றவற்றில் உள்ள ஒட்சிடனெதிரிகள் போர் வீரர் போன்று காச நோய் பக்டீரியாக்களுடன் போராடி அவற்றை அழித்து நோய் ஏற்படாது பாதுகாக்கும் வல்லமை கொண்டவையாகும். நோய் ஏற்பட்ட பின்பும் விரைவில் குணப்படுத்தும். நோய் மீண்டும் தாக்காதவாறு பாதுகாக்கும். காச நோய்க்குத் தடுப்பு மருந்து கண்டு பிடிக்க முன் காச நோய்க்கு வெங்காயம் மருந்தாகப் பயன்படுத்தப்பட்டது. 
பல்லாயிரம் ஆண்டுகளுக்கு முன் சீனர்கள் இதைக் காச நோய்க்கு சிகிச்சை அளிக்கும் மருந்தாகப் பயன்படுத்தினர். எனவே அதிக வெள்ளைப் பூண்டு. மற்றும் வெங்காயம் அடிக்கடி உணவில் சேர்த்தால் காச நோய் எம்மைத் தாக்காதவாறு பாதுகாக்க முடியும். வெள்ளைப் பூண்டு மாத்திரைகளைவிட பச்சையாகச் சாப்பிட்டால்தான் பலன் கிடைக்கும். 
இவ்வாறு இஞ்சியும் நுரையீரலில் உள்ள சளியை அகற்றி நோய் விரைவில் குணமடைய உதவும். சுண்ணாம்புச் சத்து மற்றும் விற்றமின் வி நோய் எதிர்ப்புச் சக்தியை அதிகரித்து நோய் ஏற்படாது பாதுகாக்கும். எனவே, அதிகம் பால், தயிர் உட்கொள்ள வேண்டும். 
தோடம்பழம், எலுமிச்சை, பப்பாசி போன்றவற்றில் அபரிமிதமாக விட்டமின் வி அடங்கியுள்ளது.
தினம் இரண்டு கோப்பை யோகட் சாப்பிட்டால் தேவையான சுண்ணாம்புச் சத்து கிடைக்கும். காற்றோட்டமுள்ள வீட்டில் வசிக்க வேண்டும். அடிக்கடி கடற்கரைக்குச் சென்று மாசு அடையாத காற்றைச் சுவாசிக்க வேண்டும். மேற்படி நடவடிக்கைகளைக் கையாளுவதால் காச நோய் பரவாது தடுக்க முடியும். 
காச நோய் ஏற்பட்டுள்ளது என அறிந்ததும் பயப்படாது வெட்கப்படாமல் மார்பு நோய் சிகிச்சை நிலையங்களுக்குச் சென்று சிகிச்சை பெற வேண்டும். 
