தனியார் ஆடை ஏற்றுமதிநிறுவனத்தில் தீ விபத்து


சேலத்தில் தனியார் ஆடை ஏற்றுமதி நிறுவனத்தில் சனிக்கிழமை ஏற்பட்ட தீ விபத்தில் பல லட்சம் மதிப்புடைய நூல், துணிகள் தீயில் எரிந்து சேதமாகின. சேலம் உடையாப்பட்டி தொழில்பேட்டை பகுதியில் தனியார் ஆடை ஏற்றுமதி நிறுவனம் செயல்பட்டு வருகிறது. நிறுவனத்தை ஐந்து நபர்கள் இணைந்து நடத்தி வருகின்றனர். 
சுரேஷ் என்பவர் நிர்வகித்து வருகிறார். சனிக்கிழமை காலை, நிறுவனத்தில் பணியாற்றும் தொழிலாளர்கள் பணிக்கு வந்துள்ளனர். அப்போது நிறுவனத்தின் முதல் தளத்தில் ஜன்னல் பகுதியில் இருந்து புகை வெளியேறியுள்ளது. உடனடியாக மேல் தளத்திற்கு சென்று அவர்கள் கவனித்தபோது, உள்ளே வைக்கப்பட்டிருந்த நூல், துணிகள், இதர பொருள்கள் ஆகியவை தீயில் எரிந்து கொண்டிருந்தது.
இதையடுத்து, சேலம் தீயணைப்பு நிலையத்திற்கு தகவல் கொடுக்கப்பட்டது. மூன்று தீயணைப்பு வாகனங்கள் விரைந்து சென்ற தீயணைப்பு வீரர்கள், நீரைப் பாய்ச்சி தீயை அணைக்கும் முயற்சி ஈடுபட்டனர். 
கோட்ட தீயணைப்பு அலுவலர் எழிலரசு தகவல் அறிந்து அங்கு வந்து பார்வையிட்டார். தீயணைப்பு வீரர்கள் தொடர்ந்து 2 மணி நேரமாக போராடி தீயை அணைத்தனர். தீ விபத்தில் அந்த நிறுவனத்தில் வைக்கப்பட்டிருந்த பல லட்சம் மதிப்புடைய நூல், துணிகள், இதர பொருள்கள் எரிந்து சேதமடைந்தது. ஆனால், சேதமடைந்த பொருள்களின் மதிப்பு தெரியவிலை. மேலும் தீ விபத்துக்கான காரணம் குறித்து அம்மாப்பேட்டை பொலிஸார் வழக்குப் பதிவு செய்து விசாரணை நடத்தி வருகின்றனர்.
