அண்டா தண்ணீரில் அம்மனின் திருவுருவம்

ஆடி வெள்ளியில் நடந்த அதிசயம்
கடலூர் திருப்பாதிரிபுலியூர் சுப்புராயலு நகர் குப்பன் குளத்தில் பூஞ்சோலையம்மன் கோவில் உள்ளது. இங்கு ரூ. 15 இலட்சம் செலவில் திருப்பணிகள் நடந்து வருகின்றன. இதையொட்டி கோவில் மண்டபத்தில் வலது பக்கத்தில் அம்மன் உருவ படத்தை வைத்து வழிபட்டு வருகின்றனர்.
கடந்த வெள்ளிக்கிழமை அம்மனுக்கு முன்பு சுமார் 2 1/2 அடி உயர அண்டாவில் தண்ணீர் நிரப்பி வைத்திருந்தனர். அண்டாவில் இருந்த தண்ணீரில் அம்மன் உருவம் தெரிவதாக தகவல் வெளியானது.
இதையடுத்து இந்த தகவல் ஊர் முழுவதும் பரவியது. இதைத் தொடர்ந்து மக்கள் அங்கு கூட்டம் கூட்டமாக வந்தனர். அண்டாவில் அம்மன் உருவம் தெரிவதை பார்த்து பரவசமடைந்தனர். சிலர் தேங்காய் பழம் வைத்து கற்பூரம் ஏற்றி வழிபட்டனர்.
