பதுளை மாவட்டத்தில் வசதி குறைந்த பதினைந்து குடும்பங்களுக்கு வீடுகள்


(பதுளை தினகரன் விசேட நிருபர்)
தேசிய இளைஞர் சேவை மன்றத்தின் பதுளை மாவட்டக் கிளை, மாவட்டத்தின் 15 பிரதேச செயலகப் பிரிவுகளில் தலா ஒவ்வொரு வீடுகளை நிர்மாணித்து வசதிகுறைந்தவர்களுக்கு வழங்கும் திட்டமொன்றினை முன்னெடுத்து வருகின்றது.
இதற்கான வேலைத்திட்டத்தினை தேசிய இளைஞர் சேவைமன்றத்தின் பதுளை மாவட்ட பணிப்பாளர் ரெஜினோல்ட் ரணசிங்க துரிதமாக முன்னெடுத்து வருகின்றார்.
பதுளை மாவட்டத்தின் 15 பிரதேச செயலகப்பிரிவுகளிலும், வறுமையில் வாடும் 15 குடும்பங்களை இனம் கண்டு அவர்களுக்கு, தேசிய இளைஞர் சேவை தினமான எதிர்வரும் 25ம் திகதி நிர்மாணிக்கப்பட்ட வீடுகள் வைபவரீதியாக கையளிக்கப்படவுள்ளதாகவும் மாவட்டப் பணிப்பாளர் மேலும் கூறினார்.
நிருமாணிக்கப்படும் வீடுகள் ஒவ்வொன்றும் ஐந்து இலட்சரூபாவுக்கு பெறுமதியானவை என்றும், தேசிய இளைஞர் சேவை மன்றத்தினாலேயே அவ் வீடுகள் உறுதியாக நிர்மாணிக்கப்படுமென்றும் பணிப்பாளர் தெரிவித்தார்.
இது தொடர்பாக தேசிய இளைஞர் சேவை மன்றத்தினர் பதுளை விடுதியில் ஊடகவியலாளர் சந்திப்பொன்றினை மேற்கொண்டு, மேற்படி வீடமைப்புத்திட்டம் தொடர்பாக ஊடகவியலாளர்களுக்கு தெளிவு செய்யப்பட்டது.
