தோட்டப் பகுதி இளைஞர்களுக்குவன்பந்து கிரிக்கெட் பயிற்சி அவசியம்


மலையகத் தோட்டப் பகுதிகளில் மென் பந்து கிரிக்கெட் விளையாட்டில் ஆர்வம் செலுத்துகின்ற இளைஞர்கள் வன்பந்து கிரிக்கெட் விளையாட்டிலும் கவனம் செலுத்த வேண்டும் என்று தொழிலாளர் தேசிய சங்கத்தின் தேசிய அமைப்பாளர் எஸ். ஸ்ரீதரன் தெரிவித்தார்.
மஸ்கெலியா மொட்டிங்ஹோம் விளையாட்டுக் கழகத்தின் ஏற்பாட்டில் மொட்டிங்ஹோம் தோட்ட மைதானத்தில் இடம்பெற்ற மென்பந்து கிரிக்கெட் சுற்றுப்போட்டியின் பரிசளிப்பு விழாவில் கலந்து கொண்டு பேசிய போதே இவ்வாறு அவர் தெரிவித்தார். 
தொழிலாளர் தேசிய சங்கத்தின் சிரேஷ்ட தொழிலுறவு மற்றும் நிருவாக ஆலோசகரும் மத்திய மாகாண சபை உறுப்பினருமான சிங்பொன்னையா பிரதம அதிதியாக கலந்துகொண்ட இந்த நிகழ்வில் எஸ். ஸ்ரீதரன் தொடர்ந்து பேசுகையில் கூறியதாவது :-
மஸ்கெலியா பிரதேச மென்பந்து கிரிக்கெட் அணியினர் மொட்டிங்ஹோம் தோட்டத்திலுள்ள இந்த மைதானத்தில் விளையாடி தமது திறமைகளை வெளிப்படுத்தியுள்ளனர்.
இந்த மைதானத்தினைத் தொழிலாளர் தேசிய சங்கத்தின் தலைவரும் நுவரெலியா மாவட்ட பாராளுமன்ற உறுப்பினருமான திகாம்பரம் கடந்த பல வருடங்களுக்கு முன்பு அகலப்படுத்திக் கொடுத்துள்ளார். தோட்டப் பகுதி இளைஞர்கள் மத்தியில் கரப்பந்தாட்டச் சுற்றுப் போட்டிகளை நடத்துவதற்கு பாராளுமன்ற உறுப்பினர் திகாம்பரம் ஆர்வம் செலுத்தி வருகின்ற அதேவேளை ஏனைய விளையாட்டு வீரர்களுக்கும் தன்னாலான உதவிகளைச் செய்து வருகின்றார். 
அந்த அடிப்படையில் இந்த கிரிக்கெட் மென்பந்துச் சுற்றுப்போட்டிக்கும் தொழிலாளர் தேசிய சங்கம் அனுசரணை வழங்கியுள்ளது. இந்த மைதானத்தினை எதிர்காலத்தில் மேலும் அகலப்படுத்துவதற்கு நாம் நடவடிக்கை எடுப்போம். 
அத்துடன் திறமையாக செயற்படுகின்ற விளையாட்டுக் கழகங்களுக்கு விளையாட்டுத்துறை அமைச்சின் மூலமாக உதவிகளைப் பெற்றுக் கொடுப்பதற்கு நடவடிக்கை எடுப்போம். இந்த நிலையில் மென்பந்து கிரிக்கெட் விளையாட்டில் ஆர்வம் செலுத்துகின்ற இளைஞர்களுக்கு இலங்கை கிரிக்கெட் அமைப்பின் நுவரெலியா பிரிவு உரிய நடவடிக்கை எடுக்க வேண்டும்.
