அம்மி மிதித்து அருந்ததி பார்ப்பது ஏன்?


தற்போது திருமணங்களைப் பிரமாண்டமானதாக நடத்துவது தான் கெளரவமானது என்ற மனநிலைக்கு மக்கள் தள்ளப்பட்டிருக்கிறார்கள். இதுவரை யாககுண்டம் வளர்த்து, வேதங்கள் முழங்க திருமணம் செய்வதை பெருமையாக கருதுகிறார்கள். இந்துத் திருமணங்களில் முக்கிய சடங்கு அம்மி மிதித்து அருந்ததி பார்ப்பது. இதில் அருந்ததி யார்? நாம் ஏன் அருந்ததியை பார்க்க வேண்டும்? என்ற கேள்விக்கு விடை தெரியாமலே அருந்ததியைத் தேடுகின்றனர்.
ஒரு காலத்தில் பூமியில் வாழ்ந்ததாக கூறப்படும் மிகச் சிறந்த பிரம்மரிஷிகள் (முனிவர்கள்) ஏழு பேரும் (சப்த ஏழு) வானில் நட்சத்திரங்களாக ஒளி வீசுகிறார்கள். ஏழு நட்சத்திரங்களில் ஆறாவதாக இருப்பவர் (நட்சத்திரம்) வசிஷ்டர். இவரின் மனைவிதான் அருந்ததி, வசிஷ்டர் அருந்ததிக்குமான தனிச்சிறப்பு உண்டு. 
என்னவென்றால் மற்ற ரிஷிகள் சபலத்தால் ரம்பா, மேனகை, ஊர்வசி போன்ற வான தேவதைகளிடம் நிலை தடுமாறியவர்கள். இவர்களின் மனைவிமார்களும் தேவேந்திரனைப் பார்த்து தன்னிலை மறந்தவர்கள். இதில் வசிஷ்டரும், அருந்ததியும் விதிவிலக்கானவர்கள். எனவே அவர்கள் இணைந்தே இருக்கிறார்கள். அவர்களைப் பார்த்து வாழ்க்கையில் இணைபிரியாது வாழவேண்டும் என்பது ஒரு புராணக் கதை.
இனி தர்க்க ரீதியாகப் பார்த்தோமாயின், இரவு நேரத்தில் வடக்கு வானில் மிக எளிதாக அடையாளம் காணக்கூடிய நட்சத்திரக் கூட்டங்களில் ஒன்று சப்தரிசி மண்டலம். இந்தநட்சத்திரத் தொகுதிக்கு (தொகுதி என்பது நம் கண்களுக்கு தொகுப்பாக தெரிகிறது என்பதால் மட்டுமே, உண்மையில் இவை ஒவ்வொன்றும் வெவ்வேறு தொலைவுகளில் உள்ளவை) ஒவ்வொரு நாட்டிலும் வேறு வேறு பெயர்கள் உண்டு. 
உலகத்தின் ஒவ்வொரு பகுதியிலும் வெவ்வேறான வடிவங்களில் தெரிவதால் பெரும்கரடி கலப்பை என மேலை நாடுகளில் அழைப்பர். இந்தியாவில் பொதுவாக இதனை சப்தரிசி (ஏழு முனிவர்கள்) என அழைக்கின்றனர். 
இலங்கையிலும் கூட இதில் உள்ள ஏழு நட்சத்திரங்களுக்கும் இந்தியாவில் ஏழு முனிவர்களின் பெயர்கள் உண்டு, அவை கிரது, புலஹ, புலஸ்த்ய, அத்திரி, அங்கிரஸ், வசிஷ்டர், மரீசி என்பனவாகும்.
இந்த ஏழு நட்சத்திரங்களில் ஆறாவதாக உள்ள வசிஷ்ட நட்சத்திரத்தின் அருகில் சற்று கூர்ந்து கவனித்தால் மங்கலான வெளிச்சத்தில் தெரிவதுதான் அருந்ததி நட்சத்திரம். இவை இரண்டுக்குமான விஞ்ஞானப் பெயரும் உண்டு. 
வசிஷ்ட நட்சத்திரம் மிஸார் எனவும், அருந்ததி அல்கோர் எனவும் அழைக்கப்படுகிறது. வசிஷ்டரும், அருந்ததியும் இரட்டை நட்சத்திரங்கள் அல்ல. 
ஆனால் ஒவ்வொன்றும் தனித்தனியே இரட்டை நட்சத்திரங்கள். அதிலும் மிஸார் என அழைக்கப்படும் வசிஷ்ட நட்சத்திரம் தான் வானியல் வரலாற்றில் முதலில் கண்டுபிடிக்கப்பட்ட இரட்டை நட்சத்திரம். 35,000 மில்லியன் மைல்கள் இடைவெளியில் மிஸார் ஏ, மிஸார் பி என்ற இரு நட்சத்திரங்களும் ஒன்றை ஒன்று சுற்றிக் கொள்கின்றன.
சப்தரிசி மண்டலத்தில் உள்ள ஏழு நட்சத்திரங்களும் ஒரே தன்மை உள்ளவை அல்ல. துபே, அல்கெய்ட், மிஸார் மேராக், ஃபெக்டா, மெக்ரஸ் வரிசையில் ஒன்றைவிட ஒன்று மங்கலானது. 
துபே சற்று செம்மஞ்சள் நிறம் கொண்ட 5000 பாகை செல்சியஸ் வெப்ப நிலை கொண்டதாகும். மற்றவை வெண்மை நிறமுடைய 18,000 பாகைக்கும் மேலான வெப்ப நிலை உள்ளவை. சப்தரிசி மண்டலத்தில் உள்ள ஒவ்வொரு நட்சத்திரமும் வெற்வேறான திசைகளில் அதிவேகமாகப் பயணம் செய்கின்றன. 
அதனால் சப்தரிஷி மண்டலம் தற்போதுள்ள தோற்றத்தில் ஒரு இலட்சம் ஆண்டுகளுக்கு முன்னிருந்ததில்லை. ஒரு இலட்சம் ஆண்டுகளுக்குப்பின் தற்போதைய தோற்றத்தில் இருக்கப் போவதில்லை. (படம் 1ல் சப்தரிசி மண்டலத்தின் மூன்று நிலைகளும் காட்டப்பட்டுள்ளது. முதல் நிலை 1 இலட்சம் ஆண்டுகளுக்கு முந்தையது. நடுவில் இருப்பது தற்போதைய நிலை, அடுத்ததாக இருப்பது 1 இலட்சம் ஆண்டுகளுக்கு பின் ஏற்படப் போகும் நிலை)
சப்தரிஷி மண்டலத்தின் முதல் இரண்டாவது நட்சத்திரமான துபே, மெராக்கும் காட்டிகள்’ என அழைக்கப்படுகின்றன. ஏன் என்றால் இந்த இரு நட்சத்திரங்களிலிருந்து அமையும் கற்பனைக்கோடு தற்போதுள்ள துருவ நட்சத்திரமான போலாரிஸ்க்கை காட்டும். 
பூமியின் தற்சுழற்சி அச்சு தற்போது இதனை நோக்கித் தான் அமைந்துள்ளது. இதனால் மற்ற நட்சத்திரங்கள் பூமியின் நகர்வுக்கு ஏற்ப இடம் மாறினாலும் துருவ நட்சத்திரம் ஒரே இடத்தில் தான் இருக்கும்.
அருந்ததியைப் பார்க்கும் பழக்கம் எப்பொழுது ஏற்பட்டது என்பது தனியான ஆய்வுக்குரியது. இராமாயணத்தில் ராமனும், சீதையும் இலட்சிய தம்பதிகளாக சொல்லப்படும் கதையும், சிலப்பதிகாரத்தில் முறை தவறிய கணவனை திருத்தி கணவனுக்காக மதுரையை எரித்த கண்ணகி, கோவலன் கதைகளும் ஒருவனுக்கு ஒருத்தி என்ற நியதியை நிலை நாட்டுவதற்காக வரலாறு நெடுக தனிச் சொத்துடமைக் கருத்தாக்கத்தை உருவாக்க சொல்லப்பட்டு வரும் கதைகளாகும்.
அதைவிட தூல அருந்ததி நியாயம் என்ற விடயத்தைப் புராணங்கள் சொல்லுகின்றன. புதுமணத் தம்பதியருக்கு சப்த ரிஷி மண்டலத்தை அடையாளம் காட்டிப், பின் அருந்ததியை காட்டுவது வழக்கம். அதேபோல தெரியாத விடயம் ஒன்றைக் கற்பிப்பதற்காக தெரிந்த விடயம் ஒன்றை விளக்கி அதன் மூலம் தெரியாத விடயத்தைக் கற்றுக்கொடுப்பதைப் பற்றியே தூல அருந்ததி நியாயம் சொல்கிறது.
