ஜெயலலிதா மீது கருணாநிதி வழக்கு



சட்டசபை தேர்தலின்போது பெயரை களங்கப்படுத்தும் நோக்கத்தில் பொய் அறிக்கைகளை ஜெயலலிதா வெளியிட்ட தாகக் கூறி 2 அவதூறு வழக்குகளை அவர் மீது முதல் அமைச்சர் கருணாநிதி தாக்கல் செய்துள்ளார்.
அ.தி.மு.க பொதுச் செயலாளர் ஜெய லலிதா மீது முதல்- அமைச்சர் கருணாநிதி தரப்பில் சென்னை நகர குற்றவியல் அரசு சட்டத்தரணி ஷாஜகான் 2 அவதூறு வழக்குகளை தாக்கல் செய்துள்ளார். அதில் கூறப்பட்டு இருப்பதாவது,
இந்த நிலையில் 13.4.11 திகதியிட்ட நமது எம்.ஜி.ஆர். நாளிதழில் முதல் அமைச்சர் கருணாநிதி மற்றும் மத்திய, மாநில அரசு அதிகாரிகளை அவதூறு செய்யும் வகையில் ஜெயலலிதா வெளியிட்ட அறிக்கை அச்சிடப்பட்டுள்ளது. அதற்கு, ‘வன்முறையை கட்டவிழ்த்துவிட்டு அதை பயன்படுத்தி கள்ள வாக்களிக்க மத்திய- தமிழக அதிகாரிகள் குழு, சட்டம்- ஒழுங்கை காக்கும் அதிகாரிகளே வன்முறைக்கு துணைபோவது கண்டிக் கத்தக்கது’ என்று தலைப்பிடப்பட்டுள்ளது. 
இந்த அறிக்கையில் கூறப்பட்டுள்ள குற்றச்சாட்டுகள் அனைத்தும் தவறானதும், அடிப்படை ஆதாரமற்றதும் ஆகும். இந்த அறிக்கையால் மக்கள் மத்தியில் உள்ள அவரது நன்மதிப்பு கெடுகிறது. ஜெயலலிதாவின் அறிக்கையால், மக்கள் மத்தியிலும், அரசு அதிகாரிகள் மத்தியிலும் குழப்பத்தையும் கடமை பற்றி சந்தேகத்தையும் எழுப்பியுள்ளது.
பழிவாங்கும் நோக்கத்திலும் இப்படி ஒரு அறிக்கையை ஜெயலலிதா வெளியிட்டுள்ளார். அவதூறு ஏற்பட வேண்டும் என்ற உள்நோக்கத்தின் அடிப்படையிலும், முதல்- அமைச்சர் கருணாநிதியின் பெயருக்கு களங்கம் ஏற்படும் என்பது தெரிந்தும் விடப்பட்ட அறிக்கை அது. எனவே இந்திய தண்டனைச் சட்டத்தின் 499 மற்றும் 500 ஆகிய பிரிவுகளின் கீழ் ஜெயலலிதா தண்டனைக்கு உகந்தவர். இவர் மீது வழக்கு தொடர்வதற்கு தமிழக அரசின் அனுமதி பெறப்பட்டுள்ளது. அதற்கான அரசாணை 19.4.11 அன்று பிறப்பிக்கப்பட்டுள்ளது.
மேலும், ஜெயலலிதா கூறிய மற்றொரு அவதூறான கருத்தும் நாளிதழ் ஒன்றில் 14.4.11 அன்று வெளியிடப்பட்டது. தேர்தல் பாதுகாப்புப் பணியில் இருக்கும் காவலர்கள் எந்தவொரு வேலையும் இல்லாமல் வெறுமனே நிற்பதால், அவர்களுக்கு தேர்தல் பணிக்கான தினப்படி ரூ. 300 கொடுப்பது வீண் என்றும், இதை கொடுக்க முடியாது என்று முதல் அமைச்சர் கருணாநிதியின் உத்தரவின் பேரில் தலைமைச் செயலாளர் கூறியதாக தனக்கு தகவல் கிடைத்திருப்பதாக ஜெயலலிதா தெரிவித்தார் என்றும் அதில் கூறப்பட் டுள்ளது.
இதுவும் ஆதாரமற்ற பொய்யான குற்றச்சாட்டாகும். இதனால் முதல் அமைச்சர் கருணாநிதிக்கு மக்கள் மத்தியில் கெட்ட பெயர் ஏற்பட்டுள்ளது.
முன்னாள் இராணுவத்தின ருக்கான தேர்தல் பணிக்கான படியை முதல் அமைச்சர் கருணாநிதி குறைத்ததாக ஜெயலலிதா கூறிய குற்றச் சாட்டு குறித்து தலைமைத் தேர்தல் அதிகாரி பிரவீண்குமார் பதிலளித்தார்.
