எழுத்தறிவித்தவன்இறைவன் ஆவான்

உலக ஆசிரியர் தினம் இன்று
ஸ்டார் ராkக்

ஆசிரியர்கள் என்போர் அரும்பணியொன்றின் கர்த்தாக்கள், சமூக மேம்பாட்டின் சான்றோர்கள். அறிவொளி ஏற்றும் தீபங்கள். சுடர் விடும் தீபமொன்றில் இருந்துதான் மற்றொரு விளக்கை ஏற்ற முடியும். 
அதற்கொப்ப தன்னலம் கருதாது பணிசெய்து நிறைவு காண்பவர்கள் தான் ஆசிரியர்கள். உலகில் உன்னதமான பணியே ஆசிரியர் பணி. ஒரு தொழிலாகக் கருதப்படக் கூடியதல்ல ஆசிரியப் பணி என்பது. தியாக பூர்வமாக ஆற்றப்படும் சமூகத் தொண்டாக அது மதிக்கப்பட வேண்டும். அப்போது தான் அதன் பெருமை உயரும். மகத்துவம் மிளிரும். தனித்துவம் ஒளிரும். தியாகத்துவம் மலரும்.
ஒரு சமூகத்தின் அறிவு விழிகளைத் திறந்து அதனைக் கட்டியெழுப்பும் பணியில் அயராது உழைக்கும் வித்திய தீபங்களான இவர்கள் தம் கடமையினை உணர்ந்து இனிதே புரியும் போதுதான் அது புனிதம் பெறுகிறது. மேன்மை அடைகிறது. கரும்பலகையும், வெண்கட்டியும் ஆசிரியர் தொழிலுக்கு கட்டியம் கூறிய காலம் மலையேறி விட்டது. 
தொழில்நுட்பம் கொடிகட்டிப் பறக்கும் யுகத்திலே இப்பணி அன்றை விட இன்று அர்த்த புஷ்டியோடு அற்புத வழி முறைகளின் கீழ் நவீன யுக்திகளின் அடிப்படையில் ஊட்டப்பட வேண்டியதன் அவசியம் இன்று உணர்த்தப்பட்டுள்ளது.
ஒரு காலத்தில் மட்டுப்படுத்தப்பட்ட அறிவை பிறருக்கு வழங்கும் செயற்பாடாக விளங்கிய கல்வி போதிக்கும் பணி இன்று பல் துறைகளிலும் விரிந்த ஒரு பணியாக விளங்குகிறது. காலத்துக்கேற்றவாறு கல்வி மாற்றமடைய வேண்டும். இங்கு வாண்மையின் அவசியம் வலியுறுத்தப்படுகிறது.
கல்வித் துவம் உயர்வடைய வேண்டுமானால் வாண்மைத்துவம் மிக்க ஆசிரியத்துவம் நிலைபெற வேண்டும். கற்பித்தல் பணி சிறப்புற உதவும் வாண்மையை வளர்த்துக் கொள்வதில் ஆசிரியர்கள் ஆர்வம் செலுத்த வேண்டும். ஆசிரியர்கள் எப்போதும் மாணவர்களாக இருக்க வேண்டும். மாணவர்களின் தேடலுக்கு முற்றுப்புள்ளி வைப்பவர்களாக ஆசிரியர்கள் ஒருபோதும் மாறக் கூடாது.
எந்த ஒரு தொழிலுக்கும் குறித்தொதுக்கப்பட்ட சில கடமைகளும் பொறுப்புக்களும் காணப்படுகின்றன. அதேபோல் ஆசிரியர் பணிக்கெனவும் கோடிட்டுக் காணபிக்கக் கூடிய தனித்துவமான கடமைகளும் பொறுப்புக்களும் நிறையவே உள்ளன. ஆசிரியர் என்பவர் மாணவர் சமுதாயத்தின் எதிர்கால நிலைப்பாட்டுக்கான செயற்றிட்டத்தில் நேரடித் தொட ர்பாளர்களாவர். 
எனவே நாட்டின் எதிர்காலத் தலைமைகளை நேரான, சீரான வழியில் இட்டுச் செல்லும் பாரிய பொறுப்பைச் சுமந்துள்ளவர்கள் ஆசிரியர்கள். ஆகவே, ஆசிரியர்கள் தம்மை உணர்ந்து, தம் பணியை உணர்ந்து செயற்படுவதன் மூலம் உலகில் உன்னத பணி ஆசிரியப் பணி என்ற மேன்மையான கருத்தை மென்மேலும் உறுதிசெய்யும் வகையில் இப்பணியில் தம்மை ஈடுபடுத்திக்கொ ள்ள வேண்டும். இதனை வேதனத் தொழில் என்ற அடிப்படையில் நோக்காது சமூகத் தொண்டாக எண்ணி செயலாற்ற வேண்டும்.
‘எழுத்தறிவித்தவன் இறைவன் ஆவான்’ என்பதும், ‘மாதா, பிதா, குரு தெய்வம்’ என்பதும் ஆசிரியப் பணியை முதன்மைப்படுத்தி முன்னோரால் மொழியப்பட்ட வாக்குகளாகும். ஆசிரியர்கள் மீது அழுத்திச் சுமத்தப்பட்டுள்ள பெரும் பொறுப்பினதும் அதனை நடை முறைப்படுத்துவதற்கான பொது நலச் சிந்தையினதும் அவசியத் தன்மை குறித்தும் நன்கு தெளிவுபடுத்த வேண்டும்.
ஆசிரியர் என்பவர் கற்றல் கற்பித் தலில் மட்டுமே தன்னை ஈடுபடுத்திக் கொள்ளக் கூடாது. அவதானியாக, ஆலோசகராக, இனம் காண்பவராக, உதவுபவராக, ஒழுங்கமைப்பாளராக, மதிப்பீட்டாளராக, முன்வைப்பவராக, முகாமையாளராக, ஊக்குவிப்பாளராக, தொடர்பாடலாளராக இன்னும் பல பரிமாணங்களில் தேடலுக்கு வழி செய்பவராக விளங்க வேண்டும் என கல்வியாளர் அறிஞர் லூயிஸ் கோகலே என்பவர் கூறியுள்ளார்.
ஒருவரை முற்றும் நிறைந்த முழுமனிதனாக குவலயத்தில் வாழச் செய்ய அரும்பாடுபடும் ஆசிரியர்களை முற்றும் துறந்த முனிவத்துவ நிலைக்கு ஆளாக அனுமதிக்கக் கூடாது. ஆசிரியர்களும் மனிதர்களே. அவ ர்களுக்கும் குடும்பம் உண்டு. பொறு ப்புக்கள் உண்டு. எனவே அவர்க ளுக்குரிய பட்ச கைம்மாறு செய்யப்பட வேண்டியதும் அவசியம்.
ஏட்டுக் கல்வியின் வரையறைக்குள் கட்டப்படாமல் பரந்த பரிமாணத்தில் சமூக இசைவோடு தீர்மானிக்கும் திறனோடு, வசீகரிக்கும் தன்மையோடு சினேகித மனோபாவத்தோடு, பொதுநலன் பாராட்டும் நல்லெண்ணத் தோடு மனித சமூக மேம்பாட்டுக்கு வழி காட்டும் ஆசிரிய சமுதாயம் பொறுப் புணர்ந்து செயற்பட வேண்டும்.
அதேபோல மாணவ சமுதாயமும் தமக்கே உரித்தான பொறுப்பையும் கடமையையும் உணர்ந்து செயற்பட வேண்டும்.
