உள்ளூர் பிரச்சினைகளுக்குதீர்வு காண யோசனை சொன்னால்ரூ. 2.5 இலட்சம் பரிசு


சுகாதாரம், கல்வி மற்றும் உள்ளூர் பிரச்சினைகளுக்கு தீர்வு காண மக்களே முன் வந்து யோசனை அளிக்கும் திட்டத்தை மத்திய அரசு அறிவித்துள்ளது. தேர்வு செய்யப்படும் சிறந்த யோசனைகளுக்கு ரூ. 2.5 இலட்சம் பரிசு அளிக்கப்படும் என்று அரசு கூறியுள்ளது. இது குறித்து டில்லியில் மத்திய புள்ளியியல் மற்றும் திட்ட அமுலாக்கத்துறை இணை அமைச்சர் ஸ்ரீகாந்த் ஜெனா நேற்று முன்தினம் வெளியிட்ட அறிக்கையில் கூறியிருப்பதாவது:-
உள்ளூர் பிரச்சினைகளுக்கு நல்ல யோசனைகள் மூலம் மக்களே தீர்வு காண்பதை ஊக்குவிக்கும் வகையில் “ஒரு எம். பி., ஒரு யோசனை” என்ற புதிய திட்டத்தை மத்திய அரசு அறிமுகப்படுத்தியுள்ளது. 
இதன் மூலம் ஒரு எம். பி. தொகுதிக்கு உட்பட்ட மக்கள் கல்வி, சுகாதாரம், வங்கி, குடிநீர், துப்புரவு, வீடு மற்றும் உட்கட்டமைப்பு வளர்ச்சி, சுற்றுச் சூழல், விவசாயம், எரிசக்தி, சமூக சேவை போன்ற துறைகளில் உள்ள பிரச்சினைகளுக்கு தீர்வு காணவும் வளர்ச்சித் திட்டங்களை செயல்படுத்தவும் தொலைநோக்குடன் கூடிய நியாயமான யோசனைகளை தெரிவிக்கலாம்.
இந்த திட்டத்தை தங்கள் தொகுதியில் செயல்படுத்தலாம் என்று எம். பி. க்கள் குறிப்பிட்டு கோரினால், ஆண்டு தோறும் எம். பி. தொகுதிகளில் மக்களிடம் இருந்து சிறந்த யோசனைகள் பெறுவது தொடர்பான போட்டிகள் நடத்தப்படும். 
இந்த யோசனைகளில் இருந்து 3 சிறந்த யோசனைகள் தேர்வு செய்யப்பட்டு அவற்றை தெரிவித்தவர்களுக்கு முதல் பரிசாக ரூ. 2.5 இலட்சம் வழங்கப்படும். இரண்டாம் பரிசாக ரூ. 1.5 இலட்சமும் மூன்றாம் பரிசாக ரூ. 1 இலட்சமும் வழங்கப்படும்.
இது தவிர சிறந்த 5 யோசனைகளை தெரிவித்தவர்களுக்கு பாராட்டு பத்திரங்களும் வழங்கப்படும். மாவட்ட கலெக்டர் தலைமையில் 6 பேர் கொண்ட தேர்வுக் குழு மக்கள் தெரிவிக்கும் யோசனைகளை மதிப்பீடு செய்து அவற்றை தேர்வு செய்யும் என்றார்.
