அலட்சியத்தால் அதிகரிக்கும் டெங்கு நுளம்புகள்


ஏ.சி.எம். கலீலுர் றகுமான்
மீண்டும் தலைதூக்கியிருக்கின்றது டெங்கு நோய். டெங்கு நோயைப் பரப்பும் நுளம்புகளின் பெருக்கம் அதிகரித்ததன் காரணமாக இந்நிலை ஏற்பட்டுள்ளது. கடந்த ஜனவரி மாதம் தொடக்கம் இதுவரை சுமார் ஐயாயிரத்துக்கும் அதிகமானோர் டெங்கு நோயின் தாக்கத்திற்கு உள்ளாகி உள்ளனர். இவர்களில் பலர் உயிரிழந்தும் உள்ளனர்.
தெற்கெல்லாம் முக்கிய காரணம் நமது அலட்சியப் போக்கே. கடந்த வருடமும் டெங்கு நோய் தாண்டவமாடத் தொடங்கியது. நூற்றுக்கணக்கானோரின் உயிர்களையும் காவு கொண்டது நாம் அறிந்ததே. சுகாதார அமைச்சு எடுத்த அதிரடி நடவடிக்கையினாலும் பொதுமக்களின், ஒத்துழைப்பின் காரணமாகவும் கட்டுக்கடங்காமல் போய்க் கொண்டிருந்த டெங்கு நோய் கட்டுப்பாட்டுக்குள் கொண்டுவரப்பட்டது.
இதற்கு முக்கிய காரணமாக அமைந்திருந்தது பொது மக்களிடம் ஏற்பட்ட விழிப்புணர்வு. அந்த விழிப்புணர்வு மெல்ல மெல்ல மறைந்து டெங்கு நுளம்புகளின் பெருக்கத்திற்கு இப்போது வழிகோலியிருக்கிறது. எமது அலட்சியப் போக்கினால் உயிரைக்காத்துக் கொள்ள இன்று அச்சமடைய வேண்டிய நிலை ஏற்பட்டுள்ளது. மறுபடியும் சுற்றுச் சூழல் அசுத்த மடைந்திருப்பதும் டெங்கு நுளம்புகள் பெருகும் இடங்கள் அழிக்கப்படாமல் விடுபட்டிருப்பதும் மற்றுமொரு உயிர்ப் போராட்டத்தை தோற்றுவித்திருக்கின்றது.
இந்தப் போராட்டத்தில் இருந்து விடுபட வேண்டுமானால் நாம் ஒவ்வொருவரும் சுயமாக சிந்தித்து செயற்பட வேண்டிய கட்டாய நிலைக்கு தள்ளப்பட்டுள்ளோம். நாம் நமது சூழலை இரண்டு வகையாக பிரித்துப்பார்க்கலாம். முதலாவது வீட்டுச் சூழல், இரண்டாவது பொது இடம்.
வீட்டுச் சூழல் என்னும் போது அவற்றை சுத்தமாக வைத்திருக்க வேண்டியது நமது கடமை, இதில் வீடு, அலுவலகம், கடைகள், உணவகங்கள் ஆகியவற்றை நாம் இணைத்துக் கொள்ளலாம். பொது இடங்கள் எனும்போது அரசாங்கத்தால் உரித்துடையதாகவும் இருக்கலாம். பொதுமக்களால் பொதுவாக பாவிக்கப்படுவதாகவும் இருக்கலாம். இவ்வாறான இடங்களை இதற்கென நியமிக்கப்பட்டிருக்கும் சுகாதார ஊழியர்கள் சுத்தப்படுத்துகின்றனர். சிலவேளைகளில் பொது நோக்குக் கொண்ட மக்களாலும், அமைப்புகளாலும் சிரமதான அடிப்படையில் சுத்தம் செய்யப்படுகின்றன. இவற்றில் வீட்டுச் சூழலே பெரிதும் டெங்கு நோய் பரவுவதற்கு ஏதுவாய் அமைந்துள்ளது.
எனவேதான் வீட்டுச்சூழலை சுத்தப்படுத்த வேண்டியது நமது கடமையே. ஒவ்வொரு வாரமும் நமது வீட்டுச் சூழலை சுத்தப்படுத்துவதற்கு நேரத்தை ஒதுக்கி அவற்றையும் நமது கடமையாக நினைத்துச் செய்வோமானால் டெங்கு நோயை வேரோடு களையலாம். நுளம்புகள் பெருகும் இடங்களை அறிந்து அவற்றை சுத்தப்படுத்துவதற்கும், தேவையற்ற கழிவுகளை அப்புறப்படுத்துவதற்கும் நாம் நடவடிக்கைகளை மேற்கொள்ள வேண்டும். நமது வீட்டுச் சூழலை நாம் சுத்தமாக வைத்துக் கொண்டு கவனிப்பாரற்றுக்கிடக்கின்ற தனியார், பொது இடங்கள் மீதும் நமது பார்வையை செலுத்துவோமானால் டெங்கு நுளம்புகள் பரவுவதை தடுக்கக் கூடியதாகவும் இருக்கும். நோயிலிருந்து தப்பிக்கவும் முடியும்.
வானொலி, தொலைக்காட்சி, பத்திரிகை ஆகிய ஊடகங்கள் மூலமாக எவ்வளவுதான் எடுத்துக்கூறிய போதிலும் அவையெல்லாம் செவிடன் காதில் ஊதிய சங்கு போலவே பயனற்று போகின்றன. ஆனால் பாதிப்புக்கள் நம் கண்முன் தெரியும் போது சிந்திக்கத் தொடங்குகின்றோம். டெங்கு நோயானது நமது பகுதிகளில் பரவவில்லையே, ஏனைய பகுதிகளில்தானே பரவுகிறது என்ற மனப்பாங்குடன் அலட்சியமாய் நமது அன்றாட நடவடிக்கைகளை செய்கின்றோம். இதனால் நமது சூழலையே நம் மறந்து எதைப்பற்றியும் கவலைப்படாமல் இருக்கின்றோம். இதனால் குப்பை கூளங்கள், கழிவுகள் சேர்ந்து சூழல் மாசடைவதோடு நுளம்புகள் பெருகி நோயைப் பரப்புகின்றன. இதனால்தான் சுகாதார அமைச்சு புதிய வழி முறையை இப்போது நடைமுறைப்படுத்துகின்றது.
நமது வீட்டுச் சுற்றாடலை சுத்தமாக வைத்திருக்க மறந்திருக்கும் நமக்கு, சட்டத்தின் மூலமும் தண்டனை வழங்குவதன் மூலமும் அதனை உணர்த்துவதற்கு சுகாதார அமைச்சு முனைந்துள்ளது. இவ்வாறான ஒரு நிலைமை தோன்றுவதற்கு நாங்களே காரணமாக இருக்கின்றோம். நோய் வந்து விட்டால் அரசாங்கத்தை குறைகூறுகின்றோம். வைத்தியர்களை கண்டபடி ஏசுகின்றோம். நோயிலிருந்து விடுபட அங்கலாய்க்கின்றோம். ஆனால் இவையெல்லாம் நமது செயற்பாட்டினால்தான் ஏற்பட்டது என்பதனை மறந்து விடுகின்றோம். எனவேதான் பெருகிச் செல்லும் டெங்கு நுளம்புகளை கட்டுப்படுத் துவதற்கும் எமது வீட்டுச் சூழலை சுத்தமாக வைத்திருப்பதற்கும் திடசங்கற்பம் பூணுவோம்.
ஏனையோருக்கும் அது குறித்து விழிப்புணர்வினை ஏற்படுத்துவதற்கும் நமது முயற்சியைத் தொடருவோம். டெங்கு நோயை ஒழிக்க ஒரேவழி சூழல் சுத்தமே என்பதை நிரூபிப்போம்.
