சட்டப்படி எடுத்த நடவடிக்கையை 
தடுக்க முடியாது: குலாம்நபி வெளிப்படை


சிறையில் வாடும் தன் மகள் கனிமொழியைச் சந்திப்பதற்காக டில்லிக்கு வந்திருந்த தி. மு. க. தலைவர் கருணாநிதியை தமிழக காங்கிரஸ் மேலிட பொறுப்பாளரான குலாம்நபி ஆசாத் சந்தித்து பேசினார். ஸ்பெக்ட்ரம் வழக்கில் சிக்கிய கனிமொழியின் கைது சம்பவத்தில், காங்கிரஸ் எதுவும் செய்ய முடியாது. சட்டப்படி எடுக்கப்பட்ட நடவடிக்கைகள் குறித்து கருணாநிதியும் புரிந்து கொண்டிருப்பதாக அவர் நிருபர்களிடம் வெளிப்படையாக தெரிவித்தார்.
கனிமொழியை சந்திப்பதற்காக அவரது தந்தையும், தி. மு. க. தலைவருமான கருணாநிதி கடந்த திங்கட்கிழமை காலை டில்லி வந்தார். அன்று மாலை தன் மகள் கனிமொழியை திகார் சிறையில் சந்தித்து ஆறுதல் கூறினார்.
கனிமொழியை சிறையில் சந்தித்துவிட்டு ஹோட்டலுக்கு திரும்பியவுடன் தன் சென்னை திட்டத்தை ஒரு நாள் கருணாநிதி ஒத்திவைத்துவிட்டு நேற்று முன்தினம் இரவு ஹோட்டலில் தங்கினார்.
இந்நிலையில் நேற்று முன்தினம் மத்திய சுகாதாரத் துறை அமைச்சரும், தமிழக காங்கிரசுக்கு மேலிடப் பொறுப்பாளராக இருக்கும் குலாம்நபி ஆசாத், கருணாநிதியைச் சந்தித்தார்.
அரை மணி நேரம் நடந்த இச்சந்திப்புக்கு பின் நிருபர்களிடம் குலாம்நபி ஆசாத் கூறியதாவது : தி.மு.க.வுக்கும், காங்கிரசுக்கும் உள்ள உறவினல் விரிசல் இருப்பது போல செய்தி வருகிறது. அதில் உண்மை இல்லை. இரு கட்சிகளுக்கும் இடையிலான உறவு எப் போதும் போல உறுதியாகவே உள்ளது. இது மேலும் தொடரும். 
கருணாநிதியை பொறுத்தவரை அவர் ஒரு அரசியல் தலைவர். எத்தகைய சிக்கலான விடயங்களையும் புரிந்து கொள்ளும் ஆற்றல் படைத்தவர். எனவே, தற்போது நிலவும் பிரச்சினைகளையும் அவர் நன்கு புரிந்துகொண்டிருப்பார் என்றே நம்புகிறோம். ஸ்பெக்ட்ரம் விவகாரம் என்பது உயர் நீதிமன்றத்தால் கண்காணிக்கப்படுகிறது. மத்திய அரசால் இவ்விடயத்தில் எதையும் செய்துவிட இயலாது.
கனிமொழி கைது சம்பவத்தில் கருணாநிதியை போலவே காங்கிரசும், அதன் தலைமையும் வருத்தத்தில் உள்ளது. தேர்தல் முடிவுகளுக்கு பிறகு ஒரே ஒருமுறை தொலைபேசி மூலம் கருணாநிதியுடன் பேசினேன். அதன் பிறகு தொடர்பு கொள்ள இயலவில்லை. நேற்று முன்தினம் கூட நிகழ்ச்சி ஒன்றிற்காக சோனியாவுடன் காஷ்மீர் சென்றுவிட்டதால்தான் கருணாநிதியை சந்திக்க முடியவில்லை. 
கனிமொழி சிறையில் இருப்பதில், தலைவர் சோனியாவும் கவலைப்பட்டார். தன் வருத்தத்தை தெரிவித்தார். சட்டரீதியான விடயத்தில் அரசு தலையிடாது என்பதை தெரிவித்தேன். இவ்வாறு ஆசாத் கூறினார்.
இதன் மூலம் உள்துறை அமைச்சர் சிதம்பரம், கட்சியின் தகவல் தொடர்பாளர் ஜெயந்தி நடராஜன் ஆகியோர் சந்திப்புக்கு பின் நடந்த குலாம் நபி ஆசாத் சந்திப்பில், காங்கிரஸ் இவ்விடயத்தில் கைவிரித்தது என்பது தெளிவாக்கப்பட்டது.
நேற்றுமுன்தினம் டில்லி உயர்நீதிமன்றத்தில் கனிமொழி மற்றும் சரத்குமார் ரெட்டி ஆகியோரது சார்பிலான பிணை மனுக்கள் விசாரணைக்கு வந்தது. நீதிபதி அஜித் பரிஹோக் முன்பாக வந்த இந்த மனுக்கள் சார்பில் சட்டத்தரணிகள் சண்முகசுந்தரம் மற்றும் அல்தாப் முகமது ஆகியோர் ஆஜராயினர். 
ஆனால் சி. பி. ஐ. சார்பில் ஜூனியர் வக்கீல் மட்டுமே வந்திருந்தார். இதையடுத்து, இவ்வழக்கை வரும் 30ம் திகதிக்கு தள்ளிவைப்பதாக நீதிபதி உத்தரவிட்டார். அதற்குள் இவ்வழக்கு தொடர்பான தற்போதைய நிலவரங்கள் அடங்கிய அறிக்கையை சமர்ப்பிக்கும்படியும் சி. பி. ஐ.க்கு உத்தரவிட்டார். இதனால், கனிமொழிக்கும், சரத்குமார் ரெட்டிக்கும் பிணை கிடைப்பது குறித்து வரும் 30ம் திகதி தான் தெரியும்.
