ஏறாவு+ர் - 5 ஸ்ரீமதுமலர்க்காவீரபத்திர சுவாமி ஆலய உற்சவம்

எஸ். தெய்வநாயகம்
மட்டக்களப்பு மாவட்டத்தில் ஏறாவூர் மிகவும் பிரசித்தி பெற்ற நகரமாகும். ஏறாவூரை கடந்து செல்லும் திருமலை வீதியானது ஏறாவூரை இரு கூறுகளாக பிரித்து செல்கின்றது. வடக்கே வீதியோரத்தில் வரங்களைத் தந்து வாழ்வளித்திடும் ஸ்ரீ சித்தி விநாயகர் ஆலயமும், அதற்கு அப்பால் அன்னை பராசக்தி உறைந்திடும் ஸ்ரீ பத்திரகாளியம்பாள் ஆலயமும் விளங்குகின்றன.
தெற்கே, வயல் நிலங்களும், வாவிகளும், அருவிகளும் சூழப்பெற்று, மருத நிலம் எனப் போற்றப்படும். ஏறாவூர் 5 ஆம் குறிச்சி தனில் தன்னை நாடி வருபவர்களுக்கு திருவருள் சக்தியினை அள்ளி வீசிடும் ஸ்ரீ மது மலர்க்கா வீரபத்திர சுவாமி ஆலயம் விளங்குகின்றது.
சுமார் 800 வருடங்கள் பழைமையும், தனிச்சிறப்பும் கொண்டது இவ்வாலயம். கொக்கட்டிச் சோலை தான்தோன்aஸ்வரர் ஆலயம் தோன்றிய காலத்தில் அதன் வழித் தோன்றல்களாக உருவான ஆலயங்களில் வீரபத்திரர் ஆலயமும் ஒன்றாகும். தான்தோன்aஸ்வரர் ஆலய குடிவழமையும் தேசவழமையும் இவ்வாலயத்தில் பின்பற்றப்படுவதே இதற்குச் சான்றாகும்.
பல நூற்றாண்டுகள் பழைமை மிகுந்த ஆல், அரசு, தேற்றா, வன்னி போன்ற தல விருட்சங்களை தன்னகத்தே கொண்டு மூர்த்தி, தலம், கொண்ட சிறப்பு மிகு ஆலயமிது.
பார்வதி தேவியின் தந்தை தக்கன் சிவனை மதியாது யாகம் ஒன்றை நடத்தினான். அந்த யாகத்திற்கு சகல தேவர்களையும் அழைத்து அவர்களுக்கு சேர வேண்டிய அபி பாகங்களை கொடுத்தான். சிவனை மட்டும் யாகத்திற்கு அழைக்காமல் அவருக்கு சேரவேண்டிய அபி பாகத்தையும் கொடுக்காது கேவலப்படுத்தினான்.
இதனால் கோபமடைந்த சிவன் அவனது யாகத்தை அழித்திட பலரையும் அனுப்பினார். அவர்களை தோற்கடித்த தக்கனை அழித்து பாடம் புகட்டிட சிவனின் வியர்வைத் துளிகளிலிருந்து உருவான வீரபத்திரரை அனுப்பி வெற்றி கண்டார் சிவன்.
இதனால் சிவபிரானின் குமாரர்களில் ஒருவராக வீரபத்திரர் உருவானார். சிவனின் அம்சம், என்றும், சிவபிரான்தான் வீரபத்திரர் என்றும் புராணங்கள் பலவாறு கூறினாலும், வீரபத்திரர் சிவன் தான் என்று பல புராணங்கள் வலியுறுத்தி வருகின்றன. 
உமாதேவியார் ஸ்ரீபத்திர காளியாக மாறி கோபத்தைத் தணித்ததாகவும் புராணங்கள் எடுத்துரைக்கின்றன.
அத்தகைய வீரபத்திரர், பத்திரகாளி இருவருக்கும் கோயில்கள் அமைத்து வழிபடுவதுடன், அவர்களின் இஷ்ட சித்திகளைப் பெற்று வளமுடன் வாழும் பேறுடையவர்களாக ஏறாவூர் 5 ஆம், 4 ஆம் குறிச்சி சைவ மக்கள் வாழ்வது பெருமைக்குரியதாகும்.
‘தந்தையின் மானம் காத்து தாய்மையின் மதிப்பை தலைக்கனம் கொண்ட தக்கன் யாகத்தையழித்து யேற்றி கொடுமை, அநீதியழிக்க வியர்வையரும்பினில் அவதரித்த வீரத்தினிகராமெங்கள் வீரபத்திரர் கோயில் காணீர்.
என்று புலவர்களால் பாடப்பட்ட திருத்தலம் இது.
முன்னொரு காலத்தில் இவ்வாலயத்தைச் சுற்றி தேன் பொருந்திய மலர்கள் சொரிந்து பூத்துக் குலங்கிய பெரிய பூந்தோட்டம் இருந்ததாகவும் அதனால் ஏறாவூர் 5 ஆம் குறிச்சி பூமணம் பரவி நின்றதாகவும், வரலாற்றுச் சான்றுகள் கூறுகின்றன. பூஞ்சோலை இருந்த காரணத்தால் இவ்வாலயத்திற்கு ஸ்ரீ மது மலர்க்கா வீரபத்திர சுவாமி ஆலயம் என வழங்கி வந்துள்ளது எனப் பெரியவர்கள் கூறுவர். பல அற்புதங்களையும் அருள் சக்தியினையும் காலத்துக்கு காலம், அள்ளி வீசி திருவருள் நிறைந்த ஆலயமாக விளங்கிடும் வீரபத்திரர் ஆலயத்தின் கொடி ஏற்றம் இன்று 19.09.2012 புதன்கிழமை இடம்பெறுகிறது
பல இலட்சக்கணக்கான ரூபா செலவில் சென்ற ஆண்டு ஆலயம் புனருத்தாரணம் செய்யப்பட்டு மாக கும்பாபிஷேகம் நடைபெற்றதன் பின் கொடித்தம்பம் அமைவுபெற்று கொடியேற்றம் இடம்பெறும். முதல் ஆண்டு மகோற்சவம் இதுவாகும். கடந்த காலங்களில் அலங்கார உற்சவங்களாகவே இவ்வாலயத்தில் திருவிழாக்கள் இடம்பெற்று வந்துள்ளன.
தற்போது கொடியேற்றத்துடன் பதினொரு மகோற்சவமும், பன்னிரெண்டாம் நாள் இந்து மகா சமுத்திர தீர்த்தோற்சவமும், காணும் இவ்வாலயத்தின் மகோற்சவ காலங்களில் கிழக்கு மாகாணத்தில் பல பாகங்களிலிருந்தும் பக்த அடியார்கள் வருகை தந்து வீரபத்திர பெருமானின் இன்னருளை பெற்றுச் செல்வது பெரும் பேறாக கருதுகின்றனர்.
குடிவழமையுடன் மகோற்சவம் கண்டிடும் இவ்வாலயத்தின் மகா சங்காபிஷேகம் மகோற்சவம் திருவேட்டை மகோற்சவம், அம்பாள் பவனி பூங்காவனம், தீ மிதித்தல் என்பன சிறப்பு அம்சம் கொண்ட மகோற்சவங்களாக மிளிர்கின்றன.
19 ஆம் திகதி கொடியேற்றத்துடன் மகோற்சவங்கள் ஆரம்பமாகும். தொடர்ந்து பன்னிரண்டாம் நாள் 29.09.2012 சனிக்கிழமை காலையில் தளவாய் சவுக்கடி வங்காள விரிகுடா கடலில் இடம்பெறும் தீர்த்தோற்சவத்துடன் நிறைவு பெறுகின்றது.
பலவித, அருள் சக்தியினை தன்னை நாடி வரும், பக்தர்களுக்கு அளித்து தெய்வீக நிலை கொண்ட ஆலயமாக விளங்கும் ஸ்ரீ மது மலர்க்கா வீரபத்திரர்ஆலய மகோற்சவங்களிலும், தீர்த்தோற்சவத்திலும் கலந்துகொண்டு எமது பாவங்களைப் போக்கி நன்மைகள் பெறுவோமாக!
