தமிழகத்துக்கு நீர் திறந்து விடவில்லையென குற்றச்சாட்டு:காவிரி நதிநீர் ஆணையத்தை கூட்ட வேண்டும்

பிரதமருக்கு ஜெயலலிதா கடிதம்
காவிரி நதிநீர் ஆணையத்தை உடனே கூட்ட வேண்டும் என்று பிரதமர் மன்மோகன் சிங்குக்கு முதல் அமைச்சர் ஜெயலலிதா கடிதம் எழுதியுள்ளார். அதில், நீதிமன்ற உத்தரவுப்படி தமிழகத்துக்கு கர்நாடகா தண்ணீர் திறந்து விடவில்லை என்று குறிப்பிட்டு இருக்கிறார்.
அந்த கடிதத்தில் முதலமைச்சர் ஜெயலலிதா கூறி இருப்பதாவது,
காவிரி நதிநீர் ஆணையத்தின் கூட்டம் கடைசியாக 10. 02. 2003 அன்று நடந்தது. அதன் பிறகு 9 ஆண்டுகள் ஆகியும் கூட்டம் நடத்தப்படவில்லை. 
காவிரி நதிநீர் தாவா தீர்ப்பாயத்தின் இறுதி உத்தரவை மத்திய அரசின் கெஜட்டில் (அரசிதழ்) வெளியிட மத்திய நீர்வள அமைச்சகத்திற்கு தாங்கள் உத்தரவிட வேண்டும் என்றும், அந்த உத்தரவை சரியாக அமுல்படுத்தும் வகையில் காவிரி மேலாண்மை குழுவின் நிலையைக் கண்டறியுமாறும் கடந்த 17.10.2001 அன்று தங்களுக்கு எழுதியிருந்த கடிதத்தில் கேட்டுக்கொண்டேன்.
ஆனால், காவிரி பிரச்சினை தொடர்பாக உச்ச நீதிமன்றத்தில் நிலுவையில் இருந்து வரும் வழக்கு முடிவடைந்த பின்னரே தீர்ப்பாயத்தின் இறுதி உத்தரவை அரசு கெஜட்டில் வெளியிடுவது பற்றி ஆலோசிப்பது சரியாக இருக்கும் என்று மத்திய நீர்வளத்துறை மந்திரி என்னிடம் தெரிவித்தார்.
உச்ச நீதிமன்றம் கடந்த 05. 02. 2007 அன்று பிறப்பித்த இடைக்கால உத்தரவின்படி, ஜூன் முதல் செப்டெம்பர் மாதம் வரை தமிழ் நாட்டிற்கு மாதாந்திர அடிப்படையில் திறந்துவிட வேண்டிய காவிரி நீரை கர்நாடகா அரசு திறந்துவிடவில்லை என்பதை தங்கள் கவனத்திற்குக் கொண்டுவர விரும்புகிறேன்.

மேலும், கர்நாடகா அரசு காவிரி நீரை நான்கு பெரிய அணைகளில் தேக்கி வைத்துக் கொண்டு பெப்ரவரி முதல் மே வரையுள்ள கோடைகால நீர்ப்பாசன தேவைக்காக அநியாயமான முறையில் தண்ணீரை பயன்படுத்தி இருக்கிறது. 01. 02. 2012 அன்று நிலவரப்படி, அந்த 4 பெரிய அணைகளில் ஒட்டுமொத்தமாக தேக்கி வைக்கப்பட்ட தண்ணீரின் அளவு 58.50 டி. எம். சி. அடி ஆகும்.
கடந்த 14. 05. 2012 அன்று நிலவரப்படி அந்த 4 அணைகளின் இருந்த ஒட்டு மொத்த தண்ணீரின் அளவு 28.176 டி. எம். சி. அடி. ஏற்கனவே 11 டி.எம்.சி. அடி தண்ணீரை பயன்படுத்திக்கொண்டு 01. 02. 2012 முதல் 14. 05. 2012 வரையுள்ள காலத்தில் 30.33 டி. எம். சி. அடி அளவுக்கு தண்ணீரை அணைகளில் சேமித்து வைத்திருக்கிறது. 01. 02. 2012 முதல் 14.05.2012 வரையுள்ள காலத்தில் அவர்களின் மொத்த தண்ணீர் பயன்பாடு 41 டி. எம். சி. அடிதான்.

கோடைகால மாதங்களில் தண்ணீரை வெளியேற்றி விடுவதால், கர்நாடகா அரசு தொடக்கத்தில் பெய்யும் பருவமழை நீரை அணைகளில் சேமித்து வைத்துக்கொண்டு, எப்போது அணைகளில் உபரிநீர் ஏற்படுமோ அப்போதுதான் தமிழ்நாட்டிற்கு தண்ணீரை திறந்து விடுகிறது. இதனால் மேட்டூர் அணைக்கு தண்ணீர் வருவது பாதிக்கப்பட்டு, அதன் விளைவாக குறுவை பயிர்கள் மிகக் கடுமையாக பாதிப்புக்கு உள்ளாகின்றன. இதன் காரணமாக சம்பா பயிர் அறுவடையும் தாமதமாகிறது.
இக்கட்டான சூழலில் காவிரி நீரை பகிர்ந்து கொள்வது தொடர்பாக மத்திய நீர் ஆணையம் தெரிவித்த தீர்வை தாங்கள் அறிவீர்கள். அந்தத் தீர்வு ஏதாவது ஒரு சாக்குப் போக்கு சொல்லி பிரச்சினையில் இருந்து நழுவி விடுவது போல் உள்ள தீர்வுதான். இந்தத் தீர்வின் படியோ அல்லது காவிரி நதிநீர் தாவா தீர்ப்பாயத்தன் இறுதி உத்தரவின்படியோ தமிழ்நாட்டிற்கு கர்நாடகா திறந்துவிட்டிருக்க வேண்டிய தண்ணீர் திறந்து விடப்படவில்லை.
எதிர்காலத்தில் குறிப்பிடத்தக்க இக்கட்டான சூழ்நிலை ஏற்படும் பட்சத்தில் மேற்கண்ட தீர்வுமுறையை காவிரி நதிநீர் ஆணையத்தின் ஆய்வுக்கு அனுப்புவது என்று தனது 24 வது கூட்டத்தில் காவிரி கண்காணிப்பு குழு முடிவு செய்திருந்தது. அதுபோன்ற இக்கட்டான சூழ்நிலை எந்த நேரத்திலும் நடக்கலாம். காவிரி நதிநீர் ஆணையம் உடனடியாக கவனிக்க வேண்டிய இன்னொரு முக்கிய பிரச்சினையும் இருக்கிறது.
அதாவது கர்நாடகா அரசு தனது நீர்ப்பாசன பரப்பளவை 11.20 லட்சம் ஏக்கருக்கு மேல் அதிகரிக்கக் கூடாது என்று தற்போது நடைமுறையில் இருந்து வரும் காவிரி நதிநீர் தாவா தீர்ப்பாயத்தின் இடைக்கால உத்தரவு குறிப்பிட்டுச் சொல்கிறது. ஆனால், கர்நாடகா அரசோ தனது வருடாந்திர நீர்ப்பாசன பரப்பளவு தொடர்பான விவரங்களை தருவதில்லை.
இத்தகைய சூழ்நிலையில், காவிரி நதிநீர் ஆணைய கூட்டத்தை உடனடியாக கூட்டி, மேற்கண்ட பிரச்சினைகளுக்கு தீர்வு காண வேண்டும் என்று தங்களை கேட்டுக்கொள்கிறேன். இவ்வாறு முதலமைச்சர் ஜெயலலிதா கடிதத்தில் கூறி உள்ளார்.
