கர்நாடக ஆளுநரை நீக்க வேண்டும்

பிரதமருக்கு பாரதீய ஜனதா முதல் - மந்திரிகள் கடிதம்
கர்நாடகத்தில் பாரதீய ஜனதா முதல் - மந்திரி எடியூரப்பாவுக்கும், கவர்னர் பரத்வாஜ்க்கும் இடையே மோதல் இருந்து வருகிறது. முதல் - மந்திரிக்கு எதிராக ஆளுநர் பகிரங்கமாக குற்றச்சாட்டுகளை கூறியும், மத்திய அரசுக்கு அறிக்கைகள் அனுப்பியும் வருகிறார்.
இதனால் எடியூரப்பா நெருக்கடிக்கு ஆளாகிறார். இந்த நிலையில் 11 எம்.எல்.ஏ.க்கள் தகுதி நீக்கம் செல்லாது என்று உச்சநீதிமன்றம் தீர்ப்பு கூறியதை தொடர்ந்து கர்நாடகத்தில் ஜனாதிபதி ஆட்சி அமுல் படுத்த வேண்டும் என்று மத்திய அரசுக்கு ஆளுநர் சிபாரிசு செய்தார்.
ஆளுநரின் கோரிக்கை மத்திய அரசு ஏற்கவில்லை. இதற்கிடையே ஆளுநர் பரத்வாஜை நீக்க கோரி பாரதீய ஜனதா முதல் - மந்திரிகள் நரேந்திரமோடி (குஜராத்), சிவராஜ்சிங் சவுகான் (மத்திய பிரதேசம்), பிரேம்குமார் துமால் (இமாசலபிரதேசம்), அர்ஜுன்முண்டா (ஜார்க் கண்ட்), ரமேஷ் போக்ரியால் (உத்தரகாண்ட்), ராமன்சிங் (சத்தீஷ்கர்) ஆகியோர் பிரதமர் மன்மோகன்சிங்குக்கு கடிதம் எழுதியுள்ளனர்.
அதில் கர்நாடக ஆளுநர் வரம்பு மீறி செயல்படுகிறார். அவரது நடவடிக்கைகள் நமது முன்னோர் உருவாக்கிய ஜனநாயக நடை முறைகளுக்கு விரோதமாக உள்ளது. எனவே அவரை உடனடியாக பதவி நீக்கம் செய்ய வேண்டும் என்று கூறியுள்ளனர்.
