யோகா குரு ராம்தேவ் சொத்துகள் தொடர்பாகவருமானவரி பிரிவு விசாரணை


டில்லியில் உண்ணாவிரதப் பந்தலில் இருந்து வலுக்கட்டாயமாக வெளியேற்றப்பட்ட யோகா குரு ராம்தேவின் சொத்துக்கள் தொடர்பாக அமுலாக்கப் பிரிவினரும், வருமான வரித்துறையினரும் தீவிரமாக விசாரிக்கத் தொடங்கியுள்ளனர். அவருக்கு எதிரான புகார்கள் குறித்தும் விசாரணை நடைபெற உள்ளது.
வெளிநாட்டு வங்கிகளில் குவிக்கப்பட்டுள்ள கறுப்புப் பணத்தை மீட்டுக் கொண்டு வர வேண்டும் என்பது உட்பட பல்வேறு கோரிக்கைகளை வலியுறுத்தி, டில்லி ராம்லீலா மைதானத்தில் உண்ணாவிரதம் இருந்த யோகா குரு பாபா ராம்தேவ் பொலிஸாரினால் வலுக்கட்டாயமாக வெளியேற்றப்பட்டார். 
தற்போது ஹரித்துவாரில் அவரது ஆசிரமத்தில் உண்ணாவிரதத்தை தொடர்ந்து கொண்டிருக்கிறார்.
இதற்கிடையில் பாபா ராம்தேவ் தொடர்பாக கடந்த ஞாயிற்றுக்கிழமை நிருபர்களிடம் பேசிய காங்கிரஸ் பொதுச் செயலாளர் திக்விஜய் சிங் “பாபா ராம்தேவ் ஒரு வஞ்சகர், அவர் நாட்டை தவறான வழியில் நடத்திச் செல்ல முற்படுகிறார், அவர் மோசடி பேர் வழியும் கூட ராம்தேவுக்கு சொந்தமான ஆயிரக்கணக்கான கோடி ரூபாய் மதிப்புள்ள சொத்துகள் தொடர்பாக விசாரணை நடத்த வேண்டும்” என கோரினார்.
இதையடுத்து, ராம்தேவுக்கு சொந்தமான சொத்துகள் குறித்த விசாரணையை மத்திய அரசின் உத்தரவின் பேரில் வருமான வரித் துறையும் அமுலாக்கத் துறையினரும் தொடங்கியுள்ளனர். 
200க்கும் மேற்பட்ட நிறுவனங்களின் கணக்கு விவரங்கள், வருமான வரி செலுத்திய விவரங்கள், வரிச் சலுகை பெற்ற விவரங்கள் போன்றவற்றை ஆய்வு செய்யத் தொடகியுள்ளனர். அதே நேரத்தில் ஹரித்துவாரில் பாபா ராம்தேவின் ஆசிரமம் அமைந்துள்ள நிலம் தொடர்பாக ஏற்கனவே நீதிமன்றத்தில் வழக்கு நிலுவையில் உள்ளது.
இது தொடர்பாகவும் விசாரிக்கப்பட உள்ளது.
