புகைப்பிடித்தலில் இருந்து மக்களை காப்பாற்றஅனைவரும் ஒன்றிணைந்து செயற்பட வேண்டும்


சிகரட் மற்றும் புகையிலை விற்பனை, மதுபான விற்பனை ஆகியன நாட்டின் தேசிய வருமானத்திற்கு பெரும் பங்களிப்பை வழங்கி வருகின்ற போதிலும் இவ்விரு தீய பழக்கங்களினால் எங்கள் நாட்டு மக்களின் சுகாதாரம் பெரும் பாதிப்பிற்குள்ளாகி இருக்கிறது.
சிகரட் புகைப்பதாலும் மதுபானங்களை அருந்துவதாலும் எத்தனையோ குடும்பத் தலைவர்கள் தங்கள் வாழ்க்கையையும் குடும்பத்தின் கெளரவத்தையும் அழித்து, இன்று சமூகத்தில் அவமானச் சின்னங்களாக மாறியிருக்கிறார்கள். இவ்விரு தீய பழக்கங்களை இல்லாமல் செய்வதற்கு எங்கள் நாட்டின் சமூக அமைப்புகளும் மதத் தலைவர்களும் தங்கள் பங்களிப்பை வழங்கத்தவறிவிட்டார்கள் என்ற வேதனைக்குரிய தகவலை நாம் முன்வைக்க விரும்புகிறோம்.
மதுபானம் மற்றும் போதைப்பொருள் தகவல் நிலையத்தின் தலைவர் புபுது சுமனசேகர, நாட்டில் மதுபானத்தினாலும், போதைவஸ்துக்களினாலும், புகைத்தலினாலும் ஏற்படக்கூடிய பாதிப்புகளை நம் நாட்டு மக்களுக்கு எடுத்துரைப்பதற்கான விழிப்புணர்வை மும் மொழிகளிலும் பாராட்டக்கூடிய முறையில் செய்து வருகிறார். இத்தகைய சமூக நலனில் அக்கறை கொண்டுள்ள அமைப்புகள் இத்தீய பழக்கங்களில் இருந்து மக்களை விடுவிப்பதற்கு முயற்சிகளை எடுத்து வருகின்ற போதிலும் பொருளாதாரத்தை பெருக்க வேண்டுமென்ற நப்பாசையினால் நம் நாட்டின் ஆட்சியாளர்கள் மதுபான விற்பனை, சிகரட் விற்பனை மூலம் தேசிய வருமானத்தை பெருக்குவதில் தங்களின் தீவிர கவனத்தை செலுத்தி வருகிறார்கள்.
நாட்டில் மாற்று வருமானத்தை ஏற்படுத்தக்கூடிய நெல் உற்பத்தி, காசுப்பயிர் உற்பத்தி, தைத்த ஆடைகளின் ஏற்றுமதி மற்றும் வெளிநாடுகளில் பணிபுரியும் இலங்கையர் மாதாந்தம் அனுப்பி வைக்கும் கோடிக்கணக்கான வெளிநாட்டு நாணயமாற்றை பலமடங்காக பெருக்குவதற்கு அரசாங்கமும், சமூக அமைப்புகளும், பொது அமைப்புகளும் ஒன்றிணைந்து செயற்படுவது அவசியம்.
அவ்விதம் தேசிய வருமானத்தை கணிசமான அளவு அதிகரித்தால் அரசாங்கம் மதுபானம், சிகரட் விற்பனை மூலமும் தனக்கு கிடைக்கும் வருமானத்தை கணிசமான அளவு குறைத்து, இவ்விரு தீய பழக்கங்களுக்கு அடிமையானவர்களை ஓரளவிற்கு அதிலிருந்து விடுவிக்க முடியுமென்று சமூக ஆய்வாளர்கள் நம்பிக்கை கொண்டுள்ளார்கள்.
புகைத்தல் மற்றும் மது அருந்துதல் போன்ற சட்டபூர்வமான உரிமைகளை ஒரு மனிதனிடம் இருந்து அரசாங்கமொன்றுக்கு இவ்வுரிமையை பறிப்பதற்கு எவ்வித அதிகாரமும் இல்லை என்பதை நாம் இங்கு ஞாபகப்படுத்துவது பொருத்தமாக இருக்கும்.
இலங்கையில் சிகரட் விற்பனை 2011ம் ஆண்டில் 23.5சதவீதம் அதிகரித்துள்ளது. 2010ம் ஆண்டில் 29ஆயிரத்து 589 மில்லியன் ரூபா இதன் மூலம் வருமானமாக பெறப்பட்டது. 2011ம் ஆண்டில் இந்த வருமானம் மேலும் அதிகரித்து 36ஆயிரத்து 557மில்லியன் ரூபாவை எட்டியுள்ளது. இதிலிருந்து புகைப்பிடிக்கும் தீயபழக்கம் எங்கள் நாட்டு மக்களின் வாழ்க்கையை எந்தளவிற்கு சீர்குலைத்து வருகின்றது என்பதை நாம் ஊகித்துக் கொள்ளக்கூடியதாக இருக்கும்.
வடக்கு கிழக்கில் யுத்தம் நடந்து கொண்டிருந்த போது அப்பிரதேசங்களில் புகைப்பிடிப்பதனால் உயிர்துறந்தவர்கள் பற்றிய விபரங்களை கணக்கெடுக்க முடியாவிட்டாலும் நாட்டின் ஏனைய பகுதிகளில் எல்லாமாக சுமார் 20ஆயிரம் பேர் புகைப்பிடிப்பதனால் உயிரிழக்கிறார்கள் என்று மதிப்பீடு செய்யப்பட்டுள்ளது.
நம் நாட்டு மக்கள் புகைப்பிடித்தலின் மூலம் தங்கள் பணத்தை கரியாக்கி உடல் ஆராக்கியத்திற்கும் தீங்கிழைத்து கொள்கிறார்கள். இதனால் நம் நாட்டவர் எவரும் வருமானமோ, பயனோ அடைவதில்லை. இலங்கையில் உள்ள புகையிலை நிறுவனங்களில் 97சதவீதமானவற்றை பிரிட்டிஷ் மற்றும் அமெரிக்க நிறுவனங்களே நிர்வகித்து வருகின்றன. இதன் மூலம் மக்களின் பணத்தை இந்த நிறுவனங்கள் சூறையாடி வருகின்றன. இந்த பிரிட்டிஷ், அமெரிக்க புகையிலை நிறுவனங்கள் நாள் ஒன்றுக்கு இலங்கை பணத்தில் 15கோடி ரூபாவை வருமானமாக பெறுகின்றன.
இவ்விதம் வெளிநாட்டு ஆக்கிரமிப்பாளர்களின் அதிகாரத்தில் இருந்துவரும் புகையிலை விற்பனை சாம்ராஜ்யத்தை சீர்குலைத்து, தரைமட்டமாக்குவது இலகுவான செயல் அல்ல. எனவே, நம் நாட்டு மக்கள் மனதில் புகைப்பிடிக்க மாட்டோம், மதுபானம் அருந்த மாட்டோம் என்ற நல்லெண்ணம் வலுப்பெற வேண்டும். அதன் மூலமே எமது பாடசாலை பிள்ளைகளும் புகைத்தல் என்ற தீய பழக்கத்திற்கு அடிமையாவதை தவிர்த்துக் கொள்ள முடியும்.
தற்போது பொது இடங்களில் புகைப்பிடிக்கும் தீய பழக்கம் பெருமளவில் கட்டுப்பாட்டின் கீழ் கொண்டுவரப்பட்டிருப்பது நாம் ஒருவகையில் மகிழ்ச்சியடைய வேண்டியுள்ளது. வாகனங்களில் மற்றும் பொது இடங்களில், இரயில் வண்டிகளில், திரைப்பட மாளிகைகளில் புகைப்பிடிக்கும் தீய பழக்கத்திற்கு முற்றாக தடை விதிக்கப்பட்டுள்ளது. பொது இடங்களில் புகைப்பிடிப்பவர்களுக்கும் இப்போது பொலிஸார் நடவடிக்கை எடுக்க விரும்பினாலும் சட்டத்தில் உள்ள சிறு குறைபாட்டின் காரணமாக ஒரு பொது இடங்களில் புகைப்பிடிப்பவர்களை கண்டுபிடித்து தண்டிக்கும் செயற்பாடு இப்போது கைவிடப்பட்டுள்ளது. விரைவில் இதற்கான சட்டத்திருத்தம் பாராளுமன்றத்தில் நிறைவேற்றப்பட்டவுடன் பொது இடங்களில் புகைப்பிடித்தல் முற்றாக தடை செய்யப்படும் என்று நம்பிக்கை வைத்திருக்க முடியும்.
ஒருவர் புகைப்பிடிக்கும் போது தன்னுடைய உடல் நலத்தை மாத்திரம் கெடுத்துக் கொள்வதில்லை. அவர் புகைப்பிடித்து சுருள், சுருளாக வெளியேற்றும் புகை, புகைப்பிடிக்கும் தீய பழக்கத்திற்கு அடிமையாகாத சிறு பிள்ளைகள், ஆண்கள், பெண்கள், வயோதிபர்கள் ஆகியோரின் சுவாசப்பையிலும் அவர்கள் சுவாசிக்கும் காற்றுடன் கலந்து சென்று தேங்கி நிற்கின்றன. ஒருவர் புகைப்பிடிக்கும் தீய பழக்கத்திற்குள்ளாகும் போது அவருடைய உற்றார், உறவினர்கள், நண்பர்கள் ஆகியோரும் பெரும் பாதிப்பிற்குள்ளாகி புற்றுநோய் போன்ற நோய்களுக்கு அடிமையாக வேண்டியிருக்கும். இனிமேலாவது நம்நாட்டின் அரசியல் தலைவர்கள், மதத்தலைவர்கள், கல்விமான்கள், பெற்றோர்கள், சமூகத் தலைவர்கள் அனைவரும் புகைப்பிடிக்கும் தீய பழக்கத்திற்கு எதிராக மக்கள் மத்தியில் விழிப்புணர்வை ஏற்படுத்த வேண்டும். அதன் மூலமே எங்கள் நாட்டில் ஒரு ஆரோக்கியமான சமுதாயத்தை உருவாக்க முடியும்.
