காங். தலைவர் திக்விஜய் சிங் மீது நிதின் கட்கரி அவதூறு வழக்கு


நிலக்கரி சுரங்க முறைகேட்டில் பா.ஜ. தலைவர் நிதின் கட்கரி, ரூ. 500 கோடி ஆதாயம் அடைந்ததாக குற்றம்சாட்டியுள்ள காங்கிரஸ் பொது செயலாளர் திக்விஜய் சிங் மீது அவதூறு வழக்குத் தொடரப்பட்டுள்ளது. நிலக்கரி சுரங்க ஒதுக்கீட்டில் பல்வேறு முறைகேடுகள் நடைபெற்றிருப்பதாக மத்திய தலைமை கணக்கு அதிகாரி கடந்த மாதம் அறிக்கை தாக்கல் செய்திருந்தார். 
இதைத் தொடர்ந்து மத்திய ஊழல் கண்காணிப்பு ஆணைய உத்தரவின்படி நிலக்கரி சுரங்க ஒதுக்கீடு பெற்ற 10 தனியார் நிறுவனங்கள் மீது சி.பி.ஐ. வழக்குப் பதிவு செய்து விசாரணை நடத்தியது.
இந்நிலையில் மகாராஷ்டிராவில் பா.ஜ. எம்.பி. அஜய் சான்செட்டிக்கு சொந்தமான நிறுவனத்துக்கும் நிலக்கரி சுரங்க ஒதுக்கீடு செய்யப்பட்டிருப்பதாகவும் அந்த வகையில் அந்த நிறுவனத்துக்கு ரூ. 500 கோடி இலாபம் கிடைத்திருப்பதாகவும் காங்கிரஸ் பொதுச் செயலாளர் திக்விஜய் சிங் குற்றம் சாட்டினார். 
இந்த நிறுவனத்தில் பா.ஜ. தலைவர் நிதின் கட்கரி பங்குதாரராக இருப்பதாகவும், நிதின் கட்கரி பரிந்துரையின் பேரில் அந்த நிறுவனத்துக்கு நிலக்கரி சுரங்கம் ஒதுக்கப்பட்டதாகவும் திக்விஜய் சிங் கூறினார்.
இதற்கு நிதின் கட்கரி கடும் எதிர்ப்பு தெரிவித்தார். அஜஸ் சான்செட்டி நிறுவனத்துக்கும் தனக்கும் நேரடியாகவோ மறைமுகமாகவோ எந்த தொடர்பும் இல்லை என்றும் திக்விஜய் சிங் உடனடியாக மன்னிப்பு கேட்க வேண்டும் எனவும் வக்கீல் அறிவித்தல் அனுப்பினார். இதற்கு திக்விஜய் சிங் தரப்பில் இருந்து பதில் வரவில்லை. 
இதைத் தொடர்ந்து டில்லி நீதவான் நீதிமன்ற நீதிமன்றில் திக்விஜய் சிங் மீது நிதின் கட்கரி அவதூறு வழக்குத் தொடர்ந்தார். நீதிமன்றில் நேரில் ஆஜராகி தனது வாக்கு மூலத்தை பதிவு செய்தார். தனது தரப்பில் 9 சாட்சிகள் பெயரையும் கட்கரி குறிப்பிட்டுள்ளார். இதனால் பரபரப்பு ஏற்பட்டுள்ளது.
