மன்னார் கோந்தைப்பிட்டி விவகாரம்-மனு மீதான விசாரணை தள்ளுபடி

<div>மன்னாரில் அமைதிக்கு பங்கம் விளைவிக்கும் நடவடிக்கை எனும் குற்றச்சாட்டின் கீழ் மன்னார் பொலிஸாரால் தாக்கல் செய்யப்பட்ட மன்னார் கோந்தைப்பிட்டி இறங்கு துறைமுகம் தொடர்பான வழக்கினை மன்னார் நீதிமன்றம் இன்று தள்ளுபடி செய்துள்ளது.</div><div></div><div>மன்னார் நீதவான் நீதிமன்றில் இன்று எடுத்துக்கொள்ளப்பட்ட பீ401/12 எனும் வழக்கின் விசாரணையின் போதே மன்னார் நீதவான் அ.யூட்சன் மேற்படி வழக்கினைத் தள்ளுபடி செய்யுமாறு மன்னார் பொலிஸாருக்குக் கட்டளை பிறப்பித்துள்ளார். </div><div></div><div>மன்னார் கோந்தைப்பிட்டி இறங்கு துறைமுகம் பகுதியில் ஏற்படுத்தப்பட்ட கலவரத்தை அடுத்து மன்னார் பொலிஸாரால் முன்னெச்சரிக்கை நடவடிக்கையாக மேலும் ஒரு இனமுறுகல் ஏற்படாமல் தடுக்கும் முகமாக நீதிமன்றில் கடந்த ஜூலை மாதம் 16ஆம் திகதி மனு ஒன்றைத் தாக்கல் செய்திருந்தனர்.</div><div></div><div>குறித்த மனுவானது பீ 401/12 எனும் வழக்கிலக்கத்தில் குற்றவியல் சட்ட நடவடிக்கையின் 106 ஆவது பிரிவின் கீழ் தாக்கல் செய்யப்பட்டிருந்த மனுவானது கடந்த ஜூலை மாதம் 17ஆம் திகதி விசாரணைக்கு எடுத்துக்கொள்ளப்பட்டது.</div><div></div><div>மன்றில் தாக்கல் செய்யப்பட்டிருந்த குறித்த வழக்கில் ஜோசப்வாஸ் நகர் கிராம மீனவர்களது 13 மீன்  வாடிகள் மற்றும் பெறுமதி வாய்ந்த மீன் பிடி உபகரணங்கள் கடந்த ஜூலை மாதம் 13ஆம்திகதி வெள்ளிக்கிழமை உப்புக்குளம் பகுதியைச்சேர்ந்தவர்களால் சேதமாக்கப்பட்டிருந்ததாக அதில் குறிப்பிடப்பட்டிருந்தது.</div><div></div><div>அதனடிப்படையில் குறித்த சம்பவத்தைத் தொடர்ந்து இரு சமூகங்களுக்குமிடையே முறுகல் நிலை ஏற்படலாம் என்பதைக் கருத்தில் கொண்டு அவற்றைத் தடுக்கும் முகமாக மன்னார் உப்புக்குளம், ஜோசப்வாஸ் நகர் மீனவர்கள் மற்றும் மன்னார் அரசஅதிபர்,பிரதேச செயலாளர் பிரதிவாதிகளாகக் குறிப்பிட்டு அவர்களுக்கு நீதிமன்றம் கட்டளையிட வேண்டும் என பொலிஸார் மன்றைக் கோரியிருந்தனர்.</div><div></div><div>இதனடிப்படையில் குறித்த வழக்கு விசாரணையின் போது அரச அதிபர் மற்றும் பிரதேச செயலாளர்களுக்கு பொருத்தமான இறங்கு துறை ஒன்றினை ஜோசப்வாஸ் நகர மீனவர்களுக்கு வழங்குமாறு ஏலவே கட்டளை ஒன்றினை நீதவான் பிறப்பித்திருந்தார்.</div><div></div><div>இந்நிலையில் மேற்குறித்த வழக்கின் விசாரணை இன்று செவ்வாய்க்கிழமை மன்னார் நீதிமன்றில் நீதவான் ஏ.யூட்சன் முன்னிலையில் மீண்டும் விசாரணைக்காக எடுத்துக்கொள்ளப்பட்டது.</div><div></div><div>இதன் போது இருதரப்பு வாதங்களையும் கேட்டறிந்த மன்னார் நீதவான் ஏ.யூட்சன் மன்னார் பொலிஸாரால் தாக்கல் செய்யப்பட்ட குற்றவியல் சட்ட நடவடிக்கையின் 106</div><div>ஆவது பிரிவின் கீழ் தாக்கல் செய்யப்பட்டிருக்கும் மனு மீதான விசாரணைக்குத் தற்போது எந்தத் தேவைப்பாடும் இல்லை என்பதனால் அதனைத் தள்ளுபடி செய்யுமாறு பொலிஸாருக்குக் கட்டளையிட்டிருக்கின்றார்.</div><div></div><div>இதனைத் தொடர்ந்து மன்னார் ஜோசப்வாஸ் நகர் மீனவர்கள் தொடர்ந்தும் கோந்தைப்பிட்டி இறங்கு துறையைப்பயன்படுத்தி கடற்தொழிலில் ஈடுபட முடியும் எனத் தெரிவிக்கப்பட்டுள்ளது.</div>
