மக்களுக்கு பாதிப்பு ஏற்படுத்தும் விடயங்களைஜனாதிபதி ஒருபோதும் நடைமுறைப்படுத்தமாட்டார்

நுவரெலியா - நானுஓயா பிரதேச மக்களுடனான கலந்துரையாடலில் அமைச்சர் குமாரவெல்கம
“எமது ஜனாதிபதி மக்களின் மனங்களை நன்றாகப் புரிந்து கொள்ளக்கூடியவர். எந்தவொரு விடயத்திலும் மக்கள் பாதிக்கப்படுவார்கள் என அவர் புரிந்து கொள்ளும் பட்சத்தில் அதனை நடைமுறைப்படுத்தமாட்டார். எனவே யாரும் குழப்பம் அடையத் தேவையில்லை” என போக்குவரத்துத் துறை அமைச்சர் குமார வெல்கம தெரிவித்தார்.
நானுஓயாவில் இருந்து நுவரெலியா கந்தப்பளை ஊடாக இராகலை வரை அபிவிருத்தி செய்யப்படவுள்ள ரயில் பாதை தொடர்பாக இப்பகுதி மக்கள் தமது எதிர்ப்பை தெரிவித்து வந்தனர். இது தொடர்பான கலந்துரையாடல் ஒன்று கடந்த 25.08.2012 சனிக்கிழமை மாலை 6.00 மணியளவில் கந்தப்பளை பெளத்த விகாரையில் நடைபெற்றது.
இக் கலந்துரையாடலில் போக்குவரத்துத் துறை அமைச்சர் குமார வெல்கம, நுவரெலியா மாவட்ட நாடாளுமன்ற உறுப்பினர் வேலுசாமி இராதாகிருஷ்ணன், நுவரெலியா மாநகர சபை பிரதி முதல்வர் திஸ்ஸ செனவிரத்ன, கந்தப்பளை நகர வர்த்தகர்கள், விவசாயிகள் என பலரும் கலந்து கொண்டனர்.
இது தொடர்பாக தொடர்ந்து கருத்துத் தெரிவித்த அமைச்சர் கூறியதாவது:
அண்மையில் நுவரெலியா அபிவிருத்தி குழுக் கூட்டம் ஜனாதிபதி தலைமையில் நடைபெற்றது. இதன்போது கடந்த பல வருடங்களாக செயல்படாமல் இருந்த நானுஓயா தொடக்கம் நுவரெலியா கந்தப்பளை ஊடாக இராகலை வரை சென்று ரயில் பாதை தொடர்பாக தமக்கு அறிக்கை ஒன்றை சமர்ப்பிக்குமாறு ஜனாதிபதி பணித்திருந்தார்.
அந்த வேலையே தற்பொழுது நடைபெறுகின்றது. எனவே இங்குள்ள மக்கள் குழப்பமடைய தேவையில்லை. நான் இங்கு வந்த பின்பு இது தொடர்பாக உள்ள எதிர்ப்புகளை நன்கு அறிந்து கொண்டேன். மக்களும் இங்குள்ள மக்கள் பிரதிநிதிகளும் இந்த திட்டத்தை எதிர்க்கும் பட்சத்தில் அதனை நடைமுறைப்படுத்த இந்த அரசாங்கமோ எமது ஜனாதிபதியோ முயற்சி செய்யப்போவதில்லை. அதனை நீங்கள் அனைவரும் நன்கு புரிந்து கொள்ள வேண்டும்.
நான் நானுஓயாவில் இருந்து நுவரெலியாவுக்கு கால்நடையாக பழைய ரயில் பாதையில் வந்தேன். அதன் பொழுது நான் புரிந்து கொண்டேன் இது சுலபமான காரியம் அல்ல என்பதை. அதைவிடவும் முக்கியமான விடயம் ரயில் சேவை மூலம் பாரிய இலாபத்தை பெறமுடியாது என்பதாகும்.
உல்லாசத் துறையை அபிவிருத்தி செய்ய வேண்டும். அதேவேளை இங்கிருந்து கொழும்பிற்கு மரக்கறிகளை கொண்டு செல்வதில் இன்று பாரிய செலவு ஏற்படுகின்றது. அதனை கட்டுப்படுத்த முடியும். பிலாஸ்டிக் பெட்டிகளை கொழும்பில் இருந்து நுவரெலியாவிற்கு மீண்டும் கொண்டு வருவது இலகுவாக அமையும்.
நமது நாட்டிற்கு சுற்றுலாத் துறை மூலம் அதிக பயன் கிடைக்கும். அதனை நாம் முறையாக பயன்படுத்திக் கொள்ள வேண்டும். ரயில்வேய்க்கு சொந்தமான காணிகளை யாருக்கும் பகிர்ந்தளிக்க முடியாது. ஏனென்றால் வெள்ளைக்காரர்கள் அவ்வாறு சரியான முறையில் சட்டத்தை உருவாக்கியுள்ளனர்.
அப்படி இல்லாவிட்டால் இன்று இந்த காணிகள் அனைத் தும் பகிர்ந்தளிக்கப்பட்டிருக்கும். எந்த காணியும் மிச்சமிருக்காது. ரயில்வே காணியை ஒருவருடத்திற்கோ அல்லது ஐந்து வருடத்திற்கோ குத்தகைக்கு வழங்க முடியுமே தவிர சொந்தமாக வழங்க முடியாது. அப்படித்தான் சட்டம் உருவாக்கப்பட்டுள்ளது. இன்று நுவரெலியா பொருளாதார மத்திய நிலையம் அமைக்கப் பட்டிருந்தாலும் அவற்றுக்கு உரிய ஆவணங்கள் வழங்க முடியாத சூழ்நிலை ஏற்பட்டுள்ளது. இந்த சட்டம் மிகவும் இறுக்கமாகவுள்ளது.
