ஜனாதிபதி வேட்பாளராக அமைச்சர் பிரணாப்பிற்கு வாய்ப்பு: அப்துல் கலாமிற்கு ஆதரவு குறைகிறது


பா.ஜ. மூத்த தலைவரும், லோக்சபா எதிர்கட்சி தலைவருமான சுஷ்மா சுவராஜ், கடந்த திங்கட்கிழமை ஒரு பேட்டியளித்தார். அதில், ‘முலாயம் சிங்கின் சமாஜ்வாதி கட்சி ஆதரவு அளிக்க முன்வருமானால், அப்துல் கலாம் ஜனாதிபதியாவதற்கு, நாங்கள் ஆதரவு அளிப்போம்’ என்றார்.
இந்நிலையில், நேற்று முன்தினம் காலையில், தே. ஜ. கூட்டணியில் அங்கம் வகிக்கும் முக்கிய கட்சியான ஐக்கிய ஜனதா தளத்தின் தலைவர் சரத்யாதவ், ஆப்துல் கலாமின் பெயர் தேர்வு என்பது, பா. ஐ. வின் கருத்து. அது தே. ஐ. கூட்டணி முடிவல்ல. ஜனாதிபதி வேட்பாளராக யாரை நிறுத்தலாம் என்பது குறித்து கூட்டணிக்குள் இன்னும் ஆலோசனையே ஆரம்பிக்கவில்லை என்றார்.
கூட்டணியில் பிளவு
இதேபோல் தே. ஜ. கூட்டணியின் மற்றொரு முக்கிய கட்சியான அகாலி தளமும், பா.ஐ.வின் கருத்திலிருந்து மாறுபட்டுள்ளது. சண்டிகாரில் நிருபர்களிடம் பேசிய அகாலி தள தலைவரும் துணை முதல்வருமான சுக்பீர்சிங் பாதல், ‘தே. ஜ. கூட்டணியில், இன்னும் எந்த முடிவும் எடுக்கப்படவில்லை. அப்துல் கலாமின் பெயரை பா.ஜ. கூறியுள்ளது. அவ்வளவு தான்,’ என்றார். இரு கட்சிகளின் இந்தக் கருத்து, தே. ஜ. கூட்டணியில் பிளவு இருப்பதையே காட்டுகிறது.
இதற்கிடையில் முக்கிய திருப்பமாக, சமாஜ்வாதி கட்சி முக்கிய தலைவர்களில் ஒருவரான கமால் பரூக்கி, லக்னோவில் நேற்றுமுன்தினம் தொலைக்காட்சி அலைவரிசை ஒன்றுக்கு அளித்த பேட்டியில் கூறியதாவது,
கடந்த முறை கலாமை சமாஜ்வாதி கட்சி ஆதரித்தது உண்மை தான். ஆனால் இம்முறை அவர் தேர்தலில் போட்டியிட தயார் இல்லை. ஒருமன தாகத் தேர்ந்தெடுக்கப்பட வேண்டுமென விரும்புகிறார். அது நடக்காத காரி யம். காங்கிரஸ் உள்ளிட்ட ஐக்கிய முற்போக்கு கூட்டணியில் இடம் பெற்றுள்ள கட்சிகள் கலாமின் பெயரை ஏற்கவில்லை.
எனவே, ஒருமித்த கருத்து என்பது சாத்தியமில்லாத ஒன்று. எங்கள் கட்சியைப் பொறுத்தவரை ஜனாதிபதி தேர்தலில் இரண்டுபேரது பெயர்களை முன்னிறுத்த விரும்புகிறோம்.
கடும் குழப்பத்துக்கு மத்தியில் பல்வேறு கட்சிகளையும் அரவணைத்து, ஒருங்கிணைத்து, ராஜ்ய சபாவை ஒழுங்காக நடத்திச் சென்றவர் முந்தைய துணைத் தலைவர் ரகுமான் கான். மிகுந்த திறமையுடன் செயலாற்றக் கூடிய அவரை ஜனாதிபதியாக்க சமாஜ்வாதி விரும்புகிறது. அதேபோல, நாங்கள் தேர்வு செய்துள்ள மற்றொருவர் தலைமைத் தேர்தல் ஆணையர் குரேஷி அவர். பல்வேறு மாநிலங்களில் தான் பொறுப்பேற்று நடத்திய தேர்தல்கள் அனைத்தையும் திறம்பட அமைதியாகவும், நேர்மையாகவும் நடத்திக் காட்டியுள்ளார். எனவே, குரேஷியின் பெயர் முன்னிறுத்தப்பட்டாலும், சமாஜ்வாதி ஆதரிக்கத் தயாராகவே உள்ளது. அதேநேரத்தில், ஜனாதிபதி தேர்தலுக்காக, ஐக்கிய முற்போக்குக் கூட்டணியை பிளவுபடுத்த நாங்கள் விரும்பவில்லை. இவ்வாறு பரூக்கி கூறியுள்ளார்.
இதிலிருந்தே அப்துல் கலாமின் பெயரை, தே. ஜ. கூட்டணியில், பா. ஜ. தவிர பிற கட்சிகள் ஆதரிக்கவில்லை. ஐக்கிய முற்போக்கு கூட்டணியிலும் கூட காங்கிரஸ், தி.மு.க ஆகிய கட்சிகள் முற்றிலுமாக ஏற்க மறுக்கின்றன. போதாக்குறைக்கு முஸ்லிம் வேட்பாளர் என்பதால் ஆதரவு கிடைக்கும் என பெரிதும் எதிர்பார்க்கப்பட்ட சமாஜ்வாதி கட்சியும், கலாமின் பெயரை ஏற்காமல் நழுவுகிறது. எனவே அப்துல் கலாமுக்கு இன்னொரு முறை ஜனாதிபதியாகும் வாய்ப்பு குறைந்துவிட்டது என்றே தகவல்கள் தெரிவிக்கின்றன.
ஜனாதிபதி தேர்தலைப் பொறுத்தவரை, சமாஜ்வாதி கட்சியின் ஆதரவு யாருக்கு கிடைக்கிறதோ, அவர்களுக்கே வெற்றி முகம் என்பது தெளிவான ஒன்று. இந்த கட்சிக்கு மட்டும் 50 ஆயிரத்துக்கும் மேற்பட்ட வாக்குகள் உள்ளன. 
தவிர, காங்கிரஸ் உள்ளிட்ட ஐக்கிய முற்போக்குக் கூட்டணி கட்சிகளின் கைகளின், நான்கரை இலட்சம் வாக்குகள் உள்ளன. எனவே தான் காங்கிரஸின் வேட்பாளரை ஒட்டியே சமாஜ்வாதி கட்சியின் ஆதரவும் இருக்கும் என எதிர்பார்க்கப்படுகிறது. என்ன தான் ரகுமான் கான், குரேஷி போன்றவர்களது பெயர்களை சமாஜ்வாதி முன்னிறுத்தினாலும், காங்கிரஸைப் பொறுத்தவரை, வேட்பாளரை தாங்களே தேர்வு செய்ய வேண்டுமென தீர்மானித்துள்ளது. சமாஜ்வாதியும், காங்கிரஸ் வேட்பாளரைத் தான் ஆதரிக்கும் என்பது பரூக்கியின் உள்ளார்ந்த கருத்தாக உள்ளது. 
அதன்படி பார்த்தால் காங்கிரஸின் முக்கியமானதும், முதன்மையானதுமான வேட்பாளர் பெயர் பிரணாப் முகர்ஜி தான். பிரணாப்பை முன்னிறுத்தினால், மேற்கு வங்கத்தைச் சேர்ந்தவர் என்பதால் திரிணமுல் காங்கிரஸோடு சேர்ந்து இடதுசாரிகளும் ஆதரிப்பர். ஒருவேளை பிரணாப்புக்கு ஆதரவு கிடைக்கவில்லை எனில், தற்போதைய துணை ஜனாதிபதி அமீத் அன்சாரியை முன்னிறுத்துவதே காங்கிரஸின் திட்டமாக உள்ளது.
