மன்னார், யாழ் மறை மாவட்டங்களுக்கு புதிதாக ஆறு குருக்கள் திருநிலை

ன்னார் மறைமாவட்டத்திற்கு புதிய குருவாக அருட்சகோதரர் சந்தான் அருட்குமரன் மன்னார் மறை மாவட்ட ஆயர் பேரருட்திரு இராயப்பு ஜோசப் ஆண்டகையினால் திரு நிலைப்படுத்தப்பட்டுள்ளார்.
அருட்சகோதரர் அருட்குமரன் அவர்கள் மன்னார் மறைமாவட்டத்தின் காத்தான்குளம் பங்கு ஆலங்குளம் வட்டக்கண்டல் கிராமத்தைச் சேர்ந்தவர். இவரது முதலாவது திருப்பலி கடந்த 23 ஆம் திகதி காலை கறுக்காக்குளம் புனித அந்தோனியார் ஆலயத்தில் ஒப்புக்கொடுக்கப்பட்டது.
அத்துடன் அமலமரித்தியாகிகள் சபையைச் சேர்ந்த மேலும் ஆறு புதிய குருக்கள் அண்மையில் மன்னார் மற்றும் யாழ்ப்பாண மறைமாவட்ட ஆயர்களினால் திரு நிலைப்படுத்தப்பட்டனர்.
அமலமரித்தியாகிகள் சபையைச் சேர்ந்த அருட்பணி. செ. றெஜினோல்ட் (றெஜி) அ.ம.தி. (கற்கிடந்த குளப்பங்கு, கட்டையடம்பன் கிராமம்), அருட்பணி. ச. அ. செபஸ்ரியன் றெவல் (சுவின்) அ.ம.தி. (சிலாவத்துறை பங்கு, முள்ளிக்குளம் கிராமம்) ஆகியோர் மன்னார் புனித செபஸ்தியார் பேராலயத்தில் மன்னார் ஆயர் மேதகு இரா. யோயேப்பு ஆண்டகை அவர்களினால் திருநிலைப்படுத்தப்பட்டனர்.
அருட்பணி, யா.றொ. சதீஸ் குமார் (ரமேஷ்) அ.ம.தி. (செம்பியன் பற்று பங்கு கட்டைக்காடு கிராமம்), அருட்பணி. சி. அருள் சுதர்சன் அ.ம.தி. (குருநகர் பங்கு), அருட்பணி சி. பற்றிக் லியோ அ.ம.தி. (யாழ். சுண்டிக்குளி பங்கு, வவுனியா), அருட்பணி. பா. அன்ரனி யேசுதாசன் (யேசு) அ.ம.தி. (நெடுந்தீவு பங்கு) ஆகியோர் யாழ். மரியன்னை பேராலயத்தில் யாழ். ஆயர் தோமஸ் செளந்தரநாயகம் ஆண்டகை அவர்களினால் திருநிலைப்படுத்தப்பட்டனர். 

