இராணுவத்துடன் இயங்கும் ஆயுதக்குழுவினரே  பிரதேச சபைக் கட்டடத்தின் மீது கழிவெண்ணெய்த் தாக்குதல்: த.தே.கூ.


வலி.தெற்கு சுன்னாகம் பிரதேச சபையின் புதிய கட்டடத்தின் மீது கழிவெண்ணெய்த் தாக்குதல் மேற்கொள்ளப்பட்டமையினைத் தமிழ்த் தேசியக் கூட்டமைப்பு வன்மையாகக் கண்டித்துள்ளது.
கூட்டமைப்பின் பாராளுமன்ற உறுப்பினர் சி.சிறிதரன் இக் கண்டனத்தினை வெளியிட்டுள்ளார்.
இவ்விடயம் தொடர்பாக அவர் மேலும் தெரிவிக்கையில்,
சுமார் முப்பது பேர்கொண்ட விஷமிகள் கூட்டாக இணைந்து இக் கைங்கரியத்தைச் செய்துள்ளனர். இராணுவமும் பொலிஸாரும் இருக்கின்ற இப்பகுதியில் இத்தாக்குதல் மேற்கொள்ளப்பட்டு மிகவும் இலகுவாக இவர்கள் தப்பிச்சென்றுள்ளனர். 
இராணுவத்துடன் இணைந்து இயங்கும் ஆயுதக்குழுக்களே இந்தத் தாக்குதலை மேற்கொண்டிருக்கின்றன.
இவர்கள் காவலாளிகளையும் தாக்கி அவமானப்படுத்தியுள்ளனர். இதுபோன்ற காட்டுமிராண்டித்தனமாக செயல்களை நாம் கண்டிக்கின்றோம். எதிர்வரும் காலங்களில் இதுபோன்ற தாக்குதல் சம்பவங்களில் யாரும் ஈடுபடக்கூடாது என கூட்டமைப்பு கேட்டுக்கொள்கின்றது என்றார்.

