நவராத்திரியும் புரட்டாதி சனியும்


புரட்டாதி மாதத்தில் சனி வழிபாடு உள்ளது. சனியைப் போல் கொடுப்பவனுமில்லை, கெடுப்பவனுமில்லை என்பர். சனி தோஷ வழிபாடு விசேடமாகப் புரட்டாதி மாதத்திற்கே உரியது. அதேபோல நவராத்திரி வழிபாடும் புரட்டாதி மாதத்துக்கே உரியதாகும். துர்க்கை, லக்ஷ்மி, சரஸ்வதி வழிபாடு, ஏடு தொடக்குதல் எல்லாமே புரட்டாதியிலேயே உள்ளது. வீட்டிலே கும்பம் வைத்தல், கொலுவைத்து வழிபடல் எல்லாம் புரட்டாதியிலேயே ஆகும். சனீஸ்வர விரதத்துக்கு தலைக்கு நல்எண்ணெய் வைத்து முழுகி தலையில் தோய்ந்து விரதம் இருப்பது வழக்கம். எள்எண்ணெய் தீபம் ஏற்றுதல், வன்னி இலை, நீலப் பூவால் அர்ச்சித்தல், கறுப்பு எள்ளைத் தானமாகக் கொடுத்தல், கறுப்புத் துணியைச் சனீஸ்வரனுக்குச் சாத்துதல் என்பன வழமையான எமது வழிபாடு ஆகும். கோளாறு பதிகத்தை பாராயணஞ் செய்தும் நமது வழிபாட்டு முறையாகும். எமது மதிய போசனத்தின் முன்னர் காகத்துக்குக் கறுப்பு எள் கலந்த சாதத்தைக் கொடுத்த பின்னர் எமது சனீஸ்வர வழிபாட்டினை நிறைவாக்குகின்றோம். 
இவ்வழிபாடு நவராத்திரி காலத்திலும் செய்யப்பட வேண்டியதாகும். இவைகள் நம் முன்னோர்கள் செய்த வழிபாடுகள், ஆனால் நவராத்திரி விரதம் இருப்போர் தலைக்கு நல் எண்ணெய் வைத்தலைத் தவிர்க்கவும். தலையிலே நீரூற்றி தோய்ந்த பின் சனீஸ்வர வழிபாட்டையும் நவராத்திரி வழிபாட்டையும் செய்யலாம். சனீஸ்வரப் பெருமானுக்கான விசேட வழிபாடு புரட்டாதி மாதத்திற்கே ஆனது. ஏனைய மாதங்களில் விசேஷ சனீஸ்வர வழிபாடு கூறப்படவில்லை. அதேபோல நவராத்திரி வழிபாடு எல்லோருமே விரதம் இருந்து வழிபடுவது புரட்டாதி மாதத்தில் ஆகும்.
சைவ சமயம் என்ன கூறுகின்றது?
கிரக வழிபாடு செய்து மூர்த்தி வழிபாடு செய்க என்பதாம். ஆகவே சனீஸ்வர வழிபாடு, நவராத்திரி வழிபாடு, புரட்டாதிக்கே உரியது. ஆகையால் புரட்டாதி மாத எல்லாச் சனிக்கிழமைகளிலும் விரதம் இருந்து சனி தோஷம் நீங்கப் பெற்றவராய் வாழ்வோம்.
அதேபோல புரட்டாதி மாதத்தில் வரும் நவராத்திரியை விரத அனுட்டானங்களுடன் வழிபட்டு தேவியர் அருளைப் பெற்று நல்வாழ்வு வாழ்வோம்.
இந்து வித்தியாநிதி 
சோ. குகானந்த சர்மா
