அமெரிக்காவில் சிகிச்சை பெறும்சோனியா காந்தி நலமாக உள்ளார்


அமெரிக்காவில் சிகிச்சை பெற்று வரும் சோனியா காந்தி மிகவும் நன்றாக இருக்கிறார் என்று ராகுல் காந்தி கூநியுள்ளார்..
காங்கிரஸ் தலைவர் சோனியா காந்தி உடல்நல குறைவு காரணமாக சிகிச்சைக்காக இம்மாத தொடக்கத்தில் அமெரிக்காவுக்கு சென்றார். நியூயோர்க் நகரில் உள்ள ஓர் ஆஸ்பத்திரியில் அவர் அனுமதிக்கப்பட்டார். அங்கு அவருக்கு சமீபத்தில் அறுவை சிகிச்சை செய்யப்பட்டது. அவரது உடல்நிலையில் என்ன பாதிப்பு என்று காங்கிரஸ் தரப்பில் கூறப்படவில்லை.
கட்சி விவகாரங்களை கவனிப்பதற்காக ஏ. கே. அந்தோணி, ராகுல் காந்தி, ஜனார்த்தன் திவிவேதி, அகமது படேல் ஆகியோர் அடங்கிய குழுவை சோனியா அமைத்துள்ளார். அவர் இல்லாமலேயே காங்கிரஸ் உயர்மட்டக்குழு சமீபத்தில் கூடியது.
சோனியா காந்தியின் மகனும் அகில இந்திய காங்கிரஸ் பொதுச்செயலாளருமாக ராகுல் காந்தி நியூயோர்க் ஆஸ்பத்திரியில் தங்கி இருந்து சோனியாவை கவனித்துக்கொண்டார். இந்நிலையில் சுதந்திர தின கொண்டாட்டங்களில் பங்கேற்பதற்காக ராகுல் காந்தி கடந்த ஞாயிற்றுக்கிழமை திரும்பினார். நேற்று முன்தினம் காங்கிரஸ் தலைமையகத்தில் நடைபெற்ற சுதந்திர தின விழாவில் கலந்து கொண்டார்.
அவரிடம் சோனியா காந்தியின் உடல்நிலை குறித்து நிருபர்கள் கேட்டனர். அதற்கு ராகுல் காந்தி சோனியா மிகவும் நன்றாக இருக்கிறார் என்று பதில் அளித்தார்.
