ஜனாதிபதி தேர்தலில் ஆதரவு கோரிசந்திரபாபு நாயுடுவை சந்தித்தார் சங்மா


ஜனாதிபதி தேர்தலில் போட்டியிடும் முன்னாள் சபாநாயகர் சங்மா, தெலுங்கு தேசம் தலைவர் சந்திரபாபு நாயுடுவை நேற்று முன்தினம் சந்தித்து, தனக்கு ஆதரவு அளிக்கும்படி வலியுறுத்தினார். லோக்சபா முன்னாள் சபாநாயகரும், தேசியவாத காங்கிரஸ் தலைவருமான சங்மா, ஜனாதிபதி தேர்தலில் போட்டியிடவுள்ளார். 
தேர்தலில் தனக்கு ஆதரவு அளிக்கும் படி, முக்கிய அரசியல் கட்சித் தலைவர்களை அவர் சந்தித்து வருகிறார். நேற்று முன்தினம் ஹைதராபாத்துக்கு வந்த சங்மா, தெலுங்கு தேசம் கட்சித் தலைவரும், ஆந்திர முன்னாள் முதல்வருமான சந்திரபாபு நாயுடுவை சந்தித்து ஆதரவு கோரினார்.
30 நிமிட சந்திப்புக்கு பின், சங்மா கூறியதாவது, சந்திரபாபு நாயுடுவிடம் ஆதரவு கோரியதோடு, ஆசியும் பெற்றேன். நாட்டின் மிக முக்கியமான அரசியல் கட்சித் தலைவர்களில் சந்திரபாபு முக்கியமானவர். கட்சியின் மற்ற முக்கிய நிர்வாகிகளுடன் ஆலோசித்து விட்டு, எனக்கு ஆதரவு அளிப்பது குறித்து முடிவு தெரிவிப்பதாக சந்திரபாபு கூறினார். மேற்கு வங்க முதல்வர் மம்தாவையும் விரைவில் சந்தித்து ஆதரவு கோரவுள்ளேன். இதற்காக அவரிடம் நேரம் ஒதுக்கித் தரும்படி கேட்டுள்ளேன். இவ்வாறு சங்மா கூறினார்.
தெலுங்கு தேசம் தலைவர் சந்திரபாபு நாயுடுவை,யோகா குரு பாபா ராம்தேவும் நேற்று முன்தினம் காலை சந்தித்தார். அப்போது, கறுப்பு பணத்துக்கு எதிராக தான் நடத்தி வரும் போராட்டத்துக்கு ஆதரவு அளிக்கும்படி சந்திரபாபுவிடம் அவர் வலியுறுத்தினார்.
ராம்தேவ் கூறுகையில் &#39;&#39;ஊழல் தொடர்பான புகாரில், பிரதமருக்கு எதிராக தனிப்பட்ட முறை யில் எந்த குற்றச்சாட்டும் தெரிவிக்கப்பட வில்லை. அதே நேரத்தில் ஊழலை ஒழிக்கும் விடயத்தில் தனக்கு உள்ள, அரசு மற்றும் அர சியல் ரீதியான பொறுப்புகளை உணர்ந்து அவர் செயல்பட வேண்டும். கறுப்பு பணத்தை ஒழிப்பது குறித்து பேசுவதற்காக காங்கிரஸ் தலைவர் சோனியாவை சந்திப்பதற்கு அனுமதி கேட்டேன், ஆனால் கிடைக்கவில்லை. அதே போல் ராகுலையும் சந்திக்க முடியவில்லை என்றார்.
