கேரள எல்லையில் முற்றுகை போராட்டம்;வைகோ, பழ. நெடுமாறன் கைது


எல்லைச்சாலை முற்றுகை போராட்டத்தில் பங்கேற்க தடையை மீறி செல்ல முயன்றதாக ம. தி. மு. க. பொதுச் செயலாளர் வைகோ, உலகத் தமிழர் பேரமைப்பு தலைவர் பழ. நெடுமாறன் ஆகியோரை பொலிசார் கைது செய்தனர்.
முல்லை பெரியாறு அணை பிரச்சினையில் அணை நீர் மட்டத்தை 142 அடியாக உயர்த்த வலியுறுத்தியும் அணைக்கு மத்திய பொலிஸ் பாதுகாப்பு படை பாதுகாப்பு அளிக்க வலியுறுத்தியும், ம. தி. மு. க. மற்றும் தமிழ் அமைப்புகள் சார்பில் தமிழ் நாட்டில் இருந்து கேரள மாநிலத்திற்கு செல்லும் எல்லைச் சாலைகளை முற்றுகையிடும் போராட்டம் நடத்தப்படும் என்று ம. தி. மு. க. பொதுச் செயலாளர் வைகோ அறிவித்து இருந்தார்.
தேனி மாவட்டத்தில் குமுளி மலைச் சாலையில் ம.தி.மு.க. பொதுச் செயலாளர் வைகோ, உலகத் தமிழர் பேரமைப்பு தலைவர் பழ. நெடுமாறன் ஆகியோர் தலைமையில் முற்றுகை போராட்டம் நேற்று முன்தினம் நடைபெறுவதாக இருந்தது. 
நேற்று முன்தினம் காலை 10 மணியளவில் வைகோ தங்கி இருந்த வீட்டிற்கு உலகத் தமிழர் பேரமைப்பு தலைவர் பழ. நெடுமாறன் வந்தார். இதை அடுத்து அவர்கள் இருவரும் தேனியில் இருந்து வான் மூலம் குமுளி மலைச்சாலை முற்றுகை போராட்டத்திற்கு புறப்பட்டு சென்றனர்.
ஏற்கனவே கட்சி நிர்வாகிகள் கம்பம் நகருக்கு சென்று விட்டதால் வைகோ, பழ. நெடுமாறன் மற்றும் கட்சியின் முக்கிய நிர்வாகிகள் சிலர் மட்டும் அந்த வானில் சென்றனர்.
சின்னமனுர் அருகே சீலையம்பட்டி எல்லைப் பகுதியில் தூத்துக்குடி புறநகர் பொலிஸ் துணை அதிகாரி கலி புல்லா தலைமையிலான பொலிசார் நின்றிருந்த வாகனச் சோதனைச்சாவடி அருகே காலை 10.45 மணியளவில் வைகோ சென்ற வான் வந்தது. உடனே அங்கு வந்த தேனி பொலிஸ் அதிகாரிகள் வைகோவின் வாகனத்தை தடுத்து நிறுத்தினார்கள்.
பின்னர் வைகோவிடம், உத்தமபாளையம் தாலுகாவில் 144 தடை உத்தரவு பிறப்பிக்கப்பட்டுள்ளதால் தடையை மீறி செல்லக்கூடாது என்று கூறினார்கள். இதை அடுத்து தடையை மீறி செல்ல முயன்றதாக வைகோ, பழ. நெடுமாறன், பேராசிரியை சரஸ்வதி மற்றும் பல கட்சி நிர்வாகிகளை பொலிசார் கைது செய்தனர். 
அப்போது முல்லைப் பெரியாறு அணையை காப்போம், கேரள அரசின் சதித்திட்டங்களை முறியடிப்போம் என்று வைகோ, பழ. நெடுமாறன் ஆகியோர் கோஷமிட்டபடியே ஏறினார்கள். பின்னர் அந்த வானில் அவர்கள் தேனி நகரில் உள்ள திருமண மண்டபம் ஒன்றில் காவலில் வைக்க அழைத்துச் செல்லப்பட்டனர்.
திருமண மண்டபம் ஒன்றில் காவலில் வைத்திருந்த அவர்கள் அனைவரையும் நேற்று முன்தினம் மாலை பொலிசார் விடுதலை செய்தனர்.
