நிலையை விளக்கினார் அன்னா ஹசாரே: நாடு முழுவதும் பிரசாரம் செய்ய திட்டம்


லோக்பால் மசோதா விவகாரத்தில் மிகவும் கண்டிப்பாக இருந்த அன்னா ஹசாரே, தற்போது சற்று இறங்கி, தான் விதித்த கெடுவைத் தளர்த்த முன்வந்துள்ளார். “நம் நாட்டில் பாராளுமன்றம் தான், மிக உயர்ந்த ஜனநாயக அமைப்பு, லோக்பால் மசோதா பாராளுமன்றத்தில் புறக்கணிக்கப்பட்டால், அந்த முடிவை நான் ஏற்றுக் கொள்வேன் என, அவர் கூறியுள்ளார்.
ஊழலுக்கு எதிரானவர்களை தண்டிக்க வகை செய்யும் லோக்பால் மசோதாவை கொண்டுவர வேண்டும் என்றும், வரைவு மசோதா தயாரிப்பு பணியில், பொதுமக்கள் பிரதிநிதிகளை நியமிக்க வேண்டும் என்றும் வலியுறுத்தி, உண்ணாவிரதம் இருந்தவர், காந்தியவாதி அன்னா ஹசாரே, இவரது கோரிக்கையை மத்திய அரசு ஏற்றுக் கொண்டது. 
லோக்பால் வரைவு மசோதா குழுவின் முதல் கூட்டம் கடந்த சனிக்கிழமை நடந்தது. இந்நிலையில், “லோக்பால் மசோதாவை, வரும் ஆகஸ்ட் 15க்குள் பாராளுமன்றத்தில் நிறைவேற்றாவிட்டால், போராட்டம் நடந்துவேன்’ என, அன்னா ஹசாரே கெடு விதித்திருந்தார். இது அரசியல் வட்டாரத்தில் பெரும் சர்ச்சையை ஏற்படுத்தியது. தனது போராட்டத்தின் மூலம் பாராளுமன்ற அதிகாரத்தை தவறாக பயன்படுத்துகிறார் என, ஹசாரே மீது விமர்சனம் எழுந்தது.
இந்நிலையில், செய்தியாளர்களுக்கு ஹசாரே நேற்று முன்தினம் அளித்த பேட்டி, லோக்பால் மசோதாவை ஆகஸ்ட் 15க்குள் நிறைவேற்ற வேண்டும் என, ஏற்கனவே தெரிவித்து இருந்தேன். ஆனால், இந்த விவகாரத்தில் அரசு சரியான திசையில் செல்கிறது என்ற நம்பிக்கை ஏற்படுமானால், இந்த காலக்கெடுவை நீடித்துக் கொள்ளவும் தயாராக உள்ளேன். 
இருந்தாலும் ஒரு மாத காலத்துக்குள்ளேயே இந்த மசோதாவை பாராளுமன்றத்தில் நிறைவேற்றுவதற்கு வாய்ப்பு உள்ளது. லோக்பால் விவகாரத்தில், என்னுடைய செயல்பாடுகளை பலர் விமர்சனம் செய்துள்ளனர். என்னை பொறுத்தவரை பாராளுமன்றம் தான். மிக உயர்ந்த ஜனநாயக அமைப்பு. லோக்பால் வரைவு குழுவில் இடம் பெற்றுள்ள சாந்தி பூஷனுக்கு எதிராக சர்ச்சைக்குரிய “சீடி” வெளியிடப்பட்டுள்ளது. இது பொய்யாக தயாரிக்கப்பட்ட “சீடி” என, சிலர் தெரிவித்துள்ளனர். 
இது தொடர்பாக, சாந்தி பூஷன் நீதிமன்றத்தில் அவமதிப்பு வழக்கு தொடரலாம். 
இது போன்ற குற்றச்சாட்டுகள் கூறப்படும் போது, தங்களை நிரபராதி என நிரூபிக்க வேண்டிய பொறுப்பு, சம்பந்தப்பட்டவர்களுக்கு உள்ளது. சாந்தி பூஷனின் நம்பகத்தன்மைக்கு நான் உத்தரவாதம் அளிக்க முடியாது என் மீதான நம்பகத் தன்மைக்கு மட்டுமே உத்தரவாதம் அளிக்க முடியும். 
நாடு முழுவதும் சுற்றுப் பயணம் செய்து, ஊழலுக்கு எதிராக பிரசாரம் செய்யவுள்ளேன். இம் மாத இறுதியில் சுற்றுப் பயணத்தை தொடங்குவேன். 20 மாநிலங்களில் பிரசாரம் செய்ய திட்டமிட்டுள்ளேன். இவ்வாறு ஹசாரே கூறினார்.
