பெண்ணிலைவாதத்தில் பெண்களின் வகிபாகம்


முனா
ஆணாதிக்கம் பற்றி நாம் வெகுகாலமாக பேசிக் கொண்டிருக்கிறோம். ஆண்களின் கொடுமைகளுக்குள் சிக்கிக் கொள்ளும் பெண்களுக்கு விடுதலை வேண்டும் என்று முழங்கவும் செய்கிறோம். தப்பில்லை. ஆனால் அதற்கு முன்பு நாம் சிந்தித்துப் பார்க்கவேண்டிய ஒரு விஷயம் இருக்கிறது. அது பெண்களே சக பெண்களுக்கு ஏற்படுத்தும் பிரச்சினைகளும் கொடுமைகளும்.
ஒரு பெண் மற்றொரு பெண்ணுக்கு ஏற்படுத்தும் அதிகபட்ச பாதிப்பு, ஏற்கனவே திருமணமான ஒரு ஆணை, தானும் விரும்பித் திருமணம் கொள்வது. அதன் மூலம் இன்னொரு பெண்ணின் இல்லற வாழ்க்கையைக் கெடுத்து நிர்மூலமாக்குகிறோம் என்ற சிந்தனையே இல்லாமல், அதை நியாயப்படுத்துவது அதிகபட்ச கொடுமை. 
இது போன்ற செயல்களை இன்றும் பல பெண்கள் செய்து கொண்டிருக்கிறார்கள். நடிப்பிற்கே இலக்கணமாக வாழ்ந்து அந்த காலத்திலேயே கோடிக் கணக்கில் சம்பாதித்தவர் நடிகையர் திலகம் சாவித்ரி தன் அபார நடிப்பாற்றலால் சிறு வயதிலேயே ஊர்வசி விருது பெற்றவர் ஷோபா; இவர்கள் ஏற்கனவே திருமணமானவரை விரும்பி வாழ்ந்ததால் இவர்களுக்கு ஏற்பட்ட சோகமான முடிவு பற்றி நாடே அறியும். 
இவர்கள் மட்டுமின்றி பல பெண்கள், இப்படி திருமணமான வரை விரும்பி தாங்களும் நல்லபடியாக வாழாமல் முதல் மனைவியின் குடும்ப சோகத்திற்கும் காரணமாகின்றனர். பல நேரங்களில் இதில் உயிர்ப்பலியும் நிகழ்வதுண்டு. ஒரு பெண்ணின் வாழ்க்கையை சீரழித்த இன்னொரு பெண்ணால் எப்படி நிம்மதியாக வாழ முடியும்?
ஆண்டாண்டு காலமாக மாமியார், மருமகள் பிரச்சினை ஓயாத அலையாக அடித்துக் கொண்டிருக்கிறது. இந்த பிரச்சினைக்கு காரணம் என்ன? மகனைப் பெற்று, வளர்த்து ஆளாக்கிய தாய்க்கு, எப்போதுமே மகன் மேல் அதிக உரிமை உண்டு. ஆனால் புகுந்த வீட்டிற்கு வரும் மருமகளின் மனம், தன் புருஷன் மேல் உள்ள மாமியாரின் உரிமையை ஏற்க மறுக்கிறது. 
இதனால் மருமகள் என் புருஷன்தான், எனக்கு மட்டும்தான் என்று புது உரிமை கொண்டாடி தனிக்குடித்தனத்திற்கு தள்ளிக் கொண்டு போக முயற்சிக்கிறாள். இதனால் பல குடும்பங்கள் பிரிகின்றன. கணவனின் வயதான தாய் தனிமையில் நோய் வாய்ப்பட்டு தவிப்பதைப் பற்றி மருமகளுக்கோ அவள் குடும்பத்தைச் சார்ந்த பெண்களுக்கோ கவலைப்பட நேரமில்லை.
இன்னொரு புதிய கலாசாரம் தற்போது பரவிக் கொண்டிருக்கிறது. காதலித்து, மணமகனின் பெற்றோருக்குத் தெரியாமலே மணமுடித்துக் கொள்கிறார்கள் பெண்கள் சிலர். பின்பு அவர்களுக்குள் சண்டை வரும்போது அந்த மனைவி கணவனைப் பழிவாங்குவதற்காக முன்பின் பார்த்திராத மாமியார், மாமனார் மற்றும் கணவரின் உறவுகளின் மேல் வரதட்சணைக் கொடுமை என்று பொய் வழக்கைப் போட்டு தன் வஞ்சகத்தைத் தீர்த்துக் கொள்கிறார். இதைப் பார்த்து மற்ற பெண்களும், இந்த ஆயுதத்தை தாங்களும் கையில் எடுக்கலாமா என்று சிந்திக்கிறார்கள்.
உறவுக்கார பெண்களால், பெண்கள் அனுபவிக்கும் கொடுமையும் அதிகம்தான். சிறு வயதில் கணவரை இழந்த பெண்கள், கணவனால் கைவிடப்பட்ட பெண்கள், பொருளாதார ரீதியில் நலிந்த பெண்கள், தாய், தந்தையர் இல்லாத நிலையில் உடன் பிறந்தவர்களை நாடுகிள்றார்கள். 
சகோதரன் மனைவி, உடன் பிறந்த சகோதரிகள் மற்றும் உறவுப் பெண்களே அந்தப் பெண்ணை புறக்கணித்து அவமானப்படுத்துகின்றனர். அவர்களுக்கு விதவை, வாழாவெட்டி என்று பெயர் சூட்டியும் மகிழ்கிறார்கள். அப்போது நிஜமாகவே அந்தப் பெண்கள் அவலத்துக்குரிய அநாதையாகி விடுகிறார்கள். இதேபோல் குழந்தை இல்லாத பெண்களைப் பார்த்து மலடி என்று அழைத்து புண்படுத்துவதும் மாண்புமிகு நம் பெண்கள்தான்.
சற்று நாகரீகமாக உடைஉடுத்தி குடும்பத்திற்காகத் திருமணம் கூட செய்யாமல் உழைக்கும் பெண்களை பற்றி வாய் கூசாமல் அவதூறு பேசுவதும் பெரும்பாலும் பெண்கள்தான்.
சில பெண்கள் பிள்ளைகளுடன் தனியாக வசிப்பார்கள். கணவர் வெளியூரில் வேலை செய்து பணம் அனுப்பிக் கொண்டிருப்பார். அப்போது கணவரின் நண்பரோ அல்லது தெரிந்த ஆண்களோ அந்தப் பெண்ணின் அவசர உதவிக்கு வந்து போவார்கள். அதைத் திரித்து கதைகட்டுவதும், நாம் கண்களாகப் போற்றும் சில பெண்கள்தான்.
திருமணத்திற்கு காத்திருக்கும் பெண்களைப் பற்றி மாப்பிள்ளை வீட்டார் விசாரிக்க வரும்போது, தவறான தகவல்களைக் கூறி பெண்களின் வாழ்க்கையை கெடுப்பது சில வயதான பெண்களின் வாடிக்கை. பெண்களே பெண்களுக்கு பேச்சால் செயல்களால் எத்தனையோ விதமான கொடுமைகளை சத்தமில்லாமல் செய்து கொண்டிருக்கின்றனர்.
ஒரு ஆண் படித்தால் வீட்டுக்கு நன்மை, ஒரு பெண் படித்தால் ஊருக்கே நன்மை. இதைப் புரிந்து கொண்டு பெண்கள் ஊர் வம்பு, உறவுகளின் வம்பு பேசுவதைத் தவிர்த்து கிணற்றுத் தவளையாக வாழாமல் நேரத்தின் அருமையை உணர்ந்து ஆக்கபூர்வமான செயல்களில் கவனம் செலுத்தினால் குடும்பமும் தழைக்கும், சமுதாயமும் மேம்படும். 
மேலும் படித்த, மனத்தெளிவு உள்ள பெண்கள் பாதிக்கப்பட்ட பெண்களின் மன உணர்வு மற்றும் குடும்பச் சூழலை உணர்ந்து அவர்களை அன்புடன் அரவணைத்து மன உறுதியுடனும், கண்ணியத்துடனும் வாழ உதவ வேண்டும். பாரதி கண்ட புதுமைப் பெண்களாக அவர்களை உருவாக்க பாடுபட வேண்டும்.
