&#39;பிள்ளைகளை பாடசாலைக்கு அனுப்ப வேண்டியதுபெற்றோரின் தலையாய கடமையாகும்&#39;

சாமிமலை தோட்ட முகாமையாளர்
மஸ்கெலியா குறூப் நிருபர்
தோட்டப் பகுதி பெற்றோர்கள் தம் பிள்ளைகளின் கல்வி குறித்து மிகவும் அக்கறை எடுக்க வேண்டும். கல்வி கற்க பாடசாலைகளுக்கு பிள்ளைகளை அனுப்பவேண்டியது மிகவும் அத்தியாவசியமும் அவசியமுமானதாகும் என மஸ்கெலியா சாமிமலை ஸ்டொக்கம் தோட்ட முகாமை யாளர் வசந்த குணவர்தன தெரிவித்தார். 
ஸ்டொக்கம் தோட்ட பெயர் டி ரேட் பெளண்டேஷனின் தலைவருமான வசந்த குணவர்தன அத்தோட்ட கலாசார மண்டபத்தில் நடைபெற்ற பாடசாலை மாணவர்களுக்கு உபகரணங்கள் வழங்கும் வைபவத்தில் கலந்து கொண்டு உரையாற்றுகையில் கூறினார்.
தாட்டப்பகுதி பெற்றோர்கள் தம்பிள்ளைகளின் கல்வியில் நாட்டம் செலுத்துவது மிகக் குறைவு என்று கூறப்படுகிறது. அவர்களின் சொத்தாகவுள்ள பிள்ளைகளின் கல்வி, சுகாதாரம், பண்பாடுகளில் நிச்சயம் பெற்றோர்கள் அதிக கவனம் செலுத்த வேண்டும்.
பிள்ளைகளை வீட்டு வேலைகளுக்கும், தொழிலுக்கும் அனுப்பிவைப்பதை முற்றாக தவிர்த்து விட்டு அவர்களை பாடசாலைகளுக்கு அனுப்ப வேண்டியது சகல பெற்றோர்களினதும் தலையாயக் கடமையாகும்’ என்றும் அவர் கூறினார்.
தோட்ட நிர்வாகத்தின் கீழ் உள்ள ஸ்டொக்கம் த.வி, ஸ்கார்பரோ த.வி. ஆகிய வித்தியாலயங்களின் கல்வி பயிலும் 500 மாணவ, மாணவியர்களுக்கு 4 இலட்சத்து 80 ஆயிரம் ரூபா பெறுமதியான பாடசாலை உபகரணங்கள், பாலர் வகுப்பு மாணவ, மாணவியர்களுக்கு புத்தக பைகள் முதலியன வழங்கப்பட்டன. தோட்ட வைத்திய அதிகாரி டாக்டர் எச்.என். டோசன் வரவேற்புரையையும் நன்றியுரை யையும் வழங்கினார். ஸ்டொக்கம் தோட்ட தொழிலாளி ஆர். அருளானந்தன் பெற்றோர்கள் சார்பில் நன்றி கூறினார். (வி)
